# Ненэцяʼ Вада

Институт перевода Библии

## Матфей’ падвы Маймбабцо Юн

## Матфей

### Матфей

Матфей


Толаӈгода нина”

Хэбимдевы вада”

[1]

[2]

[3]

[4]

[5]

[6]

[7]

[8]

[9]

[10]

[11]

[12]

[13]

[14]

[15]

[16]

[17]

[18]

[19]

[20]

[21]

[22]

[23]

[24]

[25]

[26]

[27]

[28]


Матфей’ падвы


Маймбабцо Юн


Нум’ Падарм’ пэртя Институт


Москва


2018


Матфей’ падвы Маймбабцо Юн


Нум’ Падар”

Хэтувнда” вадида” тюкон’ падыда”:

ibt_inform@ibt.org.ru

ISBN 978-5-93943-250-1

© Институт перевода Библии, 2018

### Толаӈгода нина”


Толаӈгода нина”

Тюку маниенара” «Матфей’ падвы Маймбабцо Юн», Едэй Вато’ ӈоб” терда. Едэй Вато, Невхы Вато’ ня’ Нум’ Падар’ терха’. Тикы, падаркат Падар”, юре” по’ ямбан’ я’ тиӈгэвна сямянхат толабада ӈэвы, теда’ ӈод” тарця.

«Евангелие» вада грек’ тэнзм’ мэта ненэцие” вадахат ӈадимы, хамэдита – «Маймбабцо Юн». Иисус Христос харта тохолирта тарем’ нюмдевы. Едэй Ватохона ӈокханда тет «Маймбабцо Юн» падар”. Тикы” мал’ Иисус Христос’ ила’ нямна ӈа”: сямян Манзара”мита нямна, Тохолирта нямна, ӈадимдембавы Мутрита нямна, яӈгуво”махаданда яӈор’ Илело”манда нямна.

Едэй Ватохона падда сер” теда’ мэта по” толырм’ пя”махад нюрте”э юр” по’ мальӈгана Палестина яхана ӈэвы” сер”. Та’ мальӈгана Палестина Рим’ параӈоди” ӈылна мэвы. Тарем’ ӈо”, тикахана иленя” иудей” харто’ пунрёбцомдо’ лэтрамбавэдо’. Пунрёбцондо’ пудхав, Нум’ Вади вадета Моисей’ сер’ Нум’ няндо’ ми”мы Вато ӈэвы. Моисей’ пуд, мале ӈока” Нум’ Вади вадета” хэбяха’ ныхыхыд, хава’ ныхыхыд ненэцие ӈэдаванда Нум’ Тэравы’ – Мессия’ товам’ ваде”мэдо’.

Тадхав ти, теда’ мэта по” толырм’ пя”ма ялэ” мальӈгана Палестина яхана ӈэда Вифлеемам’ нюбета хардакохона пон’ ӈатевы Мессия – Иисус Христос соя. «Христос» – грек’ вада, хамэдита – «Юритевы».

Маймбабцо Юн, тикы ӈэдава’ нямна ӈэда Юн, ненэця’ мирбяхана товы Нум’ Ню’ сер’ я’ терха” ми”ми. Тикы Юн ӈамгэри яхана иленя, хуркари вада’ тэнзм’ мэта хусувэй ненэця’ ет’ ӈа.

«Маймбабцо Юн» грек’ вадавна пады. Христосан’ пунрёва’ сидя ёнар” по’ танява’ ямбан’, «Маймбабцо Юн» я’ тир’ ний ӈока тэнз вадан’ тэвравы. Теда’ Матфей’ падвы Маймбабцо Юн ненэй ненэця’ вадавна ӈули” нюрте”э’ ӈадимя.

Матфей тикы падарм’ Иисусан’ пунрёда, грек’ вадам’ мэта еврей” е”эмня падвэда. Пыда Христос’ това’ нямна сэвнда”ми” та’ ха”амвам’ манэ”лабтамби. Нум’ Христос’ нямна Аврааман’ ватора”манда, Давид параӈода’ ервода ӈамдёся’ ни’ ӈамдувнда Иисус’ сер’, та’ ха”ма”мам’ толаӈгодаха” пунрабтамби.

Нум’ Падарм’ ӈани вадаха” тэврамбада Институт, Матфей’ падвы Маймбабцо Юнм’ ненэй вадан’ падвы Кондыгина Ольган’, вадам’ тидхалембадаха’ – Соӈ Ын Субха’, Лар Татьянаха’ ня’ сава вади хэтыби. Тикы’ хавна, Матфей’ падвы Маймбабцо Юнм’ ненэця’ вадавна падар”ӈэ ӈадимдева’ е”эмня нядаӈговэхэ” сейхад ӈэда сава вади хэтыби. Ненэй ненэцие” харто’ вадавнандо’ тикы падарм’ толабавахандо’ маня” маймбива”.

Нум’Падарм’пэртя Институт

### Хэбимдевы вада”


Хэбимдевы вада”


Невхы Вато

Ила’ ӈадиво”ма | Ила
Египетхад хэ”мя | Еги
Левит | Лев
Толыр” | Тол
Нябимдей Вато | Няб
Иешуа | Иеш
Судеӈгода” | Суд
Руфь | Руфь
1-ей Параӈодадава | 1 Пар
2-ей Параӈодадава | 2 Пар
3-эй Параӈодадава | 3 Пар
4-ей Параӈодадава | 4 Пар
1-ей Невхы иле”мя | 1 Нев
2-ей Невхы иле”мя | 2 Нев
Ездра | Езд
Неемия | Неем
Есфирь | Есф
Иов | Иов
Нумд’ ӈэда сё | Нумд’
Иӈудота вада’ хара” | Иӈу
Нум’ Вади минрена” | Нум’
Соломон’ сёхот сё | Сол
Исаия | Ис
Иеремия | Иер
Иеремия’ ярма | Яр
Иезекииль | Иез
Даниил | Дан
Осия | Ос
Иоиль | Иоиль
Амос | Ам
Авдий | Авд
Иона | Иона
Михей | Мих
Наум | Наум
Аввакум | Авв
Софония | Соф
Аггей | Агг
Захария | Зах
Малахия | Мал


Едэй Вато

Матфей’ падвы Маймбабцо Юн | Мф
Марк’ падвы Маймбабцо Юн | Мк
Лука’ падвы Маймбабцо Юн | Лк
Иоанн’ падвы Маймбабцо Юн | Ин
Ӈэдаравы” манзара”ма” | Ӈэд


Ӈэдаравы” падвы падар”

Иаков’ падвы падар” | Иак
1-ей Пётр’ падвы падар” | 1 Пет
2-ей Пётр’ падвы падар” | 2 Пет
1-ей Иоанн’ падвы падар” | 1 Ин
2-ей Иоанн’ падвы падар” | 2 Ин
3-эй Иоанн’ падвы падар” | 3 Ин
Иуда’ падвы падар” | Иуд


Ӈэдаравы Павел’ падвы падар”

Рим’ Хэхэ’ мят’ падвы падар” | Рим
1-ей Коринф’ Хэхэ’ мят’ падвы падар” | 1 Кор
2-ей Коринф’ Хэхэ’ мят’ падвы падар” | 2 Кор
Галатия’ Хэхэ’ мят’ падвы падар” | Гал
Ефес’ Хэхэ’ мят’ падвы падар” | Еф
Филиппы’ Хэхэ’ мят’ падвы падар” | Фил
Колоссеи’ Хэхэ’ мят’ падвы падар” | Кол
1-ей Фессалоника’ Хэхэ’ мят’ падвы падар” | 1 Фес
2-ей Фессалоника’ Хэхэ’ мят’ падвы падар” | 2 Фес
1-ей Тимофеян’ падвы падар” | 1 Тим
2-ей Тимофеян’ падвы падар” | 2 Тим
Титан’ падвы падар” | Тит
Филимонан’ падвы падар” | Флм
Еврейха” падвы падар” | Евр

Ӈадимде”мя | Ӈад

### 1


Матфей’ падвы Маймбабцо Юн


Иисус Христос’ соя”ма паӈгада


(Лк 3:23-38)

1[•]Авраам’[†] ню’, Давид’ ню’[†] – Иисус[†] Христос’[*] соя”ма паӈгада тарця: 2Авраамхад Исаак[†] соявы, Исаакахад Иаков[†] соявы, Иаковхад Иуда ӈани хасава нита ня’ соявы”, 3Иуда Фамарьхад Фаресм’, Зарам’ ховы, Фаресхад Есром соявы, Есромхад Арам соявы, 4Арамхад Аминадав соявы, Аминадавхад Наассон соявы, Наассонхад Салмон соявы, 5Салмон Рахавахад Воозм’ ховы, Вооз Руфьхад Овидм’ ховы, Овидхад Иессей соявы, 6Иессейхад Давид[†] параӈода соявы, Давид параӈода Урия’ пухухуд Соломонм’[†] ховы, 7Соломонхад Ровоам соявы, Ровоамхад Авия соявы, Авияхад Аса соявы, 8Асахад Иосафат соявы, Иосафатахад Иорам соявы, Иорамхад Озия соявы, 9Озияхад Иоафам соявы, Иоафамхад Ахаз соявы, Ахазхад Езекия соявы, 10Езекияхад Манассия соявы, Манассияхад Амон соявы, Амонхад Иосия соявы, 11Вавилонан’[†] сиддо’ ямдала”ма’ мальӈгана, Иосияхад Иехония ӈани хасава нита ня’ соявы”[*], 12Вавилонан’ ямдала”махад Иехонияхад Салафииль соявы, Салафиильхад Зоровавель соявы, 13Зоровавельхад Авиуд соявы, Авиудхад Елиаким соявы, Елиакимхад Азор соявы, 14Азорхад Садок соявы, Садокахад Ахим соявы, Ахимхад Елиуд соявы, 15Елиудхад Елеазар соявы, Елеазархад Матфан соявы, Матфанхад Иаков соявы, 16Иаковхад Мария’[†] вэсако – Иосиф[†] соявы. Тикы Марияхад Христосӈэ нюмдебада Иисус соявы[+]. 17Тарем’ ӈокханда Авраамхад пясь Давид’ ӈэсонд’ юкад вата тет ненэця’ ил’, Давидхад пясь Вавилонан’ ямдала”ма’ ӈэсонд’ юкад вата тет ненэця’ ил’, Вавилонан’ ямдала”махад пясь Христос’ ӈэсонд’ юкад вата тет ненэця’ ил’.


Иисус Христос’ соя”ма


(Лк 2:1-7)

18[•]Иисус Христос’ соя”ма тарем’ ӈэвы: Мария Небянда Иосифахана хаюпавам’ тасла”махад, ӈобт’ тэвванди’ нерня, Мария Хэбидя Индад’ сер’ саӈговормы[+]. 19Иосиф Вэсакоховада тид” ӈэда ӈэсь, немда сядомоӈгаданда тале ӈэдараван’ харвавэда. 20Ӈодь’ индя тарем’ хэсь, ти, Нум’ Ерв’[†] юне ядэлана нема’ юдэхэна нянда ӈадимя, ма: «Иосиф, Давид’ ню! Мариям’ неданд мэсь нён пин”, Мыӈгананда Мэнада Хэбидя Индкад ӈа[†]. 21Хасава Нюм’[†] хованда, Тикым’ Иисусӈэ[*] нюмдеир. Пыда ненэциеда хэбяхахатато’[†] ӈэдаӈгу».[*][+] 22Тикы, Нум’ Вади вадета’[†] сер’ Нум’ Ерв’ лахана”ма та’ ха”амва’ е”эмня тарем’ хая[+]. 23Тарем’ мамы: «Ти, хасавахад ехэрана пирибтя саӈговорта, Хасава Нюм’ сояӈгу, Еммануилӈэ нюмдеӈгудо’».[*] Тикы хамэдита: «Нум’[†] нянана” мэ». 24Иосиф юрк”махаданда, Нум’ Ерв’ юне ядэлана’ табеко’ сер’ Мариям’ пухуцяданда ханавэда. 25Тарем’ ӈод” Хасава Нюм’ сояванда ӈэсонд’, Иосиф Няданда ермевы. Соявы ӈацекым’ Иисусӈэ нюмдеда.

### 2


Яля’ тарп’ няд ӈэда иӈудоте”э”

1Ирод[*] параӈодаӈэ тарава’ яляха”на, Иудея[†] яхана ӈэда Вифлеем хардахана Иисус’[†] соя”махад, яля’ тарп’ няд иӈудоте”э” Иерусалим март’ то”, тарем’ ма”:[+] 2«Тандая’ соявы иудей”[†] Параӈода ханяна мэ? Нумгэмда яля’ тарп’ няна маниеваць, Нянда ӈэвна” ха”авраванзь това”». 3Тикым’ намда, Ирод параӈода няркома, Иерусалим’ тер” сертревнда мал’ няркома”. 4Ирод параӈода ненэцие” поӈгана ӈарка ханондани, Моисей’[†] Ватом’ теневани ӈокхандо’ ма”лахая, няндо’ хонарку: «Христос ханяна соявнда ӈэса?» 5Пыдхавадо’ нянда тарем’ ма”: «Иудеяхана ӈэда Вифлеемхана соявндась. Нум’ Вади вадета’[†] падвэхэна тарем’ ӈаси”: 6‹Пыдар, Иуда еркар’ яхана ӈэда Вифлеемӈэ, Иудея’ ӈани хардахат ӈамгэхэртавна нюдян нин ӈа[†]”, няданд Ерв ӈадимда, Пыда Мань ненэцие”ни – Израиль’ ма”алкода ӈэӈгу›».[*] 7Тикахана Ирод тале иӈудоте”э хаӈа, нядандо’ нумгы’ сяха’ ӈадиво”мам’ намда. 8Сиддо’ Вифлееман’ ӈэдарамба, тарем’ ма: «Хаяда”, хури’ сававна Ӈаябэй Ӈацекы’ нямна намдарада”, хоб”нанда” няни мада”, мань’ ӈод” хандадм’, ӈэвами Нянда ха”авраӈгудм’». 9Иӈудоте”э” параӈодан’ инзеле”мяхадандо’ хая”. Тадхава яля’ тарп’ няна маниевы нумгыдо’ нерандо’ няна миӈа, Ӈацекы’ мэсь’ я’ ни’ тэвванда сер’ мацеда. 10Тикы нумгым’ манэкава ӈули” маид”. 11Мят’ тю”мяхадандо’, Ӈацекым’ Мария[†] Небянда ня’ манэ”ӈа”, ян’ мо”на, Нянда ӈэвдо’ ха”авра”. Ӈэсяӈодо’ няӈгада”, Нянда ӈуда’ терӈэ солотэйм’, ладанм’[†][*], смирнам’[†][*] ми”ӈа”[+]. 12Тикы’ пуд юдэхэнандо’ Иродан’ нива салма’ табеком’ намда”, несэй сехэрэвна харто’ яхандо’ хая”.


Ирод’ ӈацекы хадаба”мада

13Иӈудоте”э” хэ”мяхад, Иосифан’[†] юдэхэнанда Нум’ Ерв’[†] юне ядэлана то, тарем’ ма: «Ирод Ӈацекым’ хадаванзь пюӈгуда, юркад”, Ӈацекы Небянда ня’ ханахаюн”, Египетан’ хунад”. Нянд мамани ӈэсонд’ таняна мы”». 14Иосиф юркы”, пи’ Ӈацекым’ Небянда ня’ содахая, Египетан’ хая”. 15Ирод’ хава’ ӈэсонд’ таняна мэ. Нум’ Вади вадета’ сер’ Нум’ Ерв’ хэтвы вада тарем’ ха”мы”. Вадада тарцясь: «Египетхад Мань Нюми хаӈавась»[*][+].


Ирод’ ӈацекы хадаба”мада

16Ирод иӈудоте”э” сита писядавэӈэ манэць, саць нензюмя. Иӈудоте”э” вадахат ёльцямда тасла, Вифлеемхана, хый яха”ната сидя похото’ тэввы, тикахад нюдярка хасава ӈацекы мал’ хадаванзь табеком’ ӈэдара. 17Тадхава Нум’ Вади вадета Иеремия’[†] вади” сер’ ха”мы”. Тарем’ мась:[+] 18«Рамахана му’ со, яр ӈэвононда, я”авлада яр ӈэвононда. Рахиль[†] нюта нид ярӈа, нюта яӈго, сёнзяда савуман’ ни харва”»[*].


Египетхад сало”ма

19Ирод’ ха”махад, Иосиф Египетхана мэванда мальӈгана, Нум’ Ерв’ юне ядэлана юдэхэнанда нянда ӈадимя, тарем’ ма: 20«Юркад”, Ӈацекы’ индат’ харвана” ха”, Ӈацекы Небянда ня’ содахаюн”, Израиль’ ян’ хань”». 21Иосиф юркы”, Ӈацекым’ Небянда ня’ сода, Израиль’ ян’ хая”. 22Иудеяхана Ирод нисянда[†] е”эйӈэ Архелай параӈодаӈэ таравам’ намдахава, Иосиф таня’ хэсь пина. Юдэхэнанда табеком’ намда, Галилея[†] ян’ хая. 23Тэв”махаданда Назаретм’ нюбета хардан’ илелъй”. Нум’[†] Вади вадети” сер’ хэтвы вада тарем’ ха”мы”: «Назарет’ терӈэ нюмдевнда»[+].

### 3


Хэхэдаӈгода Иоанн’ ненэцие Нумд’ хаё”мя


(Мк 1:1-8; Лк 3:1-9, 15-17; Ин 1:19-28)

1[•]Тикы яляха”на Хэхэдаӈгода Иоанн[†] то, Иудея’[†] вэӈго яхана ненэцие Нумд’ ханзь тарем’ ма:[+] 2«Хэбяхыда” хаейда”, Нув’ Параӈодадава хахаялма»[+]. 3Пыда нямнанда Нум’ Вади вадета[†] Исаия[†] тарем’ мась: «Вэӈго яхана тёренана’ вабц: ‹Нум’ Ерв’[†] сехэрэдамда хамэдада”, недамда ненземдара”›».[*] 4Иоаннхав маха’ ху[†]”ла юно’ таркад паӈгалмы ембдяро мэ”ӈа[†], ёнэвнанда тобъёва ни сяры. Ӈаврахабида явна маирта”, юрите”э пилю” юр”. 5Та’ мальӈгана Иерусалим’ тер”, Иудея’ тер”, Иордан яха’ хэвхы я’ тер” мал’ нянда турӈа”. 6Хэбяхыдо’ индо’ ядан’ вадесо”махадандо’, Иоанн’ сер’ Иордан яхахана хэхэдаӈгу”. 7Хэхэдаӈгованзь[†] нянда минди ӈока фарисей[*], саддукей[*] манэць, Иоанн тарем’ ма: «Ӈабтацавэй халы’ нюӈэ, вад’ тованда нерцирмахад[*] хуна хибя нянда” манза[+]? 8Хэбяхыда” хаевамда” серк”ната” ӈадимдера”. 9Ихинянда” тарем’ нёда” ман”: ‹Маня” нисява”[†] – Авраам!›[†] Маньзяван нянда” мадм’, Нумгав’ тюку манябэхэртахат Авраам’ ню серта пир”ӈа[+]. 10Тубка мале пи” ванохо”на ӈа, няданда сава вадюртада яӈгода хусувэй пя сапыбада, тун’ момбада[+]. 11Хэбяхыда” хаеванда” е”эмня мань сидда” икана хэхэдамбидм’, пумнани Миндахав нядни тамна ва”ӈа. Мань Пивахартамда минева’ пирадм’ нидм’ ӈа”. Пыдхавада Хэбидя Индкана, тухуна сидда” хэхэдамбаӈгу[+]. 12Тэраӈгось’ сивада Ӈудахананда ӈа, нянь’ ӈуво” сэв тэрабась’ ямда хабтумдаӈгу; нянь’ ӈуво” сэв тинханда ма”лаӈгуда, хаёвы таросяда ӈумгаби хабтёсяда тухуна парадаӈгуда». $1[+]


(Мк 1:9-11; Лк 3:21-22)

13[•]Та’ мальӈгана Иисус[†] Иоанн’ Сита хэхэдава’ е”эмня, Галилея[†] яхад Иордан яхан’ то. 14Иоаннхав Иисусм’ таб”ламба тарем’ ма: «Мань Няданд хэхэдаӈгоба”ни таранё”, Пыдцейр няни тон?» 15Иисус тикы вадахата ма: «Теда’ ӈэя. Нянана” тарем’ сямян ненэсям’ томда тара». Тикахана Иоанн Ваданда сер’ ӈа. 16Иисус хэхэдаӈго”махаданда таминда икад тарпы”. Ти, Нянда нув’ няра нэй”, Иисус Нум’[†] Индад’ голубь’ тотрев’ Ниндя ха”мотавам’ манэ”ӈа[+]. 17Нув’ няд вабц тэбкада: «Тикы, Мань сянда Нюми, Мань маймбабцоми»[+].

### 4


Иисусм’ хэбяхаха” хокабтамба”ма


(Мк 1:12-13; Лк 4:1-13)

1[•]Тикы’ пуд Хэбидя Инд”[†] Иисусм’[†] ӈа[†]’ хорпаванзь вэӈго ян’ тэврада. 2Иисус тет юд’ пи’, тет юд’ яля’ нива ӈавормам’ мэсо”махаданда ӈамлы”[+]. 3Хокабтаӈгода Нянда тэвы”, тарем’ ма: «Нум’ Нюн[†] ӈэб”нанд, тюку манябэхэ” ман”, няньӈэ хэя”». 4Иисусхав вадахата ма: «Тарем’ пады: ‹Ненэць’ няньрихид ни илеӈгу”, Нум’[†] няӈгад ӈэда хусувэй вадацейхад илеӈгу›[*]». 5Тикахавахад ӈа Сита хэбидя март’[*] хана, Хэбидя Харад’[†] ни’ тю”у’ нулта. 6Нянда тарем’ ма: «Нум’ Нюн ӈэбат, таси’ санад”. Тарем’ падынё”: ‹Нум’ Е”эмнянд нув’ юне ядэланида табэдаӈгу, Ӈэнд пэн’ тебвоӈгад ӈуди” ниня Сит ханаӈгу”›[*]»[+]. 7Иисус нянда ма: «Тарем’ ӈани’ пады: ‹Нум’ Ервамд[†] – Нумд нёр хорпю”›[*]». 8Тадтикахад ӈа Иисусм’ ӈули” пирця хой’ ни’ ханада. Я’ сяр’ ний сямян параӈоди” ё, сямян сава илебцамдо’ Нянда манэ”лабта, 9ма: «Ян’ мо”на, няни Ӈэвамд ха”аврабат, Нянд тюку мал’ татын». 10Иисусхав нянда ма: «Сатана, Нядни хэвня’ хань”, тарем’ пады: ‹Нум’ Ерварихинд – Нумлихинд ӈэвар ха”аврамбю”, Няринда тара”›[*]»[+]. 11Тикахана ӈа Сита хае. Ти, нув’ юне ядэлана” то”, Нянда таралъяд”[+].


Иисус’ Галилея яхана манзара пэ”ма


(Мк 1:14-15; Лк 4:14-15)

12[•]Иисус Иоаннм’ сяра хана”мам’ намда, Галилеян’[†] салъй”[+]. 13Назаретхад хэ”мяхаданда Капернауман’ то, та’ илелъй”. Тикы Завулон’[*] яхад, Неффалим’ яхад хахаяда Галилея то’[†] хэвхы харад ӈэвы[+]. 14Тикы сер” Нум’ Вади вадета[†] Исаия’[†] хэтвы вади” та’ ха”маванзь тарем’ хая[+]. 15Вадида тарця”: «Завулон’ я, Неффалим’ я, Иордан яха’ техэ яв’ няю’[*] ӈэда сехэры, ӈани тэнзм’ мэта ненэцие” Галилея! 16Пэвдяхана ӈамдёда ненэця” ӈарка ялям’ манэ”ӈа”, хава’ тидхана, хава’ яхана ӈамдёдаха” яля яберелъй”»[*]. 17Та’ ёльцяӈгад Иисус ненэцие Нумд’ ханзь лахана пэй”: «Хэбяхыда” хаейда”, Нув’ Параӈодадава хахаялма».


Иисус’ нюрте”э тохоламбадида хаё”мя


(Мк 1:16-20; Лк 5:1-11)

18[•]Иисус Галилея то’ хэвувна миманда сер’ сидя некасм’ – Пётрӈэ нюмдебада Симонм’, Андрей папанда ня’ манэ”ӈа. Тон’ поӈгамди’ момбихи’. Халям’ хадабадаха’ ӈэвэхэ’[+]. 19Иисус нянди’ ма: «Пумнани тоди’. Сидди’ ненэцие Нумд’ тэволана ёртяӈэ сертаӈгудм’»[+]. 20Пыди’ тикыринди’ поӈгади’ хае, Пумнанда хаяха’[+]. 21Пиня’ миманда сер’, Пыда ӈани’ сидя некасм’: Зеведей’ нюху’ – Иаковха’[†] Иоаннаха’ манэ”ӈа. Пыди’ ӈано’ мюня Зеведей нисямди’[†] няць поӈгамдо’ сулорпихи’. Иисус сидди’ хаӈа. 22Пыди’ таминди’ ӈаномди’ хае, нисямди’ хае, Пумнанда хаяха’.


Ненэцие Савумдамба”мада


(Лк 6:17-19)

23[•]Иисус Галилея’ тиӈгэвна ядэрць ма”люӈгалава мяк”нато’ ненэцие тохоламби, Нум’ Параӈодадава’ Маймбабцо Юнм’[†] ненэцяӈг” ваде”ӈа, ненэцие хуркари хабцяӈгатато’, хад’ ӈэвахатато’ савумдамби[+]. 24Юнда Сирия я’ тиӈгэхэртавна хая. Ненэця” Иисусан’ хуркари хабцяӈга”на хаӈгурти, едяхана тыхынани, ня”маравы, тебкадарти, хэвда хабэй тэврамби”. Пыда тикы савумдамбида[+]. 25Тикахавахад Галилеяхад, Ю” Маркад, Иерусалимхад, Иудеяхад,[†] Иордан яха’ тяхад ӈока ненэць’ Пумнанда хая[+].

### 5


Хой’ ниня мэ”мы маймбабцо’ нямна ӈэда вада”


(Лк 6:20-23)

1Ненэцие манэць, Иисус[†] хой’ ни’ танэй”. Ӈамдаванда сер’ Тохоламбадида Нянда то”. 2Иисус сиддо’ тохоламба вахалъй”: 3[•]«Нум’[†] Индадм’ маӈгута” ябда”, Нув’ Параӈодадава пыдо’ е”эйдо’. 4Сёнзьто’ тахара ярта” ябда”, пыдо’ таӈгамлавнда”. 5Янадана” ябда”, пыдо’ ям’ е”эйта”. 6Ненэсям’ маӈгута”, ненэсян’ саць харвана” ябда”, пыдо’ малебтеванда”[+]. 7Сянана” ябда”, пыдо’ сямда”[+]. 8Сейдо’ хабто”[†] ябда”, пыдо’ Нувм’ манэта”. 9Поё савумдамбада” ябда”, Нум’ нюӈэ[†] нюмдеӈгуд”[+]. 10Ненэся’ е”эмня питармы” ябда”, Нув’ Параӈодадава пыдо’ е”эйдо’. 11Мань е”эмняни сидда” сяцялмдембабато’, сидда” питарпабато’, ханзели” сиякавна сидда” вэвупато’, пыдара” ябдада”. 12Маймбида”, нюркабтыда”. Нумгана ня”мувндара” ӈарка. Нернянда” товы Нум’ Вади вадети ӈани’ тарем’ питарпавыдо’.


Сэр”, яля


(Мк 9:50; 14:34-35)

13[•]Пыдара” я’ сэрта”. Сэр” ныхысялмбата, ханзер” ӈани’ сэръядаӈэ ханда? Ӈоб’ тароси, хэвня’ хаери, ненэцие” тан”мандаӈэ ханда. 14Пыдара” я’ тир’ яляда”. Тю”уна хой’ ниня ӈэда мар” такла нида пирас”. 15Серакабтм’ тюнехэя, хыдя’ ӈыл’ ӈабтамбада ни ӈа[†]”, ӈамдёсянда ни’ ӈабтамбада. Тиканда мяд’ мюня мэни мал’ ялэмдамбида[+]. 16Пыдара” яляра” тарем’ ненэцие” нерад ялэмдёя. Ненэця” сава серода” мание, нумгана мэна Нисямда”[†] ӈарабцута”.


Вато’ нямна ӈэда Тохола”мада

17Ватом’ мадаванзь товэӈэ, Нум’ Вади вадети” вади мадаванзь товэӈэ Си”ми нёда” пэр”. Ватом’ мадаванзь нидамзь ту”, Ватом’ томдаванзь тодамзь. 18Ненэся нянда” мадм’, нумг’ яха’ таняван’, сямян ӈамгэ Ватонда сер’ ха”мувдавэй’ Ватоход ӈобкарт падар”, ӈобкарт енахалма ни” ха”амӈгу”[+]. 19Тикы, табекохот сямян нюдя табеком’ мадана, ненэцие тарем’ тохолана, тикы Нув’ Параӈодадавахана няхатата сямян нюдяӈэ толёда. Тикы табеко” сер’ иленахав, ӈани ненэцие тарем’ тохоланахав, Нув’ Параӈодадавахана сямян ӈаркаӈэ толёда[+]. 20Ӈадьбя”ни нянда” мадм’, пыдара” тид” ӈэвара” Моисей’[†] Ватом’ теневани”, фарисей”[†] тид” ӈэвахад нибта вас”, пыдара” Нув’ Параӈодадаван’ нида” тюӈгу”[+].


Нерцирма’ нямна ӈэда Тохола”мада

21Невхы ненэцяӈг” ваде”мы намдырла” тарця: ‹Нён хавыд”. Хавыдана судевнда›.[*] 22Маньзяван нянда” мадм’, хибяри хумбанзи” няханда нерцилаӈгана судевнда. Хибяри няханда мамб”нанда: ‹Рака›[*], серо тасламбади” мандалт’ ми”манда. Хибяри няханда мамб”нанда: ‹Са”лан›, тикы, я’ ӈылы’[*] тута тун’ мовнда. 23Ханамд ханондалаван’[†] тэвраванд мальӈгана, лакри’ нянд ет вэнзер’ ӈэвам’ тензибтебт, 24ханар ханондалавахана хаед. Нюрте”э’ хань”, нянд ня’ поёди’ савумда”, тикахана ту”, ханар мис”. 25Сит вомдартамбаданд ня’ ӈопой сехэрэвна мимаханди’, поёди’ паромба савумда”. Нябинзер’ сит судеӈгодан’ мита, судеӈгодар манзаранаханда сит мита, тиканда сяролава мят’ еремдан[+]. 26Ненэся нянд мадм’, пудана есякоцямд ми”мадавэй’ таняд нин тарпаӈгу”.


Са”ева’ нямна

27Невхы тарем’ мано”мам’ намдараць: ‹Нён са”е”›. 28Маньзяван нянда” мадм’, хибяри нен’ харва нен’ сырта, мале ихинянда нехэна са”е. 29Вэняӈы сэванд сит вэван’ манзабтамбаб”, вэняӈы сэвар тюхулт, хэвня’ мод. Пыхыданд ӈарханда я’ ӈыл’ еремя’ екававна, та’ екававна ӈопой ӈамзанд пеля яӈгоя. Тареюм’ нянанд хынебэй ӈэӈгу. 30Вэняӈы ӈуданд сит вэван’ манзабтамбаб”, вэняӈы ӈудар мадад, хэвня’ мод. Пыхыданд ӈарханда я’ ӈыл’ еремя’ екававна, та’ екававна ӈопой ӈамзанд пеля яӈгоя. Тареюм’ нянанд хынебэй ӈэӈгу[+].


Тодо’ яха” хэва’ нямна


(Мф 19:9; Мк 10:11-12; Лк 16:18)

31[•]Невхы хэт”мада тарця: ‹Хибяри немда хаебта, нехэнда сидя ян’ хэ”мя падарм’ ми”ӈая›. 32Маньзяван нянда” мадм’, хибяри са”ева’ хара нись ӈа”, ӈани хара’ нид немда хаебта, немда са”еван’ тэвраӈгуда. Хибяри хаеревы нехэна нелебта, тикы са”е.


Ваторава’ нямна

33Невхы ненэцяӈг” хэтвы ӈани’ намдавэра” тарця: ‹Ватора”мам’ нёр мада”. Нум’ Ервханд[†] ватора”манд сер’ ӈэя›[*]. 34Маньзяван нянда” мадм’, ӈоб’ нён ватор”: нумӈгана нён ватор”, тикы Нум’ ервода ӈамдёсь’ яда; 35яхана ӈани’ нён ватор”, тикы Нум’ ӈэта танась’ я. Иерусалимхана нён ватор”, тикы Ӈарка Параӈода’ мар”; 36харт ӈэвахананд нён ватор”, ӈопой ӈэбтанд якартм’ ялмра, пармре нир пирас”. 37Вадара” тарця ӈэя: ‹Ӈаха”› ӈэсьӈгана ‹Ӈаха”› ӈэя, ‹Ни ӈа”› ӈэсьӈгана ‹Ни ӈа”› ӈэя. Тикым’ тяхабтамбава вэнзухуд ӈа.


Пуня’ нива вэвакумдёва’ нямна Тохоламба”мада


(Лк 6:29-30)

38[•]Тарем’ мано”мам’ намдараць: ‹Сэв’ е”эмня сэв, тибя’ е”эмня тибя›. 39Маньзяван нянда” мадм’, вэнзумданан’ пуня’ нён вэнзумд”. Хибяри сит вэняӈы пайдэхэнд ладаб”, нябир ӈани’ нянда сюртед. 40Хибяри сит судехэя, имбытат ханаван’ харвабта, пиняӈы панэр ӈани’ нянда мит. 41Хибяри сит саӈговотам’ мине, нянанда хахаяда ян’ хэсь ныхыри’ хамбата, нянанда сидя’ мэва’ таӈоковна хань”. 42Няданд хананан’ мис”, няданд ӈатебям’ хандахад пуня’ нён ӈа”.


Сит волтамбадар сянд


(Лк 6:27-28, 32-36)

43Тарем’ мано”мам’ намдараць: ‹Няданд хахаядар сянд, сит волтамбадар сэхэдад›. 44Маньзяван нянда” мадм’, сидда” волтамбадида” сянъяда”[*], сидда” питарпади” е”эмня туё”ӈада”[+]. 45Тикахана нумгана мэна Нисянда” нюда” ӈэӈгуда”. Пыда вэнзу ненэцие” ни’, сава ненэцие” ни’ Хаерта ӈобпирувна ялэмдамбида. Тид” ӈэди” ни’, тид” ниня ӈэди” ни’ ӈобпирувна сарём’ ха”аврамбида. 46Сидда” сяндари сямб”нанда”, Нумгад ӈамгэ савам’ ня”маӈгуда”? Ӈэва’ мирм’ ма”ламбада”[†] ӈод” тарем’ ни” ӈэсету”? 47Харта” нярихита” тороватабата”, ӈамгэ яӈга ненадом’ сертабида”? Ӈани тэнзм’ мэта ненэця” ӈод” тарем’ ни” ӈэсету”? 48Нумгана мэна Нисяра” хурид хадерци, пыдара” ӈод” хурид хадерцядада” ӈада”[+].

### 6


Сава серм’ сертабава’ нямна

1Тид” ӈэвамда” ненэцяӈг” манэ”лабт”ӈэ ӈадимдевоӈгаданда” тосада”, нябинзер’ нумгана мэна Нисяхаданда”[†] ня”мувндара” яӈгуда. 2Тиканда ӈэвасэйм’ мипабат, сиди” няндоти” тотрев’, муно”лабцям’ нён муно”ла”. Тарця” ненэця” ма”люӈгалава мяка”на, ядэлаваха”на ненэцие” сиддо’ саву”ма’ е”эмня тарем’ ӈэсеты”. Ненэся нянда” мадм’, пыдо’ Нумгад ня”мувндамдо’ мале ня”мадо’[+]. 3Пыдхавар ӈэвасэйм’ мипабат, тасиримна мипаванд е”эмня вэняӈы ӈуданд сертабадахад иняняӈы ӈудар ехэрая. 4Тиканда нись ӈадю” сырта Нисяр нянд тата.


Туё”ма’ нямна ӈэда Тохола”мада


(Лк 11:2-4)

5[•]Туёпата”, сиди” няндоти” то”лахада” нёда” ӈа[†]”. Тикы”, ненэцяӈг” манэ”лабтамбавандо’ е”эмня ма”люӈгалава мяка”на, ядэлаби” ёӈга”на нулкая, туёць харвобтасетыдо’. Ненэся нянда” мадм’, пыдо’ Нумгад ня”мувндамдо’ мале ня”мадо’[+]. 6Пыдхавар туёпат, лабэканд тю”, нёмд талахая, нись ӈадю” таняна Нисяханд туёс”. Тикахана таклада серо маниена Нисяр нянд тата. 7Туёпата”, ӈани тэнзм’ мэта ненэцие” тотрев’ вата вадам’ нёда” мэс”, тикы” ихи”нато’ ӈока вадам’ мэп”нандо’, Нум’[†] сиддо’ намдаӈгу. 8Сидто’ то”лахада” нёда” ӈа”. Нисяхавара” Няданда хамдавэйхэнда”, ӈамгэ нянанда” таравахад тенева. 9Тарем’ туё”ӈада”: Нумгана мэна Нисява”! Пыдар нюмл хэбидя ӈэя.

10Параӈодадавар тоя. Ватор, нув’ няӈэнда тотрев’ я’ ниня ӈани’ тарем’ ӈэя[+].

11Тюку яля’ няна” ӈэлом’ мэдава” тамбю”.

12Маня” нянана” ӈатебясавэй ӈатебясялмдемба”мана” тотрев’, ӈатебина” ха”авра”.

13Сидна” нён хорпю”, сидна” вэнзухуд ӈэда”.[*][+]

14Ненэцие” хэбяхы ха”аврамбабата”, Нув’ Нисяра” ӈани’ хэбяхыда” ха”авраӈгуда[+]. 15Ненэцие” хэбяхы ниб”нанда” ха”авра”, Нисяра” ӈани’ хэбяхыда” нида ха”авраӈгу”[+].


Нива ӈавормам’ мэ”ма

16Нива ӈавормам’ мэп”нанда”, сиди” няндоти” тотрев’ нёда” туселт”. Пыдо’ нива ӈавормамдо’ ненэцяӈг” манэ”лабтаванзь тарэнзидо’ вомдаби”. Ненэся нянда” мадм’, Нумгад ня”мувндамдо’ мале ня”мадо’. 17Пыдхавар нива ӈавормам’ мэп”нанд ӈэвар юрите”, ся”ал халта”. 18Нива ӈавормамд ненэцяӈг” манэ”лабтаванд екававна, нись ӈадю” таняна Нисяюмганд манэ”лабтад. Тиканда таклада серо маниена Нисяр нянд тата.


Нумгана ӈэда илебц


(Лк 12:33-34)

19[•]Я’ ниня илебцадамда” нёда” ма”ламбю”, я’ ниня тарм’ ӈаворта халы хавыда, пур” хавыда”, талей” сабканорӈа”, талэрӈа”. 20Нув’ няюцейна илебцадамда” ма”ламбида”. Таняна тарм’ ӈаворта халы ни хавыд”, пур” ни” хавыд”, талей” ни” сабканор”, ни” талэр”[+]. 21Илебцанд ӈэсь’ яхана сеяр ӈани’ ӈэӈгу.

22Сэв – пыхыд’ серакабт”. Сэванд хабто[†] ӈэб”, пыхыдар ӈарханда яля ӈэӈгу. 23Сэванд вэва ӈэб”, пыхыдар ӈарханда пэваӈгу. Нянанд ӈэда яля’ пэваб”, пэвдя тамна хуркади’?

24Хибяхарт сидя ерв’ хабиӈэ тара нида пирас”: ӈопоймда мэнеӈгуда, нябимда сэхэдаӈгуда; ӈопойхананда варемда мэта, нябим’ ӈамгэхэртаӈэ нида пэрт”. Пыдара” Нумгана, илебцахана ӈоб’ мальӈгана манзара нира” пирас”[+].


Сейда” нёя” няркан”


(Лк 12:22-34)

25Ӈадьбя”ни нянда” мадм’, иланда” е”эмня ӈамгэм’ ӈавормавнанда”, ӈамгэм’ ӈэрпававнанда”, ӈамгэхэна ӈаямда” ембпававнанда” нёда” няркан”. Индкав” ӈаврахад саць ни тара”? Пыхыдахав ембдяркад саць ни тара”? 26Нув’ сармикаха” сыркарӈада”, ян’ нянь’ ӈуво” сэв ни” моёпю”, нянь’ ӈуво ни” маторпю”, нянь’ ӈуво” сэв тинха” ни” мэмбю”. Тарем’ ӈод” Нув’ Нисяра” сиддо’ ӈавламби. Пыдара” нядандо’ тамна таранада” нида” ӈа”[+]? 27Тад ӈо” ханяӈэра” няркнаванда” нид харта иламда тянёмбохортавна ямбумда пир”ӈада? 28Ӈамгэ ембдяр’ нямна няркнада”? Пихий вадёдана лилия ӈамдэд’ ханзер” вадёдаван’ сыркарӈада”. Саӈговота манзаям’ ни” пэр”, ни” панор”. 29Мань нянда” мадм’, Соломонхарт[†][*] хуркари юнхананда ӈопойхартандо’ пирувна нивы ембдёсету”. 30Нум’ тюку яля’ таняна, хуняна хор’ мю’ паклеванда ӈамдэдм’ тарем’ ембпата, пыдара” сидда” тамна ханя ембас”. Пунрёбцора” тянёӈэ![+] 31Нёда” няркан”, нёда” тарем’ ман”: ‹Ӈамгэм’ ӈамдава”? Ӈамгэм’ ӈэртава”? Ӈамгэм’ сераӈгува”?› 32Тикы сямян ӈавэ ӈани тэнзм’ мэта ненэця” пюрцетыдо’. Нув’ Нисяра” тикы сямян ӈавэ” нянанда” таравахад тенева. 33Нюрте”э’ Нум’ Параӈодадавам’ пюда”, Ненэсямда пюда”, тикахана тикы сямян ӈамгэ” мал’ нянда” ха”амӈгуд”. 34Ӈадьбята хуняӈы яля’ нямна нёда” няркан”. Хуняӈы яля харта е”эймда пэртада. Хусувэй яля’ харта харада нянда мась.

### 7


Ӈани хиби нёйда” судебю”


(Лк 6:37-38, 41-42)

1[•]Судевы ӈэвоӈгаданда” нёда” судеӈгу”. 2Хурка судхана судеӈгодада”, тарця судхана судевндада”. Хурка ёльцеӈгосяӈгана ёльцеӈгодада”, тарця ёльцеӈгосяӈгана ёльцевндада”[+]. 3Ӈамгэ нянд сэвхана ӈэда таборокоцеян’ сырӈан? Харт сэвхананд ӈэда павар’ пя нянанд ни су”? 4Нябинзер’, харт сэвхананд павар’ пя ӈэсь, ханзер” няханд тарем’ ман: ‹Сэвхаданд табороком’ тюхулкарцяв›? 5Сидя’ няндотаӈэ! Нерня харт сэвхаданд павар’ пя тюхул”. Тикахана сэвар сававна манэтада, нянд сэвхад табороком’ тюхулць пиртар.

6Хэбидя ӈавэда” вэӈг” нёйда” мипю”, мирета яв’ ӈодякуда” парась” нерад нёйда” моёпю”. Тикы” ӈэхэ”нато’ тантыдо’, пуня’ сюрхалкая сидда” ӈадта”[+].


Хаӈада”, пюда”, тоярӈада”


(Лк 11:9-13)

7[•]Хаӈада”, нянда” тата; пюда”, хоӈгуда”; тоярӈада”, нянда” нэӈгуда. 8Хусувэй ханда ня”марпи, пюна хомби, тояртан’ нэвнда[+]. 9Поӈгананда”, няньм’ ханда хасава нюхунда манябэм’ ми”манда танявнав’? 10Халям’ ханда хасава нюхунда ӈабтацавэй халым’ ми”манда танявнав’? 11Пыдара” вэнзуӈэ, нюхута” сава ӈавэ мипа теневада”нё”, нумгана мэна Нисяхавара”[†] Нянда хандаха” тамна ханя мис”![+] 12Хусувэхэ”на ненэцие” нянда” ханзер” ӈэвадо’ нянанда” сава, няндо’ ӈани’ тарем’ ӈада”. Вато, Нум’[†] Вади вадети” вада” тикахана ӈа[†]”[+].


Тыя нё


(Лк 13:24)

13[•]Тыя нёвна тюӈгада”. Хаван’ тэвраӈгода нё таӈго, сехэрэда лата. Тикавна тюӈгана” ӈока”. 14Иланд’ тэвраӈгода нё тыя, сехэрэда нензел” ни ӈа”. Тикым’ хомбада тянё.


Ӈодявнанда пям’ хамэдамбава


(Лк 6:43-44)

15[•]Нум’ Вади сиякавна вадетаха” тосада”. Пыдо’ ху[†]’ хоб серахая, нянда” турпато’ ӈод”, сёнзьдо’ ӈамлутна” сармик”[+]. 16Ӈоди”манато’ сиддо’ хамэдаӈгуда”. Нацдэй пяхад виноград’ ӈоди ма”ласеты”? Нацдэй ӈамдэкад смоковница’ ӈоди ма”ласеты”? 17Тарем’ хусувэй сава пя сава ӈоди тамби, вэва пяхав вэва ӈоди тамби[+]. 18Сава пя вэва ӈоди тась ни пирас”, вэва пя сава ӈоди тась ни пирас”. 19Сава ӈодям’ тась ниня пиртя хусувэй пям’ саппидо’, тун’ моёпидо’[+]. 20Тиканда сиддо’ ӈоди”манато’ хамэдаӈгуда”.


Мань сяхаӈгарт’ сидда” ехэрадамзь


(Лк 13:25-27)

21Хусувэй Няни тарем’ лаханана: ‹Нум’ Ервэй![†] Нум’ Ервэй!› Нув’ Параӈодадаван’ ни тюӈгу”, нумгана мэна Нисяни ватовна ӈэдари тюӈгу. 22Тикы яляхана Няни тарем’ лаханана” ӈока” ӈэӈгу”: ‹Нум’ Ервэй! Нум’ Ервэй! Нюмд мэць вад’ ӈэванди нисява” вадес”? Нюмд мэць ӈылекы нисява” питарпю”? Нюмд мэць ӈока мутрам’ нисява” ӈадимдембю”?›[+] 23Мань няндо’ мандадм’: ‹Хуна сяхаӈгарт’ сидда” ехэрадамзь. Ватом’ мадабадаӈэ! Нядни хэвня’ хаяда”›[+].


Сидя мядм’ мимбадаха’


(Лк 6:47-49)

24[•]Тикы Вадаха”ни инзеле, Вади”ни сер’ ӈэда хусувэй хибя, мята пэ’ ни’ мэёвна мивы иӈудота ненэцялаха. 25Сарёмя, яха” латыд”, мерця” лададо’, тикы мядм’ пядо’, мя” пэ’ ни’ сертавы ӈэсь ни хав”. 26Тикы Вадаха”ни инзеле, Вади”ни сер’ ниня ӈэда хусувэй хибя, мята таб’ ни’ мивы иӈуцяда ненэцялаха. 27Сарёмя, яха” латыд”, мерця” лададо’, тикы мядм’ пядо’, мя” хава. Тикы хав”мада я”авлы».

28Иисус’[†] тикы вадида мале”мяхад, ненэця” Тохолирканда пысэйд”. 29Моисей’[†] Ватом’ теневанито’ тотрев’ сиддо’ ни тохоламбю”, ерв’ ныхым’ мэтадрев’ сиддо’ тохоламби[+].

### 8


Ниня тораӈгана мерёсавэйм’ Савумда”мада


(Мк 1:40-45; Лк 5:12-16)

1[•]Иисус’[†] хой’ нид ха”амбата, Пумнанда ӈока ненэця” хая”. 2Ти, ниня тораӈгана мерёсавэй[†] ненэць’ Нянда то, ӈэвамда нибклахая, ма: «Нум’ Ервӈэ,[†] харваб”нанд си”ми хабтумда пир”ӈан»[+]. 3Иисус Ӈудамда вэӈгала, нянда теба, тарем’ ма: «Харвадм’, хабтув”». Таминда ниня тораӈгана мерёхот хабтума. 4Иисус нянда тарем’ ма: «Хибяхартан’ нёр вадес”, хань”, ханонданан’[†] пыхыдар манэ”лабтад, ненэцяӈг” манэ”лабт”ӈэ, Моисей’[†] табековна хандар тэвра”»[+].


Юр” саю’ ерв’ хабим’ Савумда”мада

5[•]Иисус’ Капернауман’ тю”мяхад, Нянда юр” саю’ ерв то, хынумда ма: 6«Нум’ Ервэй, мяканани хабикоеми хэвнда хабэйӈэ юседа, саць тыхына». 7Иисус нянда ма: «Мань тутадм’, сита савумдаӈгудм’». 8Юр” саю’ ервхав Вадахата тарем’ ма: «Нум’ Ервэй, мя”ни мю’ Пыдар тюванд пирадм’ нидм’ ӈа[†]”. Вадарир хэт”, хабикоеми савумда. 9Мань хар”н ӈани няни ӈудахана мэна ӈэсь, ӈудаханани мэна саюни таня”, ӈопойхандо’ мамб”ни: ‹Хань”›, ханда. Ӈанихиндо’ мамб”ни: ‹Ту”›, тута. Хабихини мамб”ни: ‹Сертад›, сертаӈгуда». 10Тикым’ намда, Иисус пысэй”, Пумнанда миндяха” тарем’ ма: «Ненэся нянда” мадм’, Израильхана хибяхартахана тарця пунрёвам’[†] хо”мами яӈгу. 11Нянда” мадм’, ӈока” ненэця” яля’ тарп’ няд, яля’ падё’ няд тута”, Авраам’[†] ня’, Исаак’[†] ня’, Иаков’[†] ня’ Нув’ Параӈодадавахана толь’ тяха’ ӈамдаӈгуд”[+]. 12Тикы параӈодадава’ ню”[*] пиняӈы пэвдян’ питарманда”, таняна яр” ӈэӈгу”, тив” ирна” ӈэӈгу”»[+]. 13Иисус юр” саю’ ерван’ тарем’ ма: «Хань”, пунрёбцонд сер’ ӈэя». Хабида тикыринда ӈо” савума[+].


Иисус’ ӈока ненэцие савумда”ма


(Мк 1:29-34; Лк 4:38-41)

14[•]Иисус Пётр’ мят’ тю, ӈая’ ядёхона хаӈгурць юседана Пётр’ пухуця’ небям’ манэ”ӈа. 15Иисус’ ӈудаханда тебва’ сер’, не’ ӈаянда ядё хая, юркы”, сиддо’ манзая”ла[+]. 16Пэвсюво”махаданда, Иисусан’ ӈока ня”маравым’ тэвра”. Иисус вадахана ӈылекы питаръяда, хаӈгурти мал’ савумдэйда. 17Тикы сер” Нум’ Вади вадета[†] Исаия’[†] вади” сер’ ха”амванда е”эмня тарем’ хая. Вадида тарцяць:

«Пыда ныхы”масьбина” Нянда мэйда,
хабцяӈо ханэйда».[*]


Иисус’ пумна хэва


(Лк 9:57-62)

18[•]Иисус, Хэвхананда ӈока ненэцям’ манэць, Тохоламбадида то’ тяханя’ хэсь табэдэйда[+]. 19Та’ мальӈгана ӈопой Моисей’ Ватом’ теневана Нянда то, тарем’ ма: «Тохолаӈгодаӈэ, ханяри’ хэб”нанд ӈод”, Пумнанд тутадм’». 20Иисус нянда ма: «Тён” ваӈготидо’ таня”, нув’ сармик” пидясавэй”, Ненэця’ Нюӈэ[†] нюмдебадахав Ӈэвамда мэсь яда яӈгу». 21Тохоламбадита ӈопойдо’ Нянда ма: «Нум’ Ервэй, нюрте”э’ нисями[†] сюрманзь си”ми ӈэдара”». 22Иисусхав нянда ма: «Хабэй” харто’ хабэйдо’ сюрпая”, пыдхавар Пумнани ту”».


Сата мерцям’ Янимда”мада


(Мк 4:35-41; Лк 8:22-25)

23[•]Тадтикахад Иисус ӈанон’ тий”, Тохоламбадида Пумнанда то”. 24Лакри’ тохона я”авлада мерцяӈэ хая, ӈано хамб” ӈылворӈа. Иисусхав хоны. 25Тохоламбадида Някунда то”, Сита сиде”, тарем’ ма”: «Нум’ Ервэй, сидна” ӈэда”! Хавндархава”!» 26Пыда няндо’ ма: «Пунрабцора” тянёӈэ, ӈамгэ та’ пирувна сейда” ябта”?» Тадтикахад юркы”, мерцям’, том’ хасерць табэдаӈахаюда. Ся”нэрита нимня хэ”нёӈэ хая[+]. 27Ненэцяӈгав” пысаӈга”, манзь пэрӈа”: «Тикы хибяди’? Мерцяхарт”, тохорт, Муӈгананда мэ”?»


Ханзосядаха’ Савумда”мада


(Мк 5:1-20; Лк 8:26-39)

28[•]Иисус’ то’ тяханяӈы Гадара’[*] тер” ян’ тэв”махаданда, сидя ня”маравы Сита хоӈаха’. Хальмер” пэ’ хоркадёхот тарпавэхэ’. Сацьри пилкабтёванди’ нид тикы сехэрэвна хибяхарт хэсь нида пирас”. 29Тад тёреванди’: «Нум’ Нюӈэ,[†] нянани’ ӈамгэ Сел таня? Ёльцяни’ таляри’ сидни’ танараванзь тюкон’ тон?»[+] 30Няданди’ ӈаха”на парась” ӈарка мандал” хадырмы”. 31Ӈылека”[†] Сита хынумба, ма”: «Сидна” питарпат, парась” мандалт’ сидна” ӈэдара”». 32Пыда няндо’ тарем’ ма: «Хаяда”». Ӈылека” тарпахая, парась” мандалт’ пакалъяд”. Тикыриндо’ парась” мандал” надо’ нид таси’ санэй”, таминда ит’ пакалць ха. 33Парась лэтмбадахав” хуныд”, хардан’ сюрбыд”. Тэв”махадандо’ неры серо, ня”маравэхэ’ няна хадкэвэсавэй’ мал’ ваде”ядо’. 34Тикахавахад, харад’ тер” Иисус’ нерад мал’ то”. Иисусм’ манэць яхадандо’ хэсь Сита хынумби”[+].

### 9


Хэвда хабэйм’ Савумда”мада


(Мк 2:1-12; Лк 5:17-26)

1[•]Иисус[†] ӈанон’ тий”, том’ мада, Харта хардаханда тэвы”[+]. 2Нянда хэвда хабэйм’ пэӈа’ ниня тэвра”. Пунрёбцомдо’ мание, Иисус хэвда хабэйн’ вахалъй”: «Ебтов’, сеяр нёя пин”! Хэбяхыд няданд ха”мыд”»[+]. 3Тикахана ханяӈы” Моисей’[†] Ватом’ теневана” ихи”нато’ ма”: «Пыда Нувм’ вэву”ӈа[†]»[+]. 4Иисусхав ибето’ ядэрабцом’ хамэда, тарем’ ма: «Пыдара” ӈамгэ сёнзьта” мюня вэва и’ ӈудм’ ня”амбида”? 5Хуюм’ хэта нензел”: ‹Хэбяхыд няданд ха”мыд”› няби ‹Юркад”, ядэр”›? 6Теневаванда” нямна, я’ тир’ ниня хэбяхы ха”аврава’ ныхы Ненэця’ Нюӈэ[†] нюмдебадахана ӈа». Тадтикахад Иисус хэвда хабэйн’ тарем’ ма: «Юркад”, пэӈар ня”ам”, мяканд хань”». 7Тиканда ӈод” юркы”, мяканда хая. 8Тикым’ манэць, ненэця” пысэйд”, ненэцяӈг” тарця ныхым’ тавы Нувм’ саву”ӈа”.


Матфейм’ Хаё”мяда


(Мк 2:13-17; Лк 5:27-32)

9[•]Иисус таняд ядванда сер’, ӈэва’ мирм’ ма”ламбалавахана ӈамдёда Матфейм’ нюбета ненэцям’ манэ”ӈа, нянда ма: «Пумнани ту”». Матфей юркы”, Иисус’ пумна хая. 10Иисус мякана ӈаворманда мальӈгана, ӈока” ӈэва’ мирм’ ма”ламбада”,[†] хэбяхасавэй”[†] ненэця” то”, Тохоламбадита ня’, Нянанда ӈаворӈа”. 11Фарисей”[†] тикым’ манэць, Тохоламбадахата[†] ма”: «Ӈамгэ сидда” Тохоламбадара” ӈэва’ мирм’ ма”ламбадаха”на, хэбяхасавэйха”на ӈаворӈа?»[+]. 12Иисусхав тикым’ намда, ма: «Сензха”на лекар” тарабцода яӈгу, хаӈгуртаюмӈга”на тара. 13Хаяда”, тикы ӈамгэ ӈэвам’ тохолара”: ‹Сялилмаюмд’ харвадм’, ханан’ нидм’›[*]. Тид” ӈэди хаманзь нидамзь ту”, хэбяхасавэй хаманзь тодамзь»[+].


Нива ӈавормам’ мэ”ма’ нямна


(Мк 2:18-22; Лк 5:33-39)

14[•]Иоанн’ тохоламбада” Иисусан’ то”, тарем’ ма”: «Маня” фарисей” ня’ нива ӈавормам’ ӈоб’ мэцетыва”, ӈамгэ Пыдар тохоламбадид нива ӈавормам’ нидо’ мэс”?»[+] 15Иисус няндо’ тарем’ ма: «Нелебада хасава нянандо’ мэван’, мядондида туселтаӈгу”? Нелеванда хасавам’ нядандо’ ханава’ ёльця’ тоб”, тикахана пыдо’ нива ӈавормам’ мэта”[+]. 16Хибяхарт таӈуй панэхэнда едэй емнь”мям’ ни лабцеӈгу”, едэй сэлмы емнь”мя таӈохэй паным’ ханяцей’ ӈадартаӈгуда, ӈадара”мада ханяцей’ вэва ӈэӈгу. 17Едэй’ сертавы няръяна ябе и” таӈуй хоба ӈэсянд’ вабтабада ни ӈа”. Хоба ӈэсял ӈадараӈгу”, ябе и” вабтомда, хоба ӈэся’ таросялмда. Едэй’ сертавы ябе икав” едэй хоба ӈэсянд’ вабтабада, тикахана сидябты’ перебтеӈгуху’».


Ерв’ не нюм’, ӈани хаӈгурта нем’ Савумда”мада


(Мк 5:21-43; Лк 8:40-56)

18[•]Иисус няндо’ тикым’ вадетан’, ӈоб” ерв Нянда то, ӈэвамда нибклахая лахана: «Тандая’ не нюми яӈгума. Ту”ма, Ӈудар ниндя мы”, илеӈгу”». 19Иисус юркы”, пумнанда хая, Тохоламбадида ӈани’ пумнанда хая”. 20Ти, юкад вата сидя по’ ямбан’ вэяда ниня табӈгана не Иисус’ пумна то, Панэнда вакан’ ӈодь’ теба. 21Не ида тарем’ ядэрмы: «Панэхэнда тебхартаба”ни савумдадм’»[+]. 22Иисусхав пуня’ ёӈгамй”, сита манэць вахалъй”: «Ебтов’, сеяр нёя пин”, пунрёбцор сит ӈэда». Тикы’ тальняю’ не савума[+].

23Иисус ерв’ мят’ тобта, посыбада муно”лабцям’ мэти манэ”ӈа, няркнана ненэцие” мандалм’ манэ”ӈа. 24Иисус няндо’ ма: «Пин’ хаяда”, не ӈацекы нивы яӈгув”, хоны». Ненэця” Сита писяда”[+]. 25Ненэцие ӈэдара”махаданда, Иисус мят’ тю, не ӈацекым’ ӈудахаданда ня”мада. Не ӈацекы юркы”[+]. 26Тикы юн таняӈы я’ тиӈгэвна хая.


Сэвсядаха’ Савумда”мада

27Иисус таняд мимбата, Пумнанда сидя сэвсяда миӈаха’, тарем’ тёренаӈаха’: «Давид’ Ню![†] Сидни’ сялил”ма»[+]. 28Иисус’ мят’ тю”мяхад, сэвсядаха’ Сита хахаялтеӈаха’. Иисус нянди’ ма: «Мань тикым’ пир”махани пунрыди’?» Пыди’ Нянда маӈаха’: «Ханёв, Ервэй» 29Иисус сэвхати’ ӈодь’ теба, тарем’ ма: «Пунрабцонди’ сер’ ӈэя»[+]. 30Тикахад сэвди’ сылыд”. Иисус сидди’ табэдамба, ма: «Хибяхарт ехэрабта тара!»[+] 31Пыдхавади’ пин’ тарп”махаданди’ Нямнанда ӈэда юнм’ тикы я’ тиӈгэвна ӈэдаради’[+].


Ня”мара-нянзялмым’ Савумда”мада

32Тикаха’ хэ”мяхад, ненэця” ня”мара-нянзялмым’ Иисусан’ тэвра”. 33Иисус’ ӈылекам’[†] няданда питаро”махад, нянзяда лахана пэй”. Ненэця” пысэйд”, тарем’ ма”: «Израильхана тарця сяхаӈгарт’ яӈгусь». 34Фарисейхав” тарем’ ма”: «Пыда ӈылекы” ерв’ ныхым’ мэць ӈылекы питарпида»[+].


Иисус’ ненэцяӈга”на сянава

35Иисус хусувэй хардавна, хардако”мана ядэрӈа, ма”люӈгалава мяка”на ненэцие тохоламби, Нум’[†] Параӈодадава’ Маймбабцо Юнм’[†] ваде”ӈа. Ненэцие сямян хабцяӈгат, хуркари хад’ ӈэвахат савумдамбида. 36Иисус ӈока ненэцие” мандалм’ манэць, сиддо’ сялилӈа. Пыдо’ ма”алкодасяда хударев’ маяндормы”, ныхысялмы”[+]. 37Тикахана Тохоламбадахата ма: «Ма”лаванда нянь’ ӈум’ ӈока, манзарана” тянё”. 38Ӈадьбята нянь’ ӈуво” сэв ма”ламбава Яханда манзарани ӈэдараванда е”эмня, нянь’ ӈуво” сэв ма”ламбава’ Ервм’ хынумбира”»[+].

### 10


Юкад вата сидяханда ныхыдамдо’ Мисо”мада


(Мк 3:13-19; Лк 6:12-16)

1[•]Иисус[†] юкад вата сидя Тохоламбадамда[†] нянда хаӈгая, ӈылекы питарпаванзь, хуркари хабцяӈо, хуркари хад’ ӈэби савумдамбаванзь, ныхыдамдо’ ми”ӈа[†]. 2Иисус’ Ӈэдаравы”[†] юкад вата сидя’ нюбедо’ ти”: нюрте”э’ Пётарм’ нюбета Симон, Симон’ папа – Андрей, Зеведей’ ню – Иаков,[†] Иаков’ папа – Иоанн, 3Филипп, Варфоломей, Фома, ӈэва’ мирм’ ма”ламбада – Матфей, Алфей’ ню – Иаков, Фаддей[*], 4еврей”[†] тэнзри сахарамбада[*] – Симон, Иисусахад таяхалмы Искариот Иуда.


Юкад вата сидям’ Ӈэдара”мада

5Иисус тикы юкад вата сидям’ ӈэдарабта, сиддо’ табэда ма: «Ӈани тэнзм’ мэта ненэцие” сехэрэвна нёда” хань”, Самария’ тер”[†] хардан’ нёда” тю”. 6Та’ екававна, Израиль’ мяд’ ёховы” хуху” хаяда”[+]. 7Ядэрманда” сер’ Нув’ Параӈодадава’ хахаялмам’ ненэцяӈг” ваде”ӈада”[+]. 8Хаӈгурти савумдамбида”, хабэй яӈор’ илебтембида”, ниня тораӈгана мерёхо”на[†] хаӈгурти хабтумдамбида”, ӈылекы питарпида”. Мирци” ня”мавэра” мирци” мипира”[+]. 9Нихи”ната” солотам’ нёда” сода”, ненэйм’ нёда” сода”, няравам’ нёда” сода”. 10Ёндорма’ е”эмня падм’ нёда” сода”, вата ембдярм’ нёда” сода”, харнак нёда” сода”, ядцям’ нёда” сода”. Манзаранахав ӈавламбава’ пир. 11Ханяӈэри хардан’, ханяӈэри хардакон’ тюб”нанда”, таняна хаёва’ пир сава ненэцяндамда” хода”, таняд хэванда” ӈэсонд’ тикахана мэда”. 12Мяканда тюванда” сер’ тороватада”: ‹Тюку мякана таӈгабцо таняя›. 13Тикы мя” таӈгабцом’ ня”мава’ пир ӈэбта, таӈгабцора” няндо’ тута. Тикы мя” та’ пир нибта ӈа”, таӈгабцора” пырдари’ тута. 14Хибяри сидда” нибта тюле”, вадахата” нибта инзеле”, тикахана тикы мякад тарпаванда” сер’, тикы хардахад хэванда” сер’ ӈэта” таб яӈг”ӈада”. 15Ненэся нянда” мадм’, судеӈгова яляхана Содомха’, Гоморраха’[*] тикы хардахад сибяркавна судевндаха’.


Вад’ хованда маяӈото’ нямна


(Мк 13:9-13; Лк 21:12-17)

16[•]Ти, сармик” понд’ ӈэдарана хударев’ Мань сидда” ӈэдарамбидм’. Тиканда ямб халыдарев’ иӈудо”ӈада”, голубьдарев’ хэдцида”[+]. 17Ненэцяӈг” тосада”. Сидда” судеӈго мяк” мипаӈгу”, ма”люӈгалава мяк”нато’ садамбаӈгу”. 18Мань е”эмняни сидда” ервха”, параӈодаха” тэвраӈгу”, тикы” сякана, ӈани тэнзм’ мэта ненэцие” сякана Си”ми вадетада”. 19Сидда” судан’ мип”нандо’, ханзер” лаханаванда” нямна, ха”маманда” нямна нёда” тыхын”. Та’ ёльцьӈгана нянда” хэтувнда вададара” тавнда. 20Пыдара” нида” лаханаӈгу”, мюнянда” Нисянда”[†] Инд” лаханаӈгу. 21Няс нямда хадаванзь мита, нися нюмда хадаванзь мита, ню” нисянахато’-небянахато’ я”авлаӈгу”, хадаӈгудо’[+]. 22Мань нюмни е”эмня хусувэй сидда” сэхэдаӈгу. Тикы техэ малханда пирда”левэхэв ӈэдавнда[+]. 23Ӈопой хардахад сидда” питарпато’, ӈани несэй хардан’ хуныда”. Ненэся нянда” мадм’, пыдара” Израиль’ хусувэй хардавна ядэрмадавэй’ Ненэця’ Ню[†] мале тута.

24Тохолкода сита тохоламбадахаданда ни вас”, хаби ервхаданда ни вас”[+]. 25Тохолкода сита тохоламбаданда пир ӈэбта, нянанда ёльць’ ӈэӈгу. Хаби ерванда пир ӈэбта, нянанда ёльць’ ӈэӈгу. Мяд’ ервм’ Веельзевулӈэ[†] нюмдеб”, мята тер” ваде”мя’ мян’ ӈэдакы”[+]?


Хибян’ пина тара?


(Лк 12:2-7)

26Тикахаби нёйда” пилюс”. Таклада сер” ӈадимадавэй’ ни ӈэӈгу”, сюрпада сер” пуномадавэй’ ни ӈэӈгу”[+]. 27Нянда” пэвдяхана Вадетами яляхана ваде”ӈара”. Ханда” син’ намдортида” харад’ ӈэва’ нид ваде”яда”. 28Пыхыдм’ хадабато’ ӈод”, индадм’ хада ниня пиртяха” нёда” пин”. Индак’, пыхыдаха’ я’ ӈыл’ яӈгумда пирта Нумцейн’ пинада”. 29Сидя лэ”мораком’ манор” есяковна[*] ни” мирдапасяту”? Тикахартаха’ Нисянда” ватоси” ӈобкартади’ я’ ни’ ни” мантэӈгу”. 30Пыдхавара” ӈэвта” ний ӈэбтхартада” мал’ толавы”. 31Нёда” пин”. Пыдара” ӈока лэ”моракоход тамна таранада”[+].

32Тиканда хибяри хибя ненэцие” сяка”на Си”ми теневанаданда вадепата, Мань ӈо” нумгана мэна Нисяни сякана сита теневанадани вадетадм’. 33Хибяри хибя ненэцие” сяка”на Нядни таяхалпата, Мань ӈо” нумгана мэна Нисяни сякана няданда таяхалтыв”[+].


Палым’ тэвраванзь тодамзь


(Лк 12:51-53; 14:26-27)

34[•]Си”ми я’ ни’ таӈгабцом’ тэвраванзь товэӈэ нёда” пэр”, Маньзяван таӈгабцом’ тэвраванзь нидамзь ту”, палым’ тэвраванзь тодамзь. 35Мань ненэцям’ нисяхаданда яӈгреванзь, не нюм’[†] небяхаданда яӈгреванзь, меяком’ хадахаданда яӈгреванзь тодамзь. 36Ненэцям’ сэхэдана” – харта мята тер”[*]. 37Небяхаюда-нисяхаюда Мань си”ми мэневахаданда тамна ӈарковна сянда, Мань нянани тарава’ пир ни ӈа”. Не нюмда, хасава нюмда Мань си”ми мэневахаданда тамна ӈарковна сянда, Мань нянани тарава’ пир ни ӈа”. 38Харта лярць’ пямда[†] нись мине, Пумнани тона, Мань нянани тарава’ пир ни ӈа”[+]. 39Иламда хомбада иламда ёта. Мань е”эмняни иламда ёпада, иламда хоӈгу[+].


Нумгад ня”мувнда


(Мк 9:41)

40Сидда” сейханда пэнда, Мань си”ми сейханда пэӈа. Си”ми сейханда пэндахав, Си”ми Ӈэдаравым’ сейханда пэӈа[+]. 41Нум’ Вади вадетам’[†] Нум’ Вади вадета ӈэванда е”эмня[*] сейханда пэнда, Нум’ Вади вадета’ ня”мувнда е”эйм’ ӈани’ ня”маӈгу. Тид” ӈэдам’ тид” ӈэда ӈэванда е”эмня сейханда пэнда, тид” ӈэда’ ня”мувнда е”эйм’ ӈани’ ня”маӈгу. 42Ненэся нянда” мадм’, тикы енарцяди” ӈопойн’, Мань тохоламбадами ӈэванда е”эмня япда ид’ хыдям’ митя, харта ня”мувндамда вунида ёт”»[+].

### 11

1[•]Иисус[†] юкад вата сидя тохоламбадамда[†] табэдамба мале”мяхаданда, таняд ӈани хардаха”на ненэцие тохоламбаванзь, ненэцие Нумд’ ханзь лаханаванзь хая.


Хэхэдаӈгода Иоаннхад ӈэда вада”


(Лк 7:18-35)

2Иоаннхав сяролава мякана мэванда мальӈгана, Христос’ ӈадимдевы серо намда, тохоламбадида[*] ӈэдара, Иисусм’ тарем’ хонра:[+] 3«Тованзь таславы – Пыдар? Ӈаним’ ӈатеӈгува”?» 4Иисус няндо” ма: «Хаяда”, манэ’мыда”, намдвыда” Иоаннан’ ваде”яда”. 5Сэвсяда” сылаӈга”, мэдна” ядэлаӈга”, ниня тораӈгана мерёхо”на[†] хаӈгурта” хабтоворӈа”,[†] хасяда” намдолаӈга”, хабэй” яӈор’ илеӈга”, маӈгбада” Маймбабцо Юнм’[†] намдорӈа”. 6Мань нидни ниня тиндана, ябда»[+].


Хэхэдаӈгода Иоанн’ нямна лахана”мада

7Иоанн’ тохоламбади” хэ”мяхад, Иисус ненэцяӈг” Иоанн’ нямна лахана пэй”: «Пыдара” вэӈго ян’ ӈамгэм’ манэ”манзь ханцада”? Мерцяхад садрана ӈувм’ манэ”манзь ханцада”[+]? 8Ӈамгэм’ манэ”манзь ханцада”? Сава ембдярм’ мэтан’ сырманзь ханцада”? Сава ембдярм’ мэтахав” параӈода марка”на мэ”. 9Ӈамгэм’ манэ”манзь ханцада”? Нум’ Вади вадетам’[†] манэ”манзь ханцада”? Ти, нянда” мадм’, Нум’ Вади вадетахад ватам’ манэ”манзь хан”ӈадаць[+]. 10Пыда ти, нямнанда тарем’ пады: ‹Пыдар нернянд Мань нув’ юне ядэланами ӈэдарамбидм’, Неранд няд Сехэрэдамд хамэдаӈгу›[*][+]. 11Ненэся нянда” мадм’, нехэд соявэхэ”на Хэхэдаӈгода Иоаннхад[†] ӈарка яӈгу. Тарем’ ӈод” Нув’ Параӈодадавахана сямянхат нюдяхарт няданда ӈарка[+]. 12Хэхэдаӈгода Иоанн’ яляхат тев’ ӈэсонд’ ненэця” Нув’ Параӈодадавам’ марпа, ныхындо’ валакм’ мэцеты”. Ныхындо’ валакм’ мэтахав” ня”марпидо’.[*][+] 13Сямян Нум’ Вади вадета”, Вато Иоанн’ ӈэсонд’ сэвндавы”. 14Тикан’ пунраван’ харвабта”, тованзь мэвы Илия,[†] пыда ти[+]. 15Хавода таняна, намдая! 16Тюку илӈгы ненэцие хибя’ то”лахаӈэ толаӈгун? Пыдо’ тэмдолава яхана ӈамдё, няхато’ тарем’ тёренана ӈацекэраха”: 17‹Маня” нянда” посыбада муно”лабцяӈгана сянакуваць, пыдхавара” нидаць тара”. Ярта сёё мэ”ӈаваць, пыдхавара” нидаць яр”›. 18Иоанн тоб”нанда, ни ӈавор”, ни идар”. Ненэця” ма”: ‹Нянанда ӈылека[†] таня›[+]. 19Ненэця’ Ню[†] то, ӈаворӈа, идарӈа. Тиканда ненэця” ма”: ‹Тюку ненэць’ ӈавди”, ябехад, ӈэва’ мирм’ ма”ламбади, хэбяхасавэй[†] ня”ӈа[†]›. Иӈудо”махав серк”ната ӈади»[+].


Хэбяхыдо’ нивы” хаевы” харад” тер Вэвусо”мада


(Лк 10:13-15)

20[•]Иисус сямянхат ӈокавна мутри ӈадимде”мя хардаха”ната, хэбяхыдо’ нива хаевандо’ нид тэдорць пэй”: 21«Хоразинӈэ[*], маям’ хоӈгун! Вифсаидаӈэ[*], маям’ хоӈгун! Нянди’ ӈадимдевы Мутрини Тирхана, Сидонхана ӈадимдевы” ӈэб”ни, пыди’ яӈэсь’ паным’ мэць, ӈэвди’ ту’ сибяхана мэхэя ӈаха”на хэбяхыди’ хаеӈгухудинзь[+]. 22Мань нянда” мадм’, судеӈгова яляхана Тирхана, Сидонхана нянда” манэць сибярка ӈэӈгу[+]. 23Пыдар, Капернаумӈэ, нув’ ӈэсонд’ илавэн ӈэӈгун? Нин, я’ ӈылы’ ӈэсонд’ ха”амӈгун. Нянанд ӈадимдевы мутри Содомхана ӈадимдевы ӈэб”нани, тикы мар” тенд’ таняӈгусь. 24Нянда” мадм’, судеӈгова яляхана Содом, няданда” манэць, сибяркавна еремда».


Няни ту”, нылан”


(Лк 10:21-22)

25[•]Та’ мальӈгана Иисус тамна тяха’ лахана, ма: «Нув’ Ерв, я’ Ерв Нисёв”, иӈудотахат, тамна иӈудотахат такалмы тикы серод ӈацекэхэ” ӈадимдеяд, тикы’ няю’ Нянд сава вади мэ”ӈадм’. 26Тарем’, Нисяӈэ,[†] тикы Нянанд Инд ватось.

27Сямян ӈамгэ Мань Нисяни Няни тавы. Нисянда хавна Нюхуданда теневана яӈгу. Нюнда хавна, Нюнда Нисямда ӈадимдеванзь тэравы ненэцие” хавна Нисяхаданда теневана яӈгу[+]. 28Варемда” мэць ныхы’ тяха’ саӈгово”лёда”ӈэ, мал’ Няни тода”, Мань сидда” таӈгамлаӈгудм’[+]. 29Мань янададм’, Пыхыдами ӈарабцутадм’ нидм’ ӈа”. Мань подер”ми нинда” мэсь, Нядни тохолара”. Тикахана сёнзята” таӈгам’ хоӈгура”. 30Мань подер”ми нензел”, Миненами сибя».

### 12


Еврей” ныланава яляхана нянь’ ӈуво” сэв ныдпа”ма


(Мк 2:23-28; Лк 6:1-5)

1[•]Та’ мальӈгана, еврей” ныланава яляхана[†] Иисус[†] нянь’ ӈуво” вадюлававна яда. Тохоламбадида ӈамлыд”, нянь’ ӈуво” сэв ныдпахая ӈавола”. 2Фарисей”[†] тикым’ манэць, Иисусан’ тарем’ ма”: «Ти, Пыдар тохоламбадид еврей” ныланава яляхана ниня серота серм’ пэрӈа”». 3Пыдхавада няндо’ тарем’ ма: «Давид[†] нятита ня’ ӈамлабто’, ханзер” ӈэ”мямда нисяра”[†] толабю”? 4Давид Нум’[†] мят’ тюхуя, нянандо’ ниня серота, ханонданари”[†] ӈамзь серота хано” нянё нятита ня’ нися” ӈав”? 5Еврей” ныланава яляхана Хэбидя Хардахана ханондана” тикы яля’ ед’ ӈэда ватом’ мадабабто’ ӈод”, хэбяхам’[†] ни” сертабю”. Ватохона тикым’ нисяра” тола”? 6Мань нянда” мадм’, Хэбидя Хардахад тамна Ӈарка тюкохона мэ[+]. 7‹Сялилмаюмд’ харвадм’, ханан’ нидм’ харва”›[*] – тикы’ хамэдидм’ теневавы ӈэбта”, хэбяхам’ нивы сертавы нидаць вомдартаӈгу”. 8Ненэця’ Ню[†] – еврей” ныланава яля’ ерв».


Ӈудада тыравым’ Савумда”мада


(Мк 3:1-6; Лк 6:6-11)

9[•]Иисус таняд хэ”мяхаданда ма”люӈгалава мякандо’ тю. 10Тикахана ӈудада тыравы ненэць’ танявы. Ханяӈы” ненэця” Иисусм’ вомдартаванзь хонрамбидо’: «Еврей” ныланава яляхана савумдаӈго серо”ӈа[†]?»[+] 11Пыдхавада няндо’ тарем’ ма: «Ханяӈэнда” ӈопой хунда ӈэда яхананда, еврей” ныланава яляхана тиканда ваӈган’ мантэб”, ня”махая нида тюхулт”? 12Ненэцяӈгав хухуд сянмана тарана! Тарем’, еврей” ныланава яляхана сава серм’ серта ханя серос”»[+]. 13Тикы’ пуд Иисус ӈудада тыравэн’ ма: «Ӈудар вэӈгалад». Вэӈгалада, ӈудада нябинда тотрев’ савума. 14Фарисей” пин’ тарпхая, Иисусм’ ханзер” хадавам’ тасламби”.


Нум’ тэравы Хаби

15Иисусхав тикахад тенева, таняд хая. Пумнанда ӈока ненэць’ хая, мал’ савумдэйда. 16Хибяхартан’ Сита нись вадець табэдэйда[+]. 17Тикы Нум’ Вади вадета[†] Исаия’[†] сер’ хэтвы” та’ ха”маванзь тарем’ хая: 18«Ти, Мань тэравы Хабими, Мань ихиняни пойда Сяндами, Мань индами Нинда мэӈгудм’. Пыда судм’ ненэцие” тэнзха” намдараӈгу. 19Пыда ни хынараӈгу”, ни тёренорт”. Пихи”на хибяхарт Вабцамда ни намдаӈгу”. 20Пыда тид” ӈэвам’ техэ выкта мэвдавэй’, хадёлевы пя ӈувм’ ни маляӈгу”, хабталтана серакабтм’ ни хабтаӈгу”. 21Нюмганда ненэцие” тэнз” енаӈгу”».[*]


Иисус няби Веельзевул


(Мк 3:20-30; Лк 11:14-23; 12:10)

22[•]Та’ мальӈгана сэвсяда-нянзяда ня”маравым’ Иисусан’ тэвра”. Иисус сита савумда, нянзяда вахалъй”, сылы”. 23Ненэцяӈгав” мал’ пысаӈга”, манзь пэрӈа”: «Тюкохов Давид’ Ню[†] ни ӈа”?»[+] 24Фарисей” тикым’ намда, тарем’ ма”: «Пыда ӈылекы” ерв – Веельзевул’[†] ныхым’ мэ”ли ӈылекы питарпида»[+]. 25Иисусхав ибето’ ядэрабцоход тенева, няндо’ ма: «Хусувэй параӈодадава’ тер” харто’ помнандо’ поёмбато’, параӈодадавадо’ мюданда тахараӈгу, хусувэй харад, хусувэй мя” харта помнанда поёмбата, ни нуӈгу”. 26Сатана[*] Сатанам’ питарпаб”, харта пыхыдахаданда яӈгамды”, тиканда параӈодадавада ханзер” переӈгу? 27Мань Веельзевул’ ныхым’ мэць ӈылекы питарпаб”ни, тикахана пыдара” нюда” хибя’ ныхым’ мэць ӈылекы питарпи”? Ӈадьбята пыдо’ сидда” судебадаӈэ тараӈгу”[+]. 28Мань Нум’ Индкана ӈылекы питарпаб”ни, тикахана Нум’ Параӈодадава нянда” тэвы”. 29Хибяри, мэбета ненэцям’ нюрте”э’ маномадавэй’, ханзер” мэбета ненэця’ мят’ тюсь, ӈаворида тале пиртада? Маноё”марихиданда мяд’ илебцм’ ӈоб’ талеӈгуда. 30Мань няюнани ниня мэна – Си”ми сэхэдана. Мань нянани ниня ма”лаӈгода – тодо’ яха” пидеӈгода[+]. 31Ӈадьбя”ни нянда” мадм’, сямян хэбяха, вэнзувна лахана”ма ненэцяӈгат ха”авраванда. Хэбидя Индадм’ вэву”ма ненэцяӈгат ха”авраванда ни ӈа”[+]. 32Хибяри Ненэця’ Ню’ ет’ вэнзер’ лаханабта, хэбяхада ха”авраванда. Хибяри Хэбидя Индад’ ет’ вэнзер’ лаханабта, тикыюмгав’ тюку илӈгана, тованда илӈгана хэбяхада ха”авраванда ни ӈа”.


Ӈодявнанда пям’ хамэдава


(Лк 6:43-45)

33Пя ӈодявнанда хамэдамбада: сава пя ӈодяда ӈани’ сава, вэва пя ӈодяда ӈод” ӈани’ вэва[+]. 34Ӈабтацавэй халы’ нюӈэ! Харта” вэнзу ӈэсь, ханзер” сава вади мэтада”? Сёнзя’ сохосялмде”мям’ ня’ си хэтыбида[+]. 35Сава ненэць’ сава’ сюрлавахаданда савам’ ӈадимдеӈгу, вэнзу ненэць’ вэнзу’ сюрлавахаданда вэнзум’ ӈадимдеӈгу. 36Мань нянда” мадм’, судеӈгова яляхана ненэця” хусувэй хумбанзи” мэ”мы вадандо’ нид судевнда”. 37Вадит е”эмня хэбяхасядаӈэ толёдан, вадит нид вомдарёдан»[+].


Ненэцие” ненадодамдо’ хаё”мя


(Мк 8:11-12; Лк 11:29-32)

38[•]Тикахана ханяӈы” Моисей’[†] Ватом’ теневана”, фарисей” тарем’ ма”: «Тохолаӈгодаӈэ! Няданд ненадом’ манэ”ман’ харвава”». 39Пыдхавада тикы вадахато’ тарем’ ма: «Вэнзу, Нумгад таяхалмы тюку илӈгы ненэця” ненадодамдо’ пю”! Нум’ Вади вадета Иона’[†] ненадо’ хавна, няндо’ ӈадимдевнда ӈани ненадо яӈгу[+]. 40Иона’ сюдбя халя’ сёнзя’ мюня няхар” яля’, няхар” пи’ мэ”ма’ тотрев’ Ненэця’ Ню ӈод” няхар” яля’, няхар” пи’ я’ ёрхана мэванда[+]. 41Ниневия’[*] тер” тикы илӈгы ненэцие” ня’ судан’ нултыд”, тюку илӈгы ненэцие вомдартаӈгудо’. Ниневия’ терхав” Нум’ Вади вадета Ионан’ инзеле, хэбяхыдо’ хаейдонзь. Ти, Ионахад тамна Вата тюкохона мэ[+]. 42Иба няӈы не параӈода тикы илӈгы ненэцие” ня’ судан’ нулты”, сиддо’ вомдартаӈгу. Пыдхавада няби я’ вэкад Соломон’[†] иӈудота вадаха” инзелеванзь турӈась. Ти, Соломонхад тамна Вата тюкохона мэ.


Ӈылека’ пуня’ то”ма


(Лк 11:24-26)

43[•]Ӈылека[†] ненэцяӈгад тарп”махаданда хасер” ядамда пюрць ицяда я”амна ядэрпата, хасер” ядамда ни хомбю”. 44Тикахана тарем’ ма: ‹Тарп”ма мякани салтыв”›. Сало”махаданда мята терсядаӈэ, на”волмэӈэ, хабтумдавэӈэ хода. 45Тадтикахад хая, няданда тамна вэнзу си”ив ӈылекам’ тэвра. Мят’ тю”, та’ илелъяд”. Тикы ненэцяӈгана пуданаюм’ ханяцей’ вэва ӈэӈгу. Тикы илӈгы вэнзу ненэцяӈга”на ӈани’ тарця ӈэӈгу».


Иисус’ небяда, Нида


(Мк 3:31-35; Лк 8:19-21)

46[•]Иисус’ ненэцяӈг” тамна лаханаван’, Небяда, Нида Нянанда лаханакован’ харва, пихина ну”[+]. 47Хибяхав Нянда ма: «Ти, Небяр, Нид Нянанд лаханакован’ харва, пихина ну”».[*] 48Пыдхавада лахананан’ тарем’ ма: «Мань небями хибя, Мань нини хибя?» 49Тохоламбадита няю’ Ӈудамда вэӈгала, тарем’ ма: «Мань небями, Мань нини ти”. 50Нумгана мэна Нисяни вато’ сер’ ӈэда хусувэй – Мань нями, Мань не нями, Мань небями»[+].

### 13


Нянь’ ӈуво” сэв моёпада’ нямна ӈэда лахарё


(Мк 4:1-9; Лк 8:4-8)

1[•]Тикы яля’ Иисус[†] мякад тарпы”, то’ хэван’ ӈамды”. 2Нянда ӈока” ненэцие” ма”лёва’ нид ӈано’ ни’ тий”, ӈамды”. Ненэцяӈгав” мал’ ид’ вархана ну”. 3Пыдхавада хара явна ӈэда лахарю мэць, ӈока ӈамгэм’ няндо’ ваде”ӈа[†], тарем’ лахана: «Ти, нянь’ ӈуво” сэв моёпада нянь’ ӈуво” сэв моё”манзь тарпы”. 4Моёпабта, ханяӈы” нянь’ ӈуво” сэв” сехэры’ ядан’ ха”мыд”, тиртя сармик” то”, ӈамъядо’. 5Ӈани ханяӈыдо’ ненэй яда тянё пэ я’ ни’ ха”мыд”, яндо’ тора ӈэва’ нид минхандо’ вадёдалъяд”. 6Хаерад’ ӈадимя’ сер’ тикы” хаванзь пядо’, ваното’ яӈгова’ нид тыра”. 7Тамна ӈанидо’ нацдэй” понд’ ха”мыд”. Нацдэй” вады”, нянь’ ӈуво хабтюмдейдо’. 8Ӈани ханяӈыдо’ сава я’ ни’ ха”мыд”, нянь’ ӈуво” сэв” ӈадимде”: ханяӈыдо’ няхар” юд’ мэва’ ӈокма”, ӈани ханяӈыдо’ мат” юд’ мэва’ ӈокма”, ӈанихив” юр’ мэва’ ӈокма”. 9Хавода таняна намдая!»[+]


Хара явна ӈэда Лахарюта хара


(Мк 4:10-12; Лк 8:9-10)

10[•]Иисус’ тохоламбада”[†] Някунда тохоя, хонарку”: «Ӈамгэ’ е”эмня няндо’ хара явна ӈэда лахарю мэць лаханан?» 11Вадахато’ тарем’ ма: «Нув’ Параӈодадава’ таклада сер” теневавндаданда” нянда” тавы, няхавандо’ ми”мы ни ӈа”[+]. 12Ӈамгэда танянан’ тамна ми”манда, тикы’ тамна ваць таняӈгу. Ӈамгэсяда’ танянахартада мармы ӈэӈгу[+]. 13Ӈадьбя”ни няндо’ хара явна лаханадм’. Сырпато’ ӈод”, нидо’ мание”, инзелебто’ ӈод”, нидо’ намдор”, нидо’ хамэдамбю”. 14Нум’ Вади вадета[†] Исаия’[†] сэванда”ма няндо’ тарем’ ха”мы”, вадида тарця: ‹Намдхава намдаӈгура”, нира” хамэдаӈгу”, манэкава манэтара”, нира” тумдаӈгу”. 15Тикы ненэцие” сейдо’ тоермыд”, хавото’ сабе намдортадо’ яӈгу, сэвдо’ хаи”. Тарця” нибто’ ӈа”, сэвха”нато’ манэтадонзь, хаха”нато’ намдаӈгудонзь, сейха”нато’ хамэдаӈгудонзь, тикахана Няни сюрхалтыдаць, Мань савумдаӈгунась›.[*][+] 16Пыдхавара” сэвда” маниевандо’ нид ябда”, хавода” намдормандо’ нид ябда”[+]. 17Ненэся нянда” мадм’, Нум’[†] Вади вадети”, тид” ӈэди” ӈокадо’ пыдара” маниенамда” манэ”ман’ харвабато’ ӈод” нидонзь мание”, Пыдара” намдортамда” намдаван’ харвабато’ ӈод”, нидонзь намдор”.


Хара явна ӈэда лахарю Тасламба”мада


(Мк 4:13-20; Лк 8:11-15)

18[•]Тадхав, нянь’ ӈуво” сэв моёпада’ нямна ӈэда лахарё” хамэдит’ инзеледа”: 19Нув’ Параӈодадава’ нямна ӈэда вадаха” инзеле, ниня хамэданан’ ӈылека[†] тута, сейханда ха”амвым’ мартада. Тикы ненэць’ сехэры’ ядан’ ха”амвы нянь’ ӈув’ сэвраха. 20Пэ я’ ни’ ха”амвэхэв, тарця ненэця’ то”лаха: Нум’ Вадам’ намдахая таминда маймба сейханда ня”марпида. 21Пыдхавада ванонда яӈгова’ нид пон’ ни хань”. Нум’ Вада’ е”эмня маяӈо” тоб”, сита питарпаб”, таминда тинды”. 22Нацдэй” понд’ ха”амвэхэв тарця ненэця’ то”лаха: Нум’ Вадам’ намдабата ӈод”, тикы Вадам’ сямян ила’ хара”, тэтерман’ харвабцо” хабтюмдембидо’. Ӈадьбята таром’ ни ха”аврамбю”[+]. 23Сава ян’ ха”амвэхэв – Нум’ Вадам’ намдахая, хамэдамбада. Ханяӈэдо’ няхар” юд’ мэва’, ӈанидо’ мат” юд’ мэва’, ӈани” ханяӈэдо’ юр’ мэва’ таром’ ха”аврамби»[+].


Нянь’ ӈуво” помна вадёдана вэвако ӈуво” нямна ӈэда Лахарёда

24Иисус ӈани хара явна ӈэда лахарём’[†] няндо’ вадець, ма: «Нув’ Параӈодадава нянь’ ӈуво” вадюлаваханда сава нянь’ ӈуво” сэв моё”мы ненэцялаха. 25Ненэцие” хонёдан’, сита сэхэданада то, нянь’ ӈуво” понд’ вэвако ӈуво” сэв моё”ӈа, хая. 26Нянь’ ӈуво” паӈг” ӈадимя”, ӈуво” сэв” ӈадимя’ сер’, вэвако ӈув” ӈани’ ӈадимя”. 27Тикы мяд’ ерв’ хабида нянда то”, тарем’ ма”: ‹Ервӈэ, сава нянь’ ӈуво” сэв нянянд ӈуво” вадюлаван’ нисян[†] моёс”? Тикахана вэвако ӈув” ханяд ӈадимя”?› 28Ервадо’ няндо’ ма: ‹Си”ми сэхэдана тарем’ мэда›. Хабида нянда ма”: ‹Харвабат, маня” таня’ хэхэя, ныдтына”?› 29Ервахавадо’ ма: ‹Таня ӈэя”, вэвако ӈуво” сер’ нянь’ ӈуво ныдмэда” ӈэӈгуда”. 30Нянь’ ӈуво” сэв ма”ламбава’ ӈэсонд’, ӈобкана вадё хаейда”. Нянь’ ӈуво” сэв ма”ламбава’ ёльцьӈгана, ма”ламбадаха” мандадм’: нюрте”э’ вэвако ӈуво ма”лада”, парадаванзь сыхыдяр”ӈэ сярыда”. Нянь’ ӈуво” сэвхаби ма”лахая, нянь’ ӈуво” сэв” сюрлавахани паклейда”›»[+].


Горчица ӈув’ сэвкоця’ нямна ӈэда, тимдеӈгося’ нямна ӈэда Лахарёда


(Мк 4:30-32; Лк 13:18-21)

31[•]Иисус ӈани несэй хара явна ӈэда лахарём’ няндо’ ваде”ӈа: «Нув’ Параӈодадава горчицам’ нюбета ӈув’ сэвкоцяраха. Ненэць’ тикым’ ханада, вадаӈгось’ яханда ӈабтада. 32Тикы, сямян ӈуво” сэвхат манороко ӈэбта ӈод”, вадё”мяхаданда ӈани вадабадахат ӈарворӈа, пяӈэ хэ”мяхаданда нув’ сармик” тирць турӈа”, таркта понд’ лыӈгараӈга”»[+].

33Иисус ӈани хара явна ӈэда лахарём’ няндо’ ваде”ӈа: «Нув’ Параӈодадава тимдеӈгося’ то”лаха. Не тикым’ ня”махая, ӈока ям’ терта ӈэсянд’ пакледа, тикы, хусам’ ӈарханда посабтада».


Хара явна Лахана”мида


(Мк 4:33-34)

34Иисус сямян ӈавэ ненэцяӈг” хара явна ӈэда лахарю мэць ваде”яда, хара явна ӈэда лахарёси” няндо’ ни лахан”. 35Нум’ Вади вадета’ сер’ хэтвы та’ ха”мы”. Тарем’ мамы: «Мань няни сим’ нэхэя, хара явна лаханаӈгудм’. Я’ тир’ ӈадиво”махад таклада серо вадетадм’».[*]


Вэва ӈуво” нямна ӈэда лахарём’ Тасламба”мада

36Тикы’ пуд Иисус ненэцие хае, мят’ тю. Тохоламбадида Нянда то”, тарем’ ма”: «Нянь’ ӈуво” вадюлавахы вэва ӈуво” нямна ӈэда лахарё’ хамэди” няна” хэтад». 37Пыдхавада няндо’ тарем’ ма: «Сава нянь’ ӈуво” сэв моёпада – Ненэця’ Ню.[†] 38Нянь’ ӈуво” вадюлава – я’ тир”, сава нянь’ ӈуво” сэв” – Нув’ Параӈодадава’ ню”. Вэва ӈуво” сэвхав” – ӈа’ ню”[+]. 39Вэва ӈуво” сэв моёпада, ненэцие сэхэдана, тикы – ӈа. Нянь’ ӈуво” сэв ма”ламбава’ ёльць’ – тюку ила’ мал, нянь’ ӈуво” сэв ма”ламбадахав” – нув’ юне ядэлана”. 40Вэва ӈуво ма”лахая тухуна парадамбава’ тотрев’ тюку ила’ малхана ӈани’ тарем’ ӈэӈгу. 41Ненэця’ Ню нув’ юне ядэланида ӈэдараӈгу. Пыдо’ Параӈодадавахаданда хэбяхан’[†] манзабтаӈгода хусувэйм’, ватом’ мадабади ма”лаӈгудо’,[+] 42тута тун’ моӈгудо’. Таняна яр” ӈэӈгу”, тив” ирна” ӈэӈгу”[+]. 43Та’ ёльцьӈгана тид” ӈэда” Нисяндо’ Параӈодадавахана хаерад’ тотрев’ ябереӈгу”. Хавода таняна инзелея[+].


Хара явна ӈэда няхар” лахарё

44Нув’ Параӈодадава вадаӈголава яхана таклада саць мирета ӈамгэ’ то”лаха. Ненэць’ тикым’ хобта, такалпида, тадтикахад маймба хэхэя, сямян танянамда мирдаць тикы ям’ тэмдабида.

45Тикы’ хавна, Нув’ Параӈодадава мирета яв’ ӈодяку пюрта васкуй’ то”лаха. 46Пыда мирета яв’ ӈодяком’ хобта, таняд хэхэя, сямян танянамда мирдаць тикым’ тэмдабида.

47Тамна ӈани’, Нув’ Параӈодадава тон’ мовы, хуркари халя’ тэнзм’ сахалмы поӈга’ то”лаха[+]. 48Поӈга’ пан”махад ян’ нэкалӈадо’. Ӈамдахая сава халэ ӈэсяӈг” ма”лэйдо’, вэвако халэ хэвня’ мойдо’[+]. 49Тюку ила’ малхана ӈани’ тарем’ ӈэӈгу. Нув’ юне ядэлана” тута”, вэнзу ненэцие тид” ӈэдахат яӈгреӈгудо’[+]. 50Тута тун’ моӈгудо’. Таняна яр” ӈэӈгу”, тив” ирна” ӈэӈгу”»[+].

51Иисус сиддо’ хонра: «Тикы мал’ хамэдэйда”?» Пыдо’ Нянда ма”: «Ӈаха”». 52Пыдхавада няндо’ тарем’ ма: «Нув’ Параӈодадаван’ тоходанавы хусувэй Моисей’[†] Ватом’ теневана, тарця мяд’ ерв’ то”лаха: ӈавэта сюрась’ яхад едэй ӈавэ, ӈахат ӈавэ тарпрамби».


Харта яхананда Иисусм’ хуре”мядо’


(Мк 6:1-6; Лк 4:16-30)

53[•]Иисус тикы хара явна ӈэда лахарюда мале”мяхаданда, таняд хая. 54Харта яханда то, ма”люӈгалава мяканандо’ ненэцие тохоламби. Пыдо’ пысаӈга”, тарем’ ма”: «Ханяд тарця Инда ӈу”, ханяд тарця Ныхыда[+]? 55Пыда миртя’ ню ни ӈа”? Мариям’[†] нюбета Пыда небяда ни ӈа”? Иаков,[†] Иосиф[†][*], Симон, Иуда Пыда нида ни” ӈа”[+]? 56Не нида мал’ поӈганана” ни” мы”? Тиканда тарця Инда ӈудм’, тарця Ныхымда ханяд ховыда?» 57Пыдо’ Сита хэвнякумна пэрӈа”. Иисусхав няндо’ тарем’ ма: «Харта янда хавна, харта мята хавна Нум’ Вади вадетам’ ханярина ӈарабцу”ӈадо’»[+]. 58Пунрабцондо’ яӈгова’ нид Иисус ӈока мутрам’ таняна ни ӈадимде”.

### 14


Хэхэдаӈгода Иоанн’ яӈгуво”ма


(Мк 6:14-29; Лк 9:7-9)

1[•]Та’ мальӈгана Галилея[†] яхана ерводана Ирод[*] Иисус’[†] нямна ӈэда лахарю намда. 2Марцьхэхэта тарем’ ма: «Тикы – Хэхэдаӈгода Иоанн,[†] ха”махаданда яӈор’ илевы”! Ӈадьбята мутри” ныхым’ мэ”ӈа[†]»[+]. 3Ирод Иродиада’ малхана Иоаннм’ ня”ма, маноӈгая сяролава мят’ паклевэда. Иродиада Филипп папанда пухуця ӈэвысь[+]. 4Иоанн Иродан’ тарем’ манзетвы: «Тикы нем’ неданд мэсь ни серос”». 5Ирод Иоаннм’ хадаван’ харвабта ӈод”, ненэцяӈг” пинавы. Ненэця” Иоаннм’ Нум’ Вади вадетаӈэ[†] пэрмэдо’[+]. 6Ирод’ соя”ма ялям’ хэбидя яляӈэ мэбто’, Иродиада’ не ню таняна ма”лёвы ненэцие” е”эмня таравы. Ирод’ индя вато ӈэвы. 7Ӈадьбята, не ӈацекы’ ханданда ӈамгэри ӈэб” ӈод”, тикым’ миць нянда индя ядан’ ватора. 8Не ӈацекэхэв небянда табековна тарем’ ма: «Хэхэдаӈгода Иоанн’ ӈэва пед хыдя’ ниня тюкохона няни та”». 9Параӈода’ ида вома. Тарем’ ӈод”, ватора”манда нид, мядондита нид, миць табэдада. 10Иоанн’ ӈэвам’ мадаванзь сяролава мят’ ненэцям’ ӈэдара. 11Тадтикахад пед хыдя’ ниня ӈэвам’ тэвра, не ӈацекэн’ ми”ӈада. Не ӈацекы небяханда ханада. 12Иоанн’ тохоламбада”[†] то”, пыхыдамда ханадо’, сюрӈадо’. Тадтикахад хая”, Иисусан’ ваде”ӈадо’[+].


Самляӈг ёнарм’ Малебте”мяда


(Мк 6:30-44; Лк 9:10-17; Ин 6:1-14)

13[•]Иисус тикым’ намд”махаданда, таняд ӈанута ялнда вэӈго ян’ хая. Ненэцяӈгав” тикым’ намда, хардахат Пумнанда яда хая”. 14Иисус ӈаноход ян’ ха”ма, ӈока ненэцие манэ”ӈа. Сиддо’ сялилӈа, хаӈгуртидо’ савумда. 15Пэвсюмянда сер’, Нянда Тохоламбадида то”, ма”: «Тюку терсяда я, мале пэвсюмя. Ненэця” ӈэдаран”ма, ӈаврадамдо’ тэмдаванзь хардакохо” хэя”ма». 16Иисусхав няндо’ тарем’ ма: «Хэбто’ ни тара”. Пыдара” ӈамдадамдо’ ми”ӈада”». 17Пыдхавадо’ Иисусан’ ма”: «Самляӈгри няняна” хавна, сидямбой халяна” хавна тюкохона ӈамгэхэртава” яӈгу». 18Иисус тарем’ ма: «Тикыда” тюкон’ Няни тэврэйда”». 19Ненэцие ӈув’ ни’ ӈамда табэдэйда. Самляӈг няньм’, сидя халям’ ня”махая, нув’ няю’ Саӈомда ӈэдара, Нумд’ сава вади мэ”ӈа. Тадтикахад нянё мардахая Тохоламбадахата ми”йда. Тохоламбадида ненэцяӈг” митеръядо’. 20Мал’ малевандо’ ӈэсонд’ ӈаворӈа”, вадумы нянё” ютекахат юкад вата сидя паӈгалмы ӈэсям’ панда”. 21Ӈавормэхэв” не” хавна, ӈацекы” хавна хасавари самляӈг ёнар’ мян’ ӈэвы[+].


Ид’ сяр’ нимня Ядэро”мада


(Мк 6:45-52; Ин 6:15-21)

22[•]Тикы’ пуд ненэцие ӈэдарамбаваханда, Иисус тохоламбадида таминда ӈано’ ни’ тись, Неранда няна тяханя’ хэсь паромлэйда. 23Ненэцие ӈэдара”махаданда, Ялнда туё”манзь[†] хой’ ни’ танэй”. Пэвсюмбата ӈоб”ӈэ таняна мэ[+]. 24Ӈанохов я’ вархад мале ӈаха”на ӈа, мерцянда нерад ӈэсь хамба” ладорпидо’. 25Ялэмдад’ нерня Иисус ид’ сяр’ нимня яда тохоламбадахата хая. 26Тохоламбадахабида Сита ид’ нимня яднаӈэ манэць, сейто’ хэсь, тарем’ ма”: «Тэри ӈамгэ!» Ӈапа, тёреяд”[+]. 27Иисусхав таминда няндо’ вахалъй”: «Таӈгамъяда”, Мань. Сейда” нёя пин”». 28Пётр Нянда ма: «Нум’ Ервэй,[†] Пыдар ӈэбат, ид’ сяр’ нимня Нянд тось си”ми табэда”». 29Иисус тарем’ ма: «Ту”». Тиканда Пётр ӈаноходанда ха”махая, ид’ сяр’ нимня яда Иисус’ няю’ пяда. 30Сата мерцям’ манэкава, сейда хая. Ит’ пакалманзь пясь, тёрей”: «Нум’ Ервэй, си”ми ӈэда”!». 31Иисус таминда Ӈудамда вэӈгала, сита ня”ма, тарем’ ма: «Пунрабцор тянёӈэ, ӈамгэ сабе ниркан пунрю”?»[+] 32Пыди’ ӈо” ӈанон’ тийха’, мерцяда хэ”на. 33Ӈано’ мюня мэнахав” Нянда ӈэвдо’ ха”авра, ма”: «Ненэсянда ӈод” Пыдар Нум’ Нюн».[†][+]


Геннисарет’ яхана Савумдаӈго”мада


(Мк 6:53-56)

34Тикы’ пуд том’ тяханя’ мада, Геннисарет’ ян’ тэвыд”[+]. 35Тикы я’ тер” Иисусм’ хамэда, яндо’ тиӈгэвна ваде”ладо’. Ненэця” Нянда хаӈгурти мал’ тэврэйдо’. 36Панэнда панан’ ӈодь’ тебахарта Сита хынумби”. Нянда ӈодь’ тебвы” мал’ савума”.

### 15


Ненэцие” ӈаркти” ила’ мэсыд’ нямна


(Мк 7:1-23)

1[•]Та’ мальӈгана Иерусалимхад фарисей”,[†] Моисей’[†] Ватом’ теневана” Иисусан’[†] то”, тарем’ ма”: 2«Пыдар тохоламбадид ӈамгэ ненэцие” ӈаркти” ила’ мэсыдм’ мадабидо’? Няньм’ ӈаворпато’ ӈудидо’ ни” халтамбю”»[+]. 3Иисус няндо’ тарем’ ма: «Пыдара” ӈод” ӈамгэ харта” мэсыта” е”эмня Нум’[†] табеком’ мадабира”? 4Нум’ тарем’ табекусь: ‹Небяхаюд-нисяхаюд[†] ӈаркаӈэ толабахаюн”›, тикы’ хавна ‹Небяхаюда-нисяхаюда вэвута хабта тара›. 5Пыдхавара” вадара” тарця”: хибяри небяханда ӈэбта, нисяханда ӈэбта тарем’ мамбта: ‹Мань нядни ня”мувндар Нум’ е”эй›, 6тикы ненэць’ нисямда[*] ӈаркаӈэ ни толабю”. Тиканда харта” мэсыкананда” Нум’ вадам’[*] таросялмдембида”. 7Пыдара” сидя’ няндотаӈэ! Нямнанда” Нум’ Вади вадета[†] Исаия[†] явнанда сэвандась:[+] 8‹Тикы ненэця” нялихина Си”ми ӈаркаӈэ пэрӈа”, сейхабидо’ Нядни ӈаха”на ӈа[†]”. 9Ненэцие” ватохо” тохоламба хумбанзи” ӈэваридо’ Няни ха”аврамби”›». 10Иисус ненэцие Нянда хаӈгая, тарем’ ма: «Инзеледа”, хамэдара”! 11Ня’ сивна ханта ненэцям’ ни нанзхамдабю”, ненэцям’ няӈгад ӈадиберта нанзхамдабида».

12Та’ мальӈгана Иисус’ тохоламбада”[†] Нянда то”, тарем’ ма”: «Фарисей”, тикы вадам’ намда, ибето’ вомахад теневан?» 13Иисусхав няндо’ ма: «Нув’ Нисяни нивы ӈабтавы хусувэй ӈамдэ” паханзавэй’ ныкалманда. 14Таня мэя”, харто’ сэвся, сэвсяди вадарӈа”. Сэвсядам’ сэвсяда вадаб”, ӈобкана ваӈган’ мантэӈгуху’»[+]. 15Пётр Вадахата тарем’ ма: «Тикы хара явна ӈэда лахарё’[†] хамэди” няна” вадетава». 16Иисусхав ма: «Пыдхартара” тамна нира” хамэдамбю”? 17Хусувэй ня’ сивна ханта тив’ мю’ ха”ам”махаданда пиня’ тарпормам’ нира” хамэдамбю”? 18Няӈгад ӈадибертахав сёнзяхад ӈа, тикы ненэцям’ нанзхамдабида[+]. 19Сёнзяхад ӈэда” ти”: вэнзу им’ мэ”ма, хавыдава, хаюпада нем’ пэрма, са”ева”, талэрма, сиякавна сырмэӈэ тарава, вэнзувна лахана”ма. 20Тикы” ненэцям’ нанзхамдабидо’, ӈуди халтавдавэй’ ӈавормахав ненэцям’ ни нанзхамдабю”».


Ханаан я’ тер не’ пунрабцо


(Мк 7:24-30)

21[•]Иисус таняд хэсь Тирха’, Сидонха’ ӈэсь’ ян’ пяда. 22Таняӈы яхад Ханаан’ тер не Иисусан’ то, тёрей”: «Давид’ Ню,[†] Нум’ Ервэй,[†] си”ми сялил”ма! Не нюми ня”маравы”, я”авла маяндорӈа»[+]. 23Иисус ӈобкарт вадам’ нянда ни мэс”. Ӈадьбята Тохоламбадида Нянда тохоя, тарем’ ма”: «Пумнана” тёренорӈа, хэвняку’ ӈэдарадва». 24Иисусхав ма: «Маньзяван Израиль’ ёховы хуво” е”ливна ӈэдаравэдм’»[+]. 25Нехэв Нянда то, ӈэвамда ха”мола, ма: «Нум’ Ервэй, си”ми няда”ма!» 26Иисусхав вадахата ма: «Няньм’ ӈацекэхэт хана”махад, вэнекохо” момбада ни ӈа”»[+]. 27Не тарем’ ма: «Нум’ Ервэй, тарем’ ӈэбто’ ӈод”, вэн” ервато’ толхад мантэвы нянё” хамболо ӈаворъядонё”». 28Тикахана Иисус нен’ тарем’ ма: «Неӈэй, пунрабцор ӈарка! Ватовнанд ӈэя». Тикыринда не нюда савума.


Ӈока ненэцие Савумда”мада

29[•]Иисус таняд хэ”мяхаданда Галилея то’[†] хэвувна хая, хой’ ни’ танэй”, таня’ ӈамды”. 30Ӈока ненэця” мэдни, сэвсяди, варючи, нянзьди, ӈани хаӈгурти тэвра, Иисусан’ то”, Ӈэта ӈыл’ мэйдо’. Иисус савумдэйда. 31Нянзьди лахананаӈэ манэць, варючи савумэӈэ манэць, мэдни яднаӈэ манэць, сэвсяди сыртаӈэ манэць ненэця” пысаӈга”, Израиль’ Нувм’ саву”ӈа”.


Тет ёнарм’ Малебте”мяда


(Мк 8:1-10)

32Иисусхав Тохоламбадида хаӈгая, няндо’ тарем’ ма: «Тикы ненэця” мале няхар” яля’ Нянани мэ”, ӈамандадо’ яӈгу, сяялы”. Ӈавормадавэй’ сиддо’ ӈэдаравахаван’ нидм’ харва”. Я’ поӈгана выдараӈгу”»[+]. 33Тохоламбадида Нянда тарем’ ма”: «Вэӈго яхана таӈок ненэцям’ ӈавла няньм’ ханяд хоӈгува”?» 34Иисус сиддо’ хонра: «Сяӈок няняра”?» Пыдхавадо’ ма”: «Си”ив, сян халякова”». 35Тикахана, Иисус ненэцие ян’ ӈамда табэдэйда. 36Тадтикахад си”ив няньм’, халэ ня”махая, Нумд’ сава вади мэ”ӈа. Тикы’ пуд нянё мардяръяда, Тохоламбадахата ми”йда, Тохоламбадида ненэцяӈг” митеръядо’. 37Мал’ малевандо’ ӈэсонд’ ӈаворӈа”. Вадумы нянё” ютеркат си”ив паӈгалмы ӈэсям’ панда”. 38Ӈавормэхэв, не” хавна, ӈацекы” хавна, хасавари тет ёнар” ӈэвы[+]. 39Иисус ненэцие ӈэдарахая, ӈанон’ тий”, Магадан[*] ян’ хая.

### 16


Ненадумда”мам’ хаё”мя


(Мк 8:11-13; Лк 12:54-56)

1[•]Фарисей”,[†] саддукей”[†] Иисусан’[†] то”, Сита хорпа, нумгад ӈэда ненадодамдо’ манэ”лабта хаӈа”[+]. 2Пыдхавада вадахато’ тарем’ ма: «Пэвсюмя’ няна пыдара” мада”: ‹Нумда няръя, сава нум’[†] ӈэӈгу›. 3Хубтахавахана мандада”: ‹Нув’ няра нярморта, тид, тюку яля’ мерця ӈэӈгу›. Нув’ няра’ хурка ӈэвам’ тасла теневабта” ӈод”, теда’ ялэ” ненадумда”ми тасла нира” пирас”. 4Вэнзу, Нумгад таяхалмы тюку илӈгы ненэця” ненадодамдо’ пю”, Нум’ Вади вадета[†] Иона’[†] ненадо’ хавна няндо’ ӈани ненадо ми”манда ни ӈа[†]”». Тикы’ пуд Иисус сиддо’ хае, хая[+].


Фарисей”, саддукей” тимдеӈгось’


(Мк 8:14-21)

5[•]Иисус’ тохоламбада”[†] идм’ тяханяю’ мадаб”нандо’, няньм’ сода юравы”. 6Иисус няндо’ ма: «Тосада”, Фарисей”, саддукей” тимдеӈгосянд’ лэтыда”»[+]. 7Пыдхавадо’ помнандо’ лахана, тарем’ ма”: «Няньм’ нива содавава” ваде”ӈа». 8Тикым’ хамэда, Иисус няндо’ тарем’ ма: «Пунрёбцора” тянёӈэ, ӈамгэ няньсявамда” помнанда” ваде”ӈада”[+]? 9Тамна нира” хамэдамбю”? Самляӈг няньхана самляӈг ёнарм’ малебте”мям’, вадумы няняха”на сян ӈэсям’ терде”мямда” нира” тене”[+]? 10Си”ив’ няньхана тет ёнарм’ малебте”мям’, тадтикахад сян ӈэсям’ терде”мямда” ӈани’ нира” тене”[+]? 11Ханзер” нира” хамэдамбю”? Вадини нянь’ нямна ни ӈа”. Фарисей”, саддукей” тимдеӈгосянд’ тосада”». 12Тикарихина Тохоламбадида хамэдадо’, Иисус няндо’ нянь’ тимдеӈгосянд’ тосавам’ ни вадес”, фарисей”, саддукей” тохоламбаван’ тосавам’ ваде”ӈа.


Пётр’ Иисусм’ Христосӈэ тид” хэт”ма


(Мк 8:27-30; Лк 9:18-21)

13[•]Кесария Филиппм’ нюбета ян’ Тэв”махаданда, Иисус Тохоламбадахата хонарку: «Ненэця” Ненэця’ Нюм’[†] хибяӈэ ваде”ӈадо’?» 14Тохоламбадида тарем’ ма”: «Ханяӈы” ненэця” Хэхэдаӈгода Иоаннӈэ[†] ваде”ӈадо’, ӈани” ханяӈы” Илияӈэ[†] ваде”ӈадо’, тамна ӈанихив” Иеремияӈэ[†] ӈэбта ӈод”, Нум’ Вади вадети” ӈопойӈэ ӈэбта ӈод” ваде”ӈадо’»[+]. 15Пыдхавада няндо’ ма: «Пыдара” харта” Си”ми хибяӈэ пэрӈада”?» 16Симон Пётркав тарем’ ма: «Пыдар Христосан, илена Нум’ Нюн».[†] 17Иисус нянда ма: «Иона’ ню – Симон, ябдан, тикы вадар нянд ненэця’[*] ӈадимдевы ни ӈа”, нумгана мэна Нисяни[†] ӈадимдевы. 18Мань нянд мадм’, пыдар – Пётарт[*], тикы манябэ’ ни’ Хэхэ’ Мя”ми миӈгудм’, я’ ӈылы’ ныхыхына[*] мэита яӈгуда[+]. 19Мань Нув’ Параӈодадава’ няӈгабцие нянд татадм’. Ӈадьбята ӈамгэри я’ ниня сярнар, нув’ няна ӈани’ сярвы ӈэӈгу, ӈамгэри я’ ниня сибданар, нув’ няна ӈани’ сибдёда». 20Тикы’ пуд Иисус Тохоламбадида Пыда Христос ӈэвамда хибяхартан’ нись вадець табэдэйда[+].


Иисус’ хавамда нерданда вадесо”ма


(Мк 8:31-9:1; Лк 9:22-27)

21[•]Тикахад тальняю’, Иисус Иерусалиман’ хэсь таравамда, ненэцие” ӈарктахат,[†] ӈарка ханонданахат,[†] Моисей’[†] Ватом’ теневанахат ӈока маям’ хось таравамда, Сита хада”махадандо’ няхаромдэй яляхана яӈор’ илесь таравамда Тохоламбадахата ваде”ла[+]. 22Пётр Иисусм’ хэвняку’ ханахая, Сита таб”ламба ма: «Нум’ Ервэй,[†] тарем’ хэбта ни тара”. Нум’ Сит сялилӈая!» 23Иисус ёӈгадахая Пётарт’ ма: «Сатана! Нядни хань”, таб”ла”мадани таран, ир Нум’ няӈэвна ни ӈа”, ненэця’ няӈэвна ӈа»[+].

24Тикы’ пуд Иисус Тохоламбадахата ма: «Пумнани тован’ харвана, харта пыхыдахаданда юрая, харта лярць’ пямда[†] ня”ма, Пумнани тоя[+]. 25Харта иламда ӈэдаван’ харвана иламда ёта. Мань е”эмняни иламда ётахав иламда хоӈгу[+]. 26Я’ сяр’ нийм’ мал’ нянда ха”аврабта ӈод”, иламда ёпата, ненэцяӈгана ӈамгэ тарода таня? Иланда таӈэ ӈамгэм’ мита? 27Ненэця’ Ню Нисянда юнхана нув’ юне ядэланида няць тованда, та’ мальӈгана хусувэн’ харта серота пирувна мита[+]. 28Ненэся нянда” мадм’, тюкохона нуни” ханяӈыдо’ тамна илевахандо’ Параӈодадаваханда тона Ненэця’ Нюм’ манэта”»[+].

### 17


Несэй мирт’ Ха”ма”мада


(Мк 9:2-13; Лк 9:28-36)

1[•]Мат” яля’ ваера”махад, Иисус[†] Пётарм’, Иаковм’,[†] Иаков’ папа – Иоаннм’ сода, ялриндо’ пирця хой’ ни’ хая”[+]. 2Иисус нита маниенан’ несэй мирт’ ха”мы”. Сята хаертарев’ яберелъй”, Паныда ялядарев’ сэр”ӈэ хая”. 3Ти, Моисейха’[†] Илияха’[†] Иисусхана лаханакурць сэвхато’ ӈадимяха’. 4Пётр Иисусан’ ма: «Нум’ Ервэй,[†] тюкохона мэвава” нянана” нена” саванё”. Харваб”нанд няхар” мядм’ тюкон’ ӈабтаӈгудм’: ӈопой Пыдар е”яр ӈэя, няби Моисей’ е”эй ӈэя, няхаромдэй Илия’ е”эй ӈэя». 5Лахананаханда, ти, яберена тир ниндо’ синдэй”, тирхад вабц тэбкада: «Тикы Мань сянда Нюми, Мань маймбабцоми. Нянда инзеледа”!»[+] 6Тохоламбадида тикым’ намда, ян’ хылтеръяд”, ӈули” ӈапа”. 7Иисусхав някундо’ то, няндо’ ӈодь’ теба, ма: «Юркыда”, сейда” нёя” пин”». 8Саӈодо’ тю”у’ мэ”, Иисус’ хавна манэтадо’ яӈгу.

9Хой’ нид ха”мотабто’, Иисус сиддо’ табэдамба ма: «Ненэця’ Ню[†] хавы” поӈгад яӈор’ илеванда ӈэсонд’, хибяхартан’ тикы манэ”мэмда” нёра” вадес”»[+]. 10Тохоламбадида Нянда хонарку”: «Моисей’ Ватом’ теневана” ӈамгэ Илиям’ нюрте”э’ тось таранаӈэ ваде”ӈа[†]”?» 11Иисус няндо’ тарем’ ма: «Ненэся ӈод” Илия нерня то”махаданда сямян серм’ несэймдаӈгу. 12Мань нянда” мадм’, Илия мале то, ненэцяӈгав” сита ни” хамэда”, харто’ ватовнандо’ сита мэ”. Ненэця’ Ню ӈобтарем’ нядандо’ маям’ хованда». 13Тикырихина Тохоламбадида Хэхэдаӈгода Иоаннм’[†] ваде”мямда хамэдадо’[+].


Ня”маравым’ Савумда”мада


(Мк 9:14-29; Лк 9:37-43)

14[•]Ненэцяӈг” тэвбато’ Иисусан’ ненэць’ то, пулыта ни’ ха”махая ма: 15«Нум’ Ервэй, хасава нюми сялилтава! Тебкадарӈа, ӈули” маяндорӈа. Тун’ мо”насеты”, ит’ мо”насеты”. 16Тохоламбадахат[†] тэврамбаба”ни ӈод” савумда я”мадо’».

17Иисусхав вадахата тарем’ ма: «Ниня пунрёдаӈэ, савахад ехэрана тюку илӈгы ненэцяӈэ, нянанда” тамна пон’ мэӈгудм’? Сидда” сяха’ ӈэсонд’ ебтабаӈгудм’? Хасава ӈацекы Няни тэврара”» 18Иисус ӈылекам’[†] пидеда, ӈылека хасава ӈацекэхэд тарпы”. Тикыринда ӈод” ӈацекы савума[+]. 19Тикахана Тохоламбадида ялндо’ Иисусан’ то”, тарем’ ма”: «Маня” ӈамгэ ӈылекам’ питарць я”масава”?» 20-21Иисусхав тарем’ ма: «Неновна нива пунрёванда”[†] нид. Ненэся нянда” мадм’, горчицам’ нюбета ӈув’ сэвкоця’ ӈар пунрёбцонда” таняб”, тюку пэ хоян’ тарем’ мамбата”: ‹Тюкоход тайку’ хань”›, тайку’ ханда. Тикахавахана я”амнара” яӈгуда».[*][+]


Хавамда, яӈор’ Илевамда неранда няд ӈани’ Вадесо”мада


(Мк 9:30-32; Лк 9:43-45)

22[•]Галилеяхана[†] ӈобт’ ма”лёбто’, Иисус Тохоламбадахата ма: «Ненэця’ Ню ненэцие” ӈудаха” ми”манда. 23Сита хадаӈгу”, няхаромдэй яляхана Пыда яӈор’ илеӈгу”». Тикахад ибедо’ ӈули” вома”[+].


Хэбидя Хардан’ ӈэва’ мирм’ ми”ма

24Иисус Тохоламбадита ня’ Капернауман’ тэвбато’, Хэбидя Харад’[†] ӈэва’ мирм’[*] ма”ламбада” Пётарт’ то”, тарем’ ма”: «Сидда” Тохоламбадара” Хэбидя Харад’ ӈэва’ мирм’ ни салдамбю”?»[+] 25Пётр вахалъй”: «Ханя салдамбю”». Мят’ тюӈгутабта, Иисус сита нертемба ма: «Симон, ихинянд хурка? Я’ ний параӈода” ӈэва’ миредо’, илебцяндо’ ӈэва’ мире хибяхат ня”марпидо’? Харто’ нюхутато’? Хэвняӈы хибяхат?» 26Пётр ма: «Хэвняӈэхэт». Иисус нянда ма: «Тиканда ню” ва”ӈа”. 27Сиддо’ манзабтавоӈгадана”, тон’ хань”, ит’ вадар му”. Нюрте”эӈэ еремда халяр ня”мад, нянда си няӈгар”, статир есям’[*] хоӈгун. Ханад, Мань е”эйдани, пыдар е”эйданд ӈэва’ мир”ӈэ няндо’ мит».

### 18


Нув’ Параӈодадавахана сямянхат ӈарка


(Мк 9:33-37; Лк 9:46-48)

1[•]Та’ ёльцьӈгана Тохоламбадида Иисусан’[†] то”, хонарку”: «Нув’ Параӈодадавахана сямянхат ӈарка хибя?» 2Иисус ӈацекым’ хаӈгая, поӈгандо’ нултада, 3тарем’ ма: «Ненэся нянда” мадм’, несэйӈэ нибта” хань”, ӈацекэрахада” нибта” ӈа[†]”, Нув’ Параӈодадаван’ нида” тюӈгу”[+]. 4Хибяри тюку ӈацекы’ тотрев’ пыхыдамда нюдимдена, Нув’ Параӈодадавахана сямянхат ӈарка ӈэӈгу. 5Мань нюмни ед’ тарця ӈацекым’ сейханда ня”мана, Си”ми сейханда ня”ма[+].


Хэбяхан’ хокабтаӈгода


(Мк 9:42-48; Лк 17:1-2)

6Хибяри, тикы Няни пунрёда нюдяко” ӈопойм’ вэва серт’ манзабтаб”, саӈговота манябэм’ икаханда сярхая, яв’ ёрян’ моваюм’ нянанда хынебэй ӈэӈгу. 7Ненэцие вэва серк” манзабтамбаванда нид я’ тир” еремда! Тарця” сер” ни” яӈгод”, вэва серм’ тэволанахавахана мая’ ӈэӈгу[+]. 8Харт ӈуданд, харт ӈэнд сит вэван’ манзабтамбаб”, сапад, хэвня’ мод. Сидя ӈудасавэй’, сидя ӈэсавэй’ пили” тута тун’ еремянд екававна, ваё” ӈудаӈэ, ваё” ӈэӈэ иланд’ тэвбат хынебэй ӈэӈгу[+]. 9Сэванд хэбяхан’[†] сит манзабтамбаб”, сэвар тюхулт, хэвня’ мод. Сидя сэвм’ мэць я’ ӈылы’ тута тун’ еремянд екававна, вае” сэвӈэ иланд’ тэвбат нянанд хынебэй ӈэӈгу»[+].


Ёховы ху’ нямна ӈэда лахарё


(Лк 15:3-7)

10-11[•]Тосада”, тикы маноркат ӈобкартамдо’ нёда” токалпю”. Нянда” мадм’, нув’ няна мэна юне ядэланидо’ нув’ няна мэна Нисяни[†] сядм’ пили” мание”.[*] 12Ихинянда” хурка? Хибяри’ юр” хунда ӈэда яхананда ӈопойндо’ ёхоб”, юр’ няю’ хасаваюта хой’ ниня хае, ёховэмда пюрманзь ни ханд”? 13Ненэся нянда” мадм’, тикамда хоб”нанда, нивы ёховы юр’ няю’ хасаваюкаданда, нянда ханяцей’ маймбаӈгу. 14Тарем’, тикы маноркат ӈопойхартандо’ ёхо Нув’ Нисянда” ватода яӈгу[+].


Ет хэбяхам’ сертана няр


(Лк 17:3)

15[•]Нянд пыдар ет хэбяхам’ сертаб”, нянда хань”, ялнди’ мэваханди’ вэвамда хэтад. Нянд намдабата, тикахана нямд нир ёс”. 16Нихивабта намд”, нянанд тамна ӈопой-сидя ненэцяндар сода”. Тиканда сырмы сидя-няхар” ненэця’ вадаха”на хусувэй сер” ненадумда.[*] 17Няндо’ нихивабта намд”, Хэхэ’ мят’ ман”. Хэхэ’ мякартан’ нибта намд”, нянанд ӈани тэнзм’ мэта, ӈэва’ мирм’ ма”ламбада ненэцялаха ӈэя[+].

18Ненэся нянда” мадм’, ӈамгэри я’ ниня сярнара”, нув’ няна ӈани’ сярвы ӈэӈгу. Ӈамгэри я’ ниня сибданара”, нув’ няна ӈани’ сибдёда». 19«Ненэся ӈани’ нянда” мадм’, я’ ниня ӈамгэри серкнанда” ханяӈы сидяра” вадити’ ӈобнзер’ ӈэсь хамб”нанди’, Нув’ Нисяхадани хандамди’ ня”маӈгуди’[+]. 20Сидя-няхар” ненэць’ Мань нюмни ед’ ма”лёбта, таняна Мань поӈганандо’ мэдм’».


Сянавахад ехэрана хаби

21Тикахана Пётр Иисусан’ то, тарем’ ма: «Нум’ Ервэй,[†] е”ни хэбяхам’ сертабада няни вэвамда сян юраӈгув? Си”ив’ юраӈгув?»[+] 22Иисус ма: «Си”ивм’ нянд нидм’ вадес”, си”ив’ юд’ мэва’ си”ивм’.

23Ӈадьбята Нув’ Параӈодадава хабихи”ната есьдо’ таславан’ харвана параӈода’ то”лаха. 24Тасла пя”махаданда, ю” ёнар” талант[*] ӈатебясавэйм’ нянда тэвра”. 25Ӈатебянда сал яӈгова’ нид, ервада ӈатебянда салӈэ пыхыдамда, пухуцямда, нюда, сямян илебцамда мирдаць табэда. 26Хабида ян’ мо”на, ӈэвамда ха”авра ма: ‹Ӈари” ӈатена”ма, мал’ салдаӈгув›. 27Ерв хабим’ сялилць ӈатебясялмдеда, ӈэдарада. 28Хабихив тарп”махаданда, няданда юр” динарийм’[†] ӈатебяӈэ ханавы хаби нямда хо. Тикы нямда ня”мада, сохомдамба пяда, ма: ‹Ӈатебяр та”!›. 29Няда ян’ мо”нэй”, нянда ма: ‹Ӈари” ӈатена”ма, салдаӈгув›. 30Нябихивар вато ни ӈа”. Та’ екававна хая, ӈатебямда салдаванда ӈэсонд’ нямда сяролава мят’ мода. 31Тикым’ маниевы хаби нита и” ӈули” вома”. Ервахандо’ хая”, тикы хадкэвы серо мал’ ваде”ядо’. 32Тикахавахана ервадо’ неры хабим’ пуня’ хаӈада, ма: ‹Вэнзу хабиӈэ! Си”ми нялаванд нид ӈатебямд мал’ ха”авравась. 33Мань сит сялило”мани тотрев’, пыдар ӈод” нямд тарем’ сялилпат нися тара”?› 34Ервада нензюмя, ӈатебямда мал’ салдаванда ӈэсонд’ сита танараӈгодаха” ми”ӈа. 35Хусувэра” нянда хэбяхы инда ядан’ нибта юрыбю”, Нув’ Нисями нянда” ӈани’ тарем’ ӈэӈгу»[+].

### 19


Сидя ян’ хэва’ нямна


(Мк 10:1-12)

1[•]Иисус[†] тикы вадида мале”мяхаданда, Галилеяхад[†] хая, Иордан яха’ тяха’, Иудея[†] ян’ то. 2Пумнанда ӈока” ненэця” хая”, Иисус таняна сиддо’ савумдамби.

3Нянда фарисей”[†] то”, Сита хорпа тарем’ ма”: «Хасавахана хусувэй хара’ нид пухуцяхаданда сидя ян’ хэсь ватода танянакы?» 4Иисусхав тикан’ ма: «Илам’ Ӈадимдембада ӈули” нюрте”э’ ненэцие неӈэ, хасаваӈэ сертаб”нанда[*] тарем’ мась: 5‹Ӈадьбята ненэць’ небямда-нисямда[†] хае, пухуцяхаданда перелты”, ӈопой ӈамзаӈэ хандаӈаха’›[*]. Тикы вади нисяда” тола”? 6Тиканда мале сидя ненэцяӈг’ нихи’ ӈа[†]”, ӈопой ӈамгэхэ’. Нум’[†] ӈомдавым’, ненэць’ сидя ян’ нёмда мы”».

7Фарисей” Иисусан’ хонарку”: «Тиканда ӈамгэ сидя ян’ хэ”мя’ падарм’ микая, нем’ хае Моисей[†] табекоса?»[*]. 8Иисус няндо’ ма: «Самбхэнда” нид Моисей неда” хаеба сидда” ӈэдарась. Ӈули” нюрте”эхэд тарем’ нись ӈа”. 9Мань нянда” мадм’: ‹Хибяри пухуцямда са”ева нись ӈа”, ӈани хара’ нид хае, ӈанихина нелена, тикы са”е.[*]›»[+].

10Тохоламбадида Иисусан’ ма”: «Хасава пухуцянда ня’ серота тарця ӈэб”, нелева тарода яӈгу». 11Иисус няндо’ ма: «Хусувэй ненэць’ тикы вада’ сер’ илесь нида пирас”, тяхаданда таславыри” пир”ӈадо’[+]. 12Неле ниня серота” таня”: ханяӈыдо’ тарем’ соявы”, ӈани ханяӈыдо’ ненэцие” тарем’ сертавы”, тамна ӈанидо’ Нув’ Параӈодадава’ е”эмня харто’ пыхыдандо’ тарцяӈэ хэсь таславыдо’. Тарем’ ӈэсь пирта, тарем’ ӈэя».


Ӈацекэхэ” сава вади Мэсо”мада


(Мк 10:13-16; Лк 18:15-17)

13[•]Та’ мальӈгана Ӈудида ӈацекы” ни’ мэхэя туё”манда[†] е”эмня, ненэця” Иисусан’ ӈацекы тэвра”. Тохоламбадахабида[†] сиддо’ тэдорӈа”. 14Иисусхав няндо’ ма: «Ӈацекы тюлейда”, Няни турти нёйда” таб”ламбю”. Нув’ Параӈодадава тикы то”лыхы” е”эй»[+]. 15Ӈудида ӈацекы” ни’ мэйда, тадтикахад таняд хая.


Тэта ӈацекы ненэць’


(Мк 10:17-31; Лк 18:18-30)

16[•]Ӈобӈгуна Иисусан’ ненэць’ то, хонарку: «Тохолаӈгодаӈэ[*], малсяда илам’ е”эймани е”эмня ӈамгэ савам’ сертаба”ни тара?»[+] 17Иисусхав нянда ма: «Ӈамгэ сава’ нямна Си”ми хонрамбин? Ӈопой Нумли сава[*]. Иланд’ тюван’ харвабат, Нум’ табеко” сер’ иле”». 18Ненэць’ Нянда ма: «Хурка табеко” сер’?» Иисус хэтыда: «Нён хавыд”, нён са”е”, нён талэр”, сиякавна сырмэӈэ нён тара”, 19небяхаюд-нисяхаюд ӈаркас”, хахаяда няр харт пирувнанд сянд».[*] 20Ӈацекы ненэць’ Иисусан’ ма: «Тикахаби[*] мал’ нёдэйн. Тамна ӈамгэми та’ ни ӈа”?» 21Иисус нянда тарем’ ма: «Сямян”мана сава ӈэван’ харвабат, хань”, илебцар мирдас”, маӈгбадаха” митерт, нув’ няна илебцар таняӈгу. Тадтикахад ту”, Пумнани мий”»[+]. 22Ӈацекы ненэця’ илебцанда ӈока ӈэва’ нид, тикы вади намда ида вома, хая.

23Иисусхав тохоламбадахата тарем’ ма: «Ненэся нянда” мадм’, илебцанда ӈокахана Нув’ Параӈодадаван’ тюсь нензел” ни ӈа”. 24Ӈари” нянда” мадм’: ‹Маха’ ху[†]”ла юно’ нибя’ сивна пакал”мацей, илебцада ӈока ненэця’ Нум’ Параӈодадаван’ товахад нензел”›». 25Тикым’ намда Тохоламбадида ӈули” пысэйд”, тарем’ ма”: «Тиканда хибя ӈэдавнда?» 26Иисус няндо’ сыла, ма: «Ненэцяӈгана мэита яӈгу, Нумгавахана я”амнада яӈгу»[+]. 27Пётр тикы Вадахата тарем’ ма: «Ти, хусувэй ӈамгэва” хае, Пумнанд това”! Тиканда няна” ӈамгэ ха”амӈгу?»[+] 28Иисус няндо’ ма: «Ненэся нянда” мадм’, несэй илӈгана, Ненэця’ Ню[†] юнета ервода Ӈамдёсянда ни’ ӈамдабата, пыдара” Пумнани товэӈэ, Израиль’ юкад вата сидя паӈгам’ судеба, юкад вата сидя ӈамдёся’ ни’ ӈани’ ӈамдаӈгуда”[+]. 29Хибяри, мядода ӈэбта ӈод”, хасава нида ӈэбта ӈод”, не нида ӈэбта ӈод”, небямда-нисямда ӈэбта ӈод”[*], нюда ӈэбта ӈод”, ёда ӈэбта ӈод” Мань нюмни е”эмня хаевы, тикахав юр’ мэва’ ӈокам’ ня”маӈгу, малсяда илам’ е”эйта[+]. 30Нердени” ӈокадо’ пудаӈгу”, пудани” ӈокадо’ нердеӈгу”[+].

### 20


Виноград” вадюлавахана манзарани” нямна ӈэда лахарё

1Нув’ Параӈодадава тарця мяд’ ерв’ то”лаха: ӈули” хубтахана виноград” вадюлаваханда манзарани недва”леванзь тарпы”. 2Недватнита ня’ яляхана недбядандо’ ӈопой динарийм’[†] таслахая, виноградата вадюлаван’ ӈэдарэйда. 3Хубтыхы хасаваюдимдей час’ пиркана пин’ тарпабата, тэмдолава яхана ӈани тэри нуни манэ”ӈа[†]. 4Няндо’ тарем’ ма: ‹Пыдара” ӈод” виноград”ни вадюлаван’ хаяда”, ёльцьмананда нянда” салдаӈгув›. 5Пыдо’ хая”. Яля’ ер’ пиркана, ялей няхаромдэй час’ пиркана ӈани’ тарем’ ӈа. 6Ялей самлянзимдей час’ пиркана пин’ тарпы”, ӈани тэри нуни манэ”ӈа, няндо’ ма: ‹Ӈамгэ наӈэдя яля’ тюкохона тэри нуда”?› 7Пыдо’ тарем’ ма”: ‹Сидна” недва”левы яӈгу›. Виноград” вадюлава’ ерв няндо’ ма: ‹Пыдара” ӈод” виноград”ни вадюлаван’ хаяда”›. 8Пэвсюмя’ няӈэӈэ хэсь, виноград” вадюлава’ ерв манзаранита ӈарктан’[†] ма: ‹Манзарана” хаян”, пуда товэхэтато’ пясь, нерденито’ ӈэсонд’ недбядо’ мис”›. 9Ялей самлянзимдей час’ пиркана товы” тодо’ динарийвна ня”ма”. 10Нерде товэхэв” ихи”нато’ ӈани няхатато’ ӈокаркавна ня”ма енавы”. Хуркавна ӈод” тодо’ динарийвна ня”ма”. 11Недбямдо’ ня”ма”махадандо’, ервахандо’ лаханорць, тарем’ ма”: 12‹Пуда товы” ӈопой часри манзараць, маньзявана” яля’ епдям’ пирда”ле, саӈговоць манзараваци”. Няндо’ маня” пирувнана” салдаранё”›. 13Ервхав тикым’ намда, ӈопойхандо’ тарем’ ма: ‹Нявэ, вэнзер’ сит нидм’ пэр”. Динарий’ ед’ нянани нисян[†] лахан”? 14Е”яр ня”ам”, хань”. Тюку пуда товэн’ пыдар пирувнанд ми”ман’ харвадм’. 15Хар”н ӈамгэхэнани хар”н серцавэдм’ нидм’ ӈа”? Ӈули”, мань сава ӈэвани нид сэвар вэбты?› 16Тарем’ пудана” нердеӈгу”, нерденя” пудаӈгу”[*]»[+].


Хавамда, яӈор’ Илевамда няхаромдэй’ Вадесо”мада


(Мк 10:32-34; Лк 18:31-34)

17[•]Иисус[†] Иерусалиман’ мимбта, ялндо’ юкад вата сидя Тохоламбадамда[†] хэвняку’ хана, мимандо’ сер’ няндо’ ма: 18«Ти, Иерусалиман’ миӈава”. Ненэця’ Ню[†] ӈарка ханонданаха”,[†] Моисей’[†] Ватом’ теневанаха” ми”манда. Сита хадаванзь таслаӈгу”. 19Тадтикахад ӈани тэнзм’ мэта ненэцяӈг” ӈандесада пэрманзь, садаванзь, лярць’ пян’[†] тебарманзь митадо’. Няхаромдэй яляхана яӈор’ илеӈгу”!»[+]


Иаковха’ Иоаннха’ небянди’ е”эмнянди’ выкта”ма


(Мк 10:35-45)

20[•]Та’ мальӈгана Зеведей’ нюху’ небя нюхуюда няць Иисусан’ то, ӈэвамда ха”авра ӈамгэхэвм’ хаӈа[+]. 21Иисус ма: «Ӈамгэн’ харван?» Не тарем’ ма: «Параӈодадавахананд нюхуюни няби вэняӈы Хэвханд, няби иняняӈы Хэвханд ӈамдъяхамд”»[+]. 22Иисусхав тарем’ ма: «Пыдари’ ӈамгэм’ хамахаданди’ ехэради’. Мань ӈэрманда хыдями ӈэрць пиртари’?[*]» Пыдхавади’ тарем’ маӈаха’: «Пиртами’»[+]. 23Иисус нянди’ ма: «Пыдари’ Мань хыдями ӈэрпаӈгуди’[*], вэняӈы хэвхани, иняняӈы хэвхани ӈамда ӈэдаравахав Мань нядни ни ӈа”. Нисяни хамэдавэрихи”на серо”ӈа». 24Тикым’ намда, ю” Тохоламбадада сидя нясхандо’ сахама”. 25Иисус Тохоламбадида ханъяда, ма: «Харта” тенева, ӈани тэнзм’ мэта ненэцие” ӈэвахана мэнидо’ ниняндо’ ервода”, ӈарктидо’ ӈани’ серм’ пэрӈа”. 26Пыдхавара” поӈгананда” тарем’ нёя ӈа”. Поӈгананда” ӈаркаӈэ харвана, манзаранаданда” тараӈгу,[+] 27поӈгананда” нерденяӈэ харвана, хабиданда” тараӈгу. 28Ненэця’ Ню, хибяри’ Нянанда манзаранаӈэ тарава’ е”эмня товы ни ӈа”, манзаранацейӈэ тараванзь, Иламда ӈока” хиби” салӈэ ми”манзь то»[+].


Сэвсядаха’ Савумда”мада


(Мк 10:46-52; Лк 18:35-43)

29[•]Иерихон маркад хэвандо’ мальӈгана, Пумнанда ӈока” ненэця” то”. 30Сехэры’ ниня сидя сэвсяда ӈамдёвэхэ’, Иисус’ хэвувнанди’ ядвам’ намда, тёреяха’: «Нум’ Ервэй,[†] Давид’ Ню,[†] сидни’ сялил”!»[+] 31Ненэцяӈгав” ныхыри’ сидди’ мунзялмдамби”. Пыдхавади’ ханяцей’ ӈарковна тёры”лаяха’: «Нум’ Ервэй, Давид’ Ню, сидни’ сялил”!» 32Иисус нулъй”, сидди’ хаӈа, ма: «Е”эмнянди’ ханзер” ӈэб”ни нянанди’ сава?» 33Пыди’ тарем’ маӈаха’: «Нум’ Ервэй, сэвни’ сылыдамд”ма». 34Иисусхав сидди’ сялилць, сэвхати’ ӈодь’ теба. Таминда сэвди’ сылыд”, Пумнанда хаяха’[+].

### 21


Иерусалиман’ То”мада


(Мк 11:1-11; Лк 19:28-38; Ин 12:12-19)

1[•]Иерусалиман’ тэвотабто’, Елион хой’ хэвхы Виффагия хардан’ тэвыд”. Иисус[†] сидя Тохоламбадамда[†] ӈэдарамба ма: 2«Нернякуй хардан’ хаяди’, таминди’ таняна ха’ ямб юном’ нюнда ня’ сярвэӈэ хоӈгуди’. Инямди’ екахая, Няни тэвраӈахаюди’. 3Хибяри нянди’ ханзерли” лаханаб”, тарем’ мади’: ‹Нум’ Ервахана[†] тараӈаха’›. Таминда ӈэдараӈгухуюда». 4Тикы, Нум’ Вади вадета[†] хэтвы вади” та’ ха”маванзь тарем’ хая[+]. 5Вадида тарця”: «Сион’[†] не нюн’[*] тарем’ мада”: ‹Ти, Параӈодар нянд миӈа. Янадана ӈэсь, ха’ ямб юно’ ниня, илебэй ха’ ямб юно’ ниня тиби. Тикы маха’ нид мэта юно’ ню›».[*] 6Тохоламбадахаюда хаяха’, Иисус’ табэда”ма’ сер’ мэди’. 7Ха’ ямб юном’ нюсавэй’ тэвраӈахаюди’, юнохо’ ни’ паныди’ мэӈаха’, Иисус тикан’ тий”. 8Ӈока ненэця” паныдо’ сехэры’ ни’ лехэбтамби”, ханяӈэхэв” пи” тарк мадахая сехэры’ ни’ лехэбтамби”. 9Неранда няна миндя”, Пумнанда миндя” тарем’ тёрена”: «Давид’ Нюн’[†] Осанна![†][*] Нум’ Ерв’ нюмгана Миндя’ ялэда сава” ӈэя”! Сямянхат тю”уна Осанна!»[+]. 10Иисус Иерусалиман’ тюб”, мар” мал’ манзада, ненэця” васарӈа”: «Тикы хибя»? 11Ханяӈыдо’ ма”: «Тикы Галилеяхы[†] Назаретхад ӈэда Иисус, Нум’ Вади вадета»[+].


Хэбидя Харадм’ Хабтумда”мада


(Мк 11:15-19; Лк 19:45-48; Ин 2:13-22)

12[•]Иисус Хэбидя Хардан’[*] тю, тикахана мирдатни, тэмдорти мал’ питаръяда. Есь тадабади” тол, голубь мирдапади” ӈамдёрцие хамбхалейда[+]. 13Няндо’ ма: «Тарем’ падынё”: ‹Мань Мя”ми туёць’ мя”ӈэ нюмдевнда›[*], пыдхавара” мартик” ма”лёсь’ мя”ӈэ сертара”».

14Хэбидя Хардахана сэвсяда”, мэдна” Иисусан’ то”, Пыда савумдэйда. 15Ӈарка” ханондана”,[†] Моисей’[†] Ватом’ теневана” Иисус’ ӈадимдевы и’ хэбиле”мя серо манэць, Хэбидя Хардахана тёренана ӈацекы манэць нензюмя”. Ӈацекы” тарем’ тёрена”: «Давид’ Нюн’ Осанна!»[+] 16Иисусан’ ма”: «Тикы ӈацекы” ха”ма”мам’ намдорӈар?» Иисусхав няндо’ ма: «Ханяв! Тарем’ пады: ‹Савуць вади ӈацекы” няӈгад, ӈамяни” няӈгад ӈадимден›[*]. Тикым’ сяхаӈгарт’ тола”мара” яӈгу?»[+] 17Тадтикахад сиддо’ хае, тикы маркад Вифаниян’ хая, пим’ таняна мэ”ӈада[+].


Смоковницам’ Мэта”мада


(Мк 11:12-14, 20-24)

18[•]Ӈули” хубтакохона март’ салманда мальӈгана Иисус ӈамлы”[+]. 19Сехэры’ ядхана смоковницам’ нюбета ӈодя’ пям’ манэць, някунда хая. Пя’ ниня вэбита хавна ӈамгэхэртм’ ни ху[†]”. Пян’ тарем’ ма: «Тад нерня’ няданд ӈодя сяхаӈгарт’ яӈгоя!» Тикыринда ӈод” пя тыра[+]. 20Тикым’ манэць Тохоламбадида пысэйд”, тарем’ ма”: «Тикы пя ханзер” лакри’ тыра?» 21Иисусхав тикы вадахато’ ма: «Ненэся нянда” мадм’, пунрёбцонда” таняб”, инда” ядан’ пунрёбта”, смоковницахана ӈэвы серкавм’ ханяра” мы”. Тюку пэ хойхартан’ мамбта”: ‹Юркад”, ямд’ паклад”›, тикахарт тарем’ ӈэӈгу[+]. 22Пунрёбта”, сямян туёць хандамда” ня”маӈгуда”»[+].


Иисус’ вато’ нямна хонрамба”ма


(Мк 11:27-33; Лк 20:1-8)

23[•]Иисус Хэбидя Хардан’ то”махаданда ненэцие тохоламбаваханда, ӈарка” ханондана”, ненэцие” ӈаркта”[†] Нянда то”, тарем’ ма”: «Ӈамгэ ватохона Пыдар тикы серо ӈадимдембин? Тарця ватом’ хибя Нянд таса?» 24Иисус тикы вадахато’ тарем’ ма: «Мань ӈо” няданда” ӈани’ ӈоб” хонравндами таня. Тикым’ хэтбата”, ӈамгэ ватохона тикы серо ӈадимдембавами Мань ӈо” нянда” хэтаӈгув. 25Иоанн’ хэхэдаӈго”ма ханяд ӈэса? Нув’ няд ӈэса? Ненэцяӈгат ӈэса?» Пыдо’ харто’ помнандо’ тасалко, ма”: «Мамба”на”: ‹Нув’ няд ӈа[†]›, Пыда няна” манда: ‹Ӈамгэ нянда нисяда”[†] пунра”?›[+] 26Нябинзер’ мамба”на”: ‹Ненэцяӈгат ӈа›, ненэця” Иоаннм’ Нум’ Вади вадетаӈэ толабидо’, ненэцие пилю”ӈава”»[+]. 27Ӈадьбята Иисусан’ тарем’ ма”: «Ехэрава”». Иисус ӈани’ няндо’ ма: «Мань ӈод” ӈамгэ ватохона тикы серо ӈадимдембавами нив хэтаӈгу”».


Сидя ню’ нямна ӈэда лахарё

28«Тюку ихинянда” хурка? Ӈопой ненэця’ сидя хасава нюда ӈэвы. Ӈарка нюхунда то, тарем’ ма: ‹Хасава нюӈэ, тюку яля’ виноград” вадюлаван’ хань”, манзара”›. 29Хасава нюхувада нянда тарем’ ма: ‹Нидм’›. Пунахав, вэва ӈэвамда хамэда, хая. 30Тикахана нисяди’ няби нюхунда хая, ӈобтарем’ ма. Нюда ма: ‹Хандадм’, ервэй›. Тад ӈо” ни хань”. 31Тиканда, хуюм’ нисянда вато’ сер’ ӈа?» Пыдо’ тикы Вадахата ма”: «Нюрте”эюм’». Иисус няндо’ ма: «Ненэся нянда” мадм’, ӈэва’ мирм’ ма”ламбадацей”, са”ена” нецей” Нум’[†] Параӈодадаван’ минзь сидда” нертемби”. 32Иоанн тид” ӈэва’ сехэрым’ нянда” манэ”лабтаванзь тось, пыдхавара” нянда нидаць пунра”, ӈэва’ мирм’ ма”ламбадахав”, са”ена” нехэв” нянда пунрэйдаць. Пыдхавара” тикым’ манэсо”махартахаданда”, хэбяхыда” нидаць хае”, нянда нидаць пунра”[+].


Виноград” вадюлавахана манзарани” нямна ӈэда лахарё


(Мк 12:1-12; Лк 20:9-19)

33[•]Теда’ ӈани хара явна ӈэда лахарёдара”[†] намдада”: ӈоб” мяд’ ерв илевы. Виноград пи ӈабта, хэвувнандо’ ва”ӈада, ӈоди няялпава’ е”эмня ӈарка пэ ваӈгм’ сабка, ераӈго мэта пирцярка хардаком’ ми. Виноград” вадюлавам’ манзаранаха” хае, хубта ян’ хая[+]. 34Ӈоди ма”лава’ ёльця’ хахаяламзь, ервадо’ виноград вадабадаха” ӈодида хосая хабида ӈэдара. 35Виноград вадабадахав” хабида ня”махая, ӈопоймдо’ ладорӈадо’, нябимдо’ хададо’, тамна ӈопоймдо’ манябэхэ”на ладорӈадо’[+]. 36Ервадо’ нерэхэданда ӈокавна ӈани хабида ӈэдара. Виноград вадабадахав” сиддо’ ӈани’ неры мэсы”манандо’ мэ”. 37Пили” пудахава, ервадо’ харта нюмда ӈэдарамби, тарем’ ма: ‹Мань нюхувами ӈамгэ пэрманадо’›[+]. 38Виноград вадабада” ервандо’ нюм’[†] манэць, помнандо’ ма”: ‹Тюку илебцамда е”эйманда! Хадахава”, е”эймда мэ”ива”›. 39Сита ня”ма”, виноград” вадюлавахад хэвня’ модо’, хададо’. 40Виноград” вадюлава’ ерв тоб”нанда, тикы виноград вадабади ханзер” мэӈгуда?» 41Пыдо’ Иисусан’ ма”: «Тикы вэнзу, мэт”мана хадаӈгуда. Виноград” вадюлавам’ ӈани несэйха” митада. Тикы”, ӈоди ёльцьӈганандо’ тэврамбаӈгудо’». 42Иисус няндо’ ма: «Хэбидя Падарка”на сяхаӈгарт’ тарцям’ нисяра” толабю”: ‹Мирти” ва”лавы манябэ, харад’ ёӈгы пэ паӈгӈэ таралъй”. Тикы, Нум’ Ервхад ӈа, маня” мание, и’ хэбиле”мя сер”›?[*] 43Ӈадьбя”ни нянда” мадм’, Нум’ Параӈодадава няданда” марманда, таром’ ха”аврамбаванда ненэцие” тэнзан’ ми”манда. 44Тикы пэ’ ни’ мантэна мардода, тикы пэ ненэця’ ни’ мантэб”, сита няялта». 45Ӈарка” ханондана”, фарисей”[†] Иисус’ хара явна ӈэда лахарю намда, сиддо’ ваде”мямда хамэдадо’. 46Иисусм’ ня”маван’ харвадо’, тад ӈо” ненэцие” Иисусм’ Нум’ Вади вадетаӈэ толабава’ нид ненэцяӈг” пина”[+].

### 22


Тюва мяди”мярма’ нямна ӈэда лахарё


(Лк 14:15-24)

1[•]Иисус[†] хара явна ӈэда лахарю мэць, тамна няндо’ лахана, ма:[+] 2«Нув’ Параӈодадава, нюмда нелеба мяди”мялабтаӈгода параӈодараха[+]. 3Параӈода тюва мяди”мярман’ хамыда хосая хабида ӈэдара, хамэхэбида тован’ ни” харва”. 4Параӈода ӈани несэй хаби ӈэдарамба тарем’ ма: ‹Хамэхэ” мада”, толни хамэды”, хоробини, ӈани” ӈаямлавыни яхавы”, мал’ хамэды”. Тюва мяди”мярман’ тоя”›. 5Хамэхэв” тикы вади ӈамгэхэртаӈэ нись пэр”, нянь’ ӈуво” вадюлаван’ хэнидо’ хая”, ӈавори мирдапаванзь хэнидо’ хая”. 6Тамна ӈанихив” хабида ня”ма”, ӈандесада пэръядо’, тадтикахад хадэйдо’[+]. 7Параӈода ӈули” нензюмя, саюда таня’ ӈэдара, тикы хавыдик хадэйда, хардамдо’ парадада[+]. 8Тадтикахад хабихита тарем’ ма: ‹Тюва мяди”мярма хамэды, хамэхэв” тикахана мэйва” ни” ӈа[†]”[+]. 9Тиканда сехэры” нярхало”маха” хаяда”, хусувэй хонамда” тюва мяди”мярман’ хаӈара”›. 10Хабида сехэры” ни’ хэхэя, сава” ӈэдакы”, вэва” ӈэдакы”, хонахабидо’ мал’ тюва мяди”мярман’ ма”лэйдо’. Тюва мяди”мяртаха”на пана.

11Параӈода мяди”мярти манэ”манзь тюбта, тювахана мэта ембдярм’ нивы серавым’ манэ”ӈа, 12тарем’ ма: ‹Нявэ, тювахана мэта ембдярм’ нись мэс”, ханзер” тюкон’ тюсан?› Нябихив мунзи. 13Тикахавахана параӈода хабихита ма: ‹Маноӈгая ханара”, пихий пэвдян’ мора”. Таняна яр” ӈэӈгу”, тив” ирна” ӈэӈгу”›[+]. 14Хамы” ӈока”, тэравэхэв тянё».


Рим’ ӈарка параӈодан’ таславы ӈэва’ мир


(Мк 12:13-17; Лк 20:20-26)

15[•]Тикахавахана фарисей”[†] хая”, Иисусм’, вадахата таркахая, еремде тасламби”[+]. 16Фарисей” Ирод’[*] ненэцяӈга”на тохоламбадидо’ Иисусан’ ӈэдара”. Пыдо’ ма”: «Тохолаӈгодаӈэ, маня” тенева, Пыдар ненэсян, ненэсявна Нум’[†] сехэрэн’ тохоламбин. Ненэцяӈгана хурка Ӈэвавнанд ир ни ядэр”. Ненэця’ мирбяханда нин сыр”. 17Тиканда маӈгар”, Ихинянд хурка: Рим’ ӈарка параӈодан’[*] ӈэва’ мирм’ миць серо”ӈа, ни?»[+] 18Иисусхав вэнзу имдо’ хамэда, ма: «Сидя’ няндотаӈэ, ӈамгэ Си”ми хорпида”[+]? 19Ӈэва’ мир”ӈэ салдамбада еся Няни манэ”лабтара”». Нянда динарийм’[†] тэвра”. 20Иисус няндо’ ма: «Тюку хибя’ сидяӈг? Хибя’ нюм’?»[†] 21Пыдо’ ма”: «Рим’ ӈарка параӈода’». Тиканда Иисус няндо’ ма: «Параӈода’ ӈамгэм’ параӈодан’ мипира”, Нум’ ӈамгэм’ Нумд’ мипира”». 22Тикым’ намда пысэйд”, Сита хае, хая”.


Яӈор’ илева’ нямна хонарко”ма


(Мк 12:18-27; Лк 20:27-40)

23[•]Тикы яля’ яӈор’ илевам’ яӈгодаӈэ вадета саддукей”[†] Иисусан’ то”, тарем’ хонарку”: 24«Тохолаӈгодаӈэ, Моисей[†] тарем’ мамы: ‹Хибяри нюси” хабта, няда сэрахананда нелехэя, неканда е”эмня нюм’ хобта тара.[*] 25Си”ив некас таняць. Ӈаркадо’ неле”мяхаданда нюси” яӈгума. Пухуцяда папаханда хаи. 26Тарем’ нябимдей’, няхаромдэй’, сибимдей’ ӈэсонд’ тэвы”. 27Пили” пуда не ӈани’ ха. 28Тиканда яӈор’ илелма’ ёльцьӈгана, хусувэндо’ не ӈэсь, тикы си”ивхад ханяӈэндо’ не ӈэӈгу?» 29Иисус тикы вадахато’ ма: «Хэбидя Падаркат ерме, Нум’ ныхыхыд ерме ёхоборӈада”. 30Яӈор’ илева’ ёльцьӈгана ни” нелеӈг”, хаюпа ни” ханас”, нув’ няна мэна нув’ юне ядэланараха”[*] ӈэӈгу”. 31Хавы’ яӈор’ илева’ нямна Нум’ нянда” хэтвым’ нисяра”[†] толабю”? 32Вадада тарця: ‹Мань Авраам’[†] Нумдм’, Исаак’[†] Нумдм’, Иаков’[†] Нумдм’›.[*] Хавы” Нум’ ни ӈа”, иленяцей” Нум’». 33Ненэця” тикым’ намда, Тохолирканда ӈули” пысэйд”.


Сямянхат ӈарка табеко

34[•]Иисус’ саддукей вадасяламдевам’ намда, фарисей” ӈобт’ ма”лы”. 35Ӈопойдо’, Ватом’ тасламбада Иисусм’ хорпа, ма: 36«Тохолаӈгодаӈэ, Ватохона сямянхат ӈарка табеко ханяӈы?» 37Иисус нянда ма: «‹Нум’ Ервамд,[†] Нумд сеянд ӈардан’, сёнзянд ӈардан’, инд ӈардан’ мэне”›.[*] 38Тикы нюрте”э, сямянхат ӈарка табеко. 39Нябимдей ӈо” ӈобтикы нянда то”лаха: ‹Хахаяда няр харт пирувна сянд›.[*][+] 40Хусувэй Вато, Нум’ Вади вадети” хусувэй вада тикы сидя табекоход паӈгды»[+].


Христос’ нямна хонрамба”ма

41[•]Фарисей” ӈобт’ ма”лёван’, Иисус сиддо’ хонра: 42«Христос’ нямна ибеда” хурка”? Хибя’ ню?» Пыдо’ ма”: «Давид’ ню».[†][+] 43Иисус няндо’ ма: «Давид[†] Хэбидя Индадм’ ныхыць, ханзер” Сита Нум’ Ервӈэ нюмдеба, тарем’ ма: 44‹Нум’ Ерв Нум’ Ервхани ма: «Сит сэхэдани Ӈэт ӈыл’ мэвани ӈэсонд’ вэняӈы Хэвханани ӈамдю”»›.[*] 45Тиканда Давид Сита Нум’ Ервӈэ нюмдебаб”, ханзер” Пыда Давид’ ню ӈэӈгуди’?» 46Хибяхарт Нянда ӈобкарт вадам’ хэта я”ма. Тикы яляхад тальняю’ Иисусм’ тамна хонрамба сейдо’ пина”[+].

### 23


Фарисей, Ватом’ теневани Вомдартамба”мада


(Мк 12:38-40; Лк 11:37-52; 20:45-47)

1[•]Та’ мальӈгана Иисус[†] ненэцяӈг”, Тохоламбадахата[†] тарем’ лахана: 2«Моисей’[†] Ватом’ теневана”, фарисей”[†] Моисей’ ӈамдёсь’ ян’ ӈамдыд”. 3Тарем’, сямян нянда” вадетахато’ намдорӈада”, вадито’ сер’ ӈада”. Серото’ серкав’ нёда” ӈа[†]”. Серодо’ вадито’ сер’ ни” ха”морцету”. 4Пыдо’ минева’ техэ, саӈговота ӈавэ сярхая ӈани ненэцие” марць’ ни’ пэръядо’. Пыдхавадо’ тикым’ миневанзь ӈудито’ таркахарт манзабтаван’ ни” харва”. 5Сямян пэртамдо’ ненэцие” манэ”лабт”ӈэ пэрӈадо’: табеко” лабтэйкоцям’[*] латамдамбидо’, паныто’ масяро ямбумдамбидо’. 6Мяди”мярпато’, сямянхат сава яхана ӈамдёвам’ харвобтасеты”, ма”люӈгалава мяка”на ненадори яхана ӈамдёвам’ харвобтасеты”[+]. 7Тэмдолава яхана ненэцие” няндо’ тороватавам’, сиддо’ ненэцие тохоламбадаӈэ пэрмам’ харвобтасеты”. 8Пыдхавара” Раввим’[†] нёда” нюбес”. Тохолаӈгодара” ӈопой, пыдхавара” мал’ нясда”[+]. 9Я’ ниня хибяхартм’ нисяданда”[†] нёда” нюмдебю”, Нисяра” ӈопой – нув’ няна Мэна. 10Тохолаӈгодам’ нёда” нюбес”. Тохолаӈгодара” ӈопой – Христос. 11Поӈгананда” сямян ӈаркара” хабиданда” тараӈгу[+]. 12Пыхыдамда ӈарабцута нюдимдевнда, хусувэй пыхыдамда нюдимдембада ӈарабцу”манда[+]. 13-14Моисей’ Ватом’ теневанаӈэ, фарисейӈэ! Пыдара” сидя’ няндотаӈэ маяндыда”! Нув’ Параӈодадавам’ ненэцяӈгат талыбида”. Харта” нида” тюӈг”, тюӈгутани нида” ӈэдарамбю”.[*][+] 15Моисей’ Ватом’ теневанаӈэ, фарисейӈэ, сидя’ няндотаӈэ маяндыда”! Ӈопой ненэцям’ пунрёбцохонда” сюртеванзь яво, ё маторпида”. Ӈопойданда” хэбта, тикым’ няданда” сидя’ мэва’ вэва, я’ ӈылы’ нюӈэ сертабира”. 16Сэвсяда нерденяӈэ, маяндыда”! Пыдара” мада”: ‹Хибяри Хэбидя Хардахана ваторабта, сер” ни ӈа”. Хэбидя Харад’[†] солотахана ваторанахав, харта ватора”махананда сяры›[+]. 17Са”лаӈэ, сэвсядаӈэ! Хуюм’ няхаданда ӈарка? Солота? Солотам’ хэбидяӈэ сертабада Хэбидя Хардаюм’? 18Ӈани’ тарем’ мада”: ‹Хибяри ханондалавахана[†] ваторабта, сер” ни ӈа”. Ханондалава’ ний ханхана ваторанахав харта ватора”махананда сяры›. 19Сэвсядаӈэ![*] Хуюм’ няхаданда ӈарка? Ханъюм’? Ханм’ хэбидяӈэ сертабада ханондалаваюм’? 20Ханондалавахана ваторанахав, ханондалавахана ватора, хусувэй нинянда ӈэдахана ӈани’ ватора. 21Хэбидя Хардахана ваторанахав, Хэбидя Хардахана ватора, мюнянда Мэнахана ӈани’ ватора. 22Нув’ няӈэхэна ваторанахав, Нум’ ервода[†] ӈамдёсяӈгана ватора, нинянда Ӈамдёдахана ӈани’ ватора. 23Моисей’ Ватом’ теневанаӈэ, фарисейӈэ, сидя’ няндотаӈэ маяндыда”. Мятахад, укропхад, тминхад, тикы” ӈамдэкатата” юдимдэй пелямда Нумд’ мипабата” ӈод”, Ватохона сямянхат ӈаркамда: тид” ӈэвам’, сялилмам’, пунрёвам’[†] – хаебида”. Тикым’ нёда тара, нябим’ ӈани’ нёра” хаебю”, 24Сэвсяда нерденяӈэ! Ниберём’ тэрабира”, маха’ ху[†]”ла юноховам’ нихимбира”! 25Моисей’ Ватом’ теневанаӈэ, фарисейӈэ, сидя’ няндотаӈэ маяндыда”. Хыдянда”, педанда” пиняӈэцеймда хабтумдамбида”, мюйхабидо’ мармэхэна пан”ӈа”, сямян”мана тяхабтёй”. 26Сэвсяда фарисейӈэ! Пиняӈэнда хабто[†] ӈэва’ е”эмня нюрте”э’ хыдянд[*] мюйм’ хабтумда”, тикахана пиняӈэда ӈани’ хабто ӈэӈгу. 27Моисей’ Ватом’ теневанаӈэ, фарисейӈэ, сидя’ няндотаӈэ маяндыда”. Пыдара” сэр” ӈолепяхана ӈотавы хальмерм’ сюрць’ хоркадёрхада”. Тикы” пиняӈыто’ паской ӈэсь, мюйдо’ хальмер’ лэхэ”на, хуркари нанзкабтёдаха”на пан”ӈа”. 28Тарем’ пыдара” ӈод” ненэцяӈга”на тю”урид тид” ӈэдарахада”, мюняхавахана тяхари’ сидя’ няндотада”, Нум’[†] Ватом’ мадабадада”. 29Моисей’ Ватом’ теневанаӈэ, фарисейӈэ, сидя’ няндотаӈэ маяндыда”. Пыдара” Нум’ Вади вадети” хальмер” пэ’ хоркадёд сертабида”, Нум’ ватовна илевы” хальмер” пэ’ хоркадю падтамбида”. 30Тарем’ мада”: ‹Нисянана” ялэ” мальӈгана танявы ӈэб”нана”, маньзявана” Нум’ Вади вадети” вэям’ хамдаба нядандо’ вунзява” тараӈгу”›. 31Тиканда Нум’ Вади вадети хадабавы” ню” ӈэвамда” харта” ӈадимдембира”. 32Нисяната” хэбяхы” ёльцеӈгосям’ пандара”! 33Пыдара” халыӈэ, ӈабтацавэй халы’ нюӈэ! Ханзер” я’ ӈылы’ танаравахад хунаӈгуда”[+]? 34Ӈадьбя”ни ти, Мань Нум’ Вади вадети, иӈудоти, Моисей’ Ватом’ теневани нянда” ӈэдарамбидм’. Пыдхавара” ханяӈыдо’ хадаӈгуда”, ханяӈыдо’ лярць’ пян’[†] тебартыда”, ӈани ханяӈэхэбидо’ ма”люӈгалава мяк”ната” садамбаӈгуда”, тадтикахад хардахад ӈани хардан’ питарпаӈгуда”[+]. 35Ти, тид” ӈэда Авель’[†] вэяхад пэсь, Хэбидя Хардаха’ ханондалаваха’ поӈгана пыдара” хадавы Варахия’ ню – Захария’ вэя’ ӈэсонд’ я’ ниня хамдавы тид” ӈэди” сямян вэя мал’ нянда” ха”амӈгу”. 36Ненэся нянда” мадм’, тикы мал’ тюку илӈгы ненэцяӈг” ха”амӈгу”.


Иерусалимам’ мание Яруво”мада


(Лк 13:34-35)

37[•]Иерусалимэй! Иерусалимэй! Нум’ Вади вадети хадабадаӈэ, нянд ӈэдаравы[†] манябэхэ”на ладорпадаӈэ! Тота ӈыл’ ханида ма”ламбада тиртя сармикадрев’, Мань сян нюд ма”лаван’ харвасетын! Пыдхавара” нида” харвасету”. 38Ти, мяла” нянда” терси” хаёда. 39Нянда” мадм’, пыдара” тарем’ мамдавэй’: ‹Нум’ Ерв’ нювм’ ныхыць Миндя’ ялэда сава” ӈэя”›, Си”ми нида” манэт”»[+].

### 24


Хэбидя Харад’ тахаравам’ нерданда Вадесо”мада


(Мк 13:1-2; Лк 21:5-6)

1[•]Иисус[†] Хэбидя Хардахад тарпахая хэбта, Тохоламбадида Хэбидя Харад’[†] мядо манэ”лабтаванзь Някунда то”. 2Иисус няндо’ ма: «Тюку мал’ маниейда”нё”. Ненэся нянда” мадм’, тюкохона манябэ манябэ’ ниня ни хаёд”, мал’ тахабтавнда»[+].


Тюку ила’ мал’ ненадумд”


(Мк 13:3-13; Лк 21:7-19)

3Иисус’ Елион хой’ ниня ӈамдёбта, Нянда Тохоламбадида ялндо’ то”, ма”: «Тикы сяха’ ӈэванда? Тованд ненадумд”, тюку ила’ мал’ ненадумд” ӈамгэ? Няна” хэтад» 4Иисус вадахато’ тарем’ ма: «Хибяри сидда” не”эльтевоӈгад тосада”. 5Мань нюмми мэць ӈока ненэць’ тута, манда: ‹Мань Христосадм’›, ӈока ненэцям’ не”эльтеӈгу. 6Сайнорми намдаӈгуда”, сайнорми” юне намдаӈгуда”. Тад ӈо”, сейда” саць нёя” хань”. Тикы” хадкэбто’ тара, тикахав тамна валакада ни ӈа[†]”. 7Ненэця’ тэнз ненэця’ тэнзам’ пяӈгу, параӈода я параӈода ям’ пяӈгу. Я’ ханяримна сэхэ” таняӈгу”, я” манзадаӈгу”. 8Тикахав не’ еди” тебва’ нерденяда. 9Та’ ёльцьӈгана сидда” маяӈг” мипаӈгу”, сидда” хадабаӈгу”. Хусувэй ненэця’ тэнзхана Мань нюмни ед’ сэхэдавндада”[+]. 10Тикахавахана ӈока ненэця” хокабтаӈгуд”, нидо’ хусарамбаӈгу”, нидо’ сэхэдаӈгу”[+]. 11Нум’[†] Вади сиякавна вадета” ӈокавна ерцаӈгуд”, ӈока ненэцие не”эльтеӈгу”[+]. 12Ватом’ мадабава’ ӈокма’ нид, ненэцие” ӈокаюм’ пелядо’ нидо’ сянзь ӈэвадаӈгуд”. 13Техэ малханда пирда”ленахав ӈэдавнда. 14Тикы Нум’ Параӈодадава’ Маймбабцо Юн,[†] я’ тиӈгэвна сямян ненэцие” тэнзха” манэ”лабт”ӈэ ваде”манда. Тикахана тюку ила’ мал тэваӈгу”[+].


Я”авлада мая’


(Мк 13:14-23; Лк 21:20-24)

15[•]Тиканда Нум’ Вади вадета[†] Даниил’[†] хэт”ма’ сер’ хэбидя я’ ниня тахабтаӈгода нанзкабтёда’ паладам’ манэпата”, – толаӈгода хамэдамда, – 16Иудеяхана[†] мэна” хой’ ни’ сюрбыдамд”. 17Харад’ ниня мэна мякаданда ӈамгэм’ содаванзь нёя” ха”ам”[+]. 18Нянь’ ӈуво” вадюлавахана мэна панэмда содаванзь пуня’ нёя” сал”. 19Тикы яляха”на едя’ ниня мэнаха”на, ӈамяхана ӈавалкодаха”на мая’![+] 20Хунавара” сырэй нумд’ еремоӈгад, еврей” ныланава ялян’[†] еремоӈгад туё”ӈада”. 21Тикы яляха”на я”авлада мая’ ӈэӈгу, я’ тир’ ӈадиво”махад тев’ ӈэсонд’ тарця яӈговы, тад нерня яӈгуда. 22Тикы ялэ” нивы” ӈэб” хэбив”, хибяхарт ӈэдавы яӈгудась. Тикы яля” тэравы” е”эмня хэбимда”[+]. 23Та’ ёльцьӈгана хибяри нянда” мамб”: ‹Ти, Христос тюкохона мэ›, ӈанито’ мамб”: ‹Таняна мэ›, нёда” пунрю”[+]. 24Сияк христос”, Нум’ Вади сиякавна вадета” ӈадимда”. Пыдо’ пирпато’, тэравэхэрт не”эльтеванзь ӈарка ненадо серо, и’ хэбиле”мя серо ӈадимдеӈгу”›. 25Ти, Мань нянда” нерданда хэтав[+]. 26Тиканда нянда” мамбто’: ‹Ти, Пыда вэӈго яхана мэ›, нёда” тарп”, ӈани” мамб”: ‹Ти, Пыда мяд’ вэӈго лабэсокохо”на мэ›, нёда” пунрю”. 27Яля’ тарп’ няд ӈадимзь яля’ падё’ ӈэсонд’ есамда хэ’ тудрев’, Ненэця’ Ню’[†] това ӈани’ тарця ӈэӈгу[+]. 28Хальмер’ ӈэсь’ ян’ лимбя” ма”лёда”[+].


Ненэця’ Ню’ това’ нямна


(Мк 13:24-27; Лк 21:25-28)

29[•]Тикы маяӈо” ялэ” пуд, таминда хаер” пэвсюмда, иры ялясяӈгу, нумгы” нув’ няд ха”амӈгуд”, нув’ няӈы ныхы” манзабтаванда”.[*] 30Та’ ёльцьӈгана Ненэця’ Ню’ ненадода нув’ няна ӈадимда. Я’ тир’ ненэцие” тэнз” ӈобт’ ярумда”, Ненэця’ Ню’ нув’ тирм’ ханоць, ныхысавэй’, ӈарка юнсавэй’ товам’ манэта”[+]. 31Пыда муно”лабця’ ӈарка мунгана юне Ядэланида ӈэдараӈгу. Пыдо’ нув’ вэкад няби нув’ вэс” ӈэсонд’, тодо’ я’ сейхад Тэравыда ма”лаӈгу”[+].


Смоковница пям’ мание, хамэдара”


(Мк 13:28-31; Лк 21:29-33)

32[•]Смоковница пям’ мание, хамэдара”: танда хахаялмахад пя’ тарка” нюл”мавна, вэбита ӈади”мявна теневада”. 33Тарем’, пыдара” ӈод” тикы сямян манэпата”, Хахаялмахаданда, мале нё’ син’ Тэввахаданда теневада”. 34Ненэся нянда” мадм’, тюку илӈгы ненэцие” тамна таняван’ тикы” мал’ ӈэванда”[+]. 35Нумг’ яха’ яӈгодаӈаха’, Мань вадахабини ни” яӈгод”.


Тованда ёльцяӈгад ехэрава


(Мк 13:32-37; Лк 17:26-30, 34-36)

36[•]Тикы яляхад, тикы часхад хибяхарт ехэра: нув’ няӈы юне ядэлана” ехэра”, Нюда ехэра[*], Нисяри[†] тенева. 37Ненэця’ Ню’ това Ной[†]’ мальӈгы ялэ” тотрев’ ӈэӈгу. 38Ӈарка ид’ неры яляха”на, Ной’ ларас ӈанон’ тюва яля’ ӈэсонд’ ненэця” ӈаворцеты”, идм’ пэрцеты”, нелеӈгасеты”, хаюпа ханцеты”. 39Ӈарка ид’ тохоя сиддо’ на”вол”ма’ ӈэсонд’ нивэдо’ хамэдамбю”. Ненэця’ Ню’ това ӈани’ тарця ӈэӈгу. 40Та’ мальӈгана нянь’ ӈуво” вадюлавахана сидяха’ мэбти’, ӈопой содавнда, нябиюм’ хаевнда. 41Нехэ’ сидяӈэ нянь’ ӈуво” сэв няялпабти’, ӈопой содавнда, няби хаевнда. 42Тиканда тосада”, Нум’ Ерванда”[†] ся”ны яляхана товахад ехэрада”[+]. 43Теневабта” сава: мяд’ ерв, талей’ това’ ёльцям’ теневавы ӈэбта, сыртась, мята ӈылым’ сабка нидась ӈэдараӈгу”. 44Ӈадьбята пыдара” ӈод” лэтыда”. Ненэця’ Ню нива ӈатеванда” ёльцьӈгана тута.


Ивъер’ нятна, ивъер’ ниня нятна хаби


(Лк 12:41-48)

45[•]Ервадо’, хабита мэд ёльцяӈгананда мипаванзь, ивъер’ нятна, иӈудота хабимда ӈаркадандо’ мэвы, тикы хибяди’? 46Ервада тованда мальӈгана сита тарем’ ӈэсь хобта, тикы хабихина яб ӈэӈгу[+]. 47Ненэся нянда” мадм’, сита сямян илебцамда маниенаӈэ ӈабтаӈгу. 48Тикы хаби вэнзу ӈэбта, тарем’ ихинянда манда: ‹Ервами яно”манда›,[+] 49тадтикахад нида ладорпа пяӈгу, ябехадха”на ӈаворта, ябеӈгу, 50тикахана хабинд ервада нива ӈате”мя’ яляхананда, нива тоса”ма’ ёльцьӈгана тута. 51Я”авла танараӈгуда, сиди” няндоти” пирувна мэӈгуда. Таняна яр” ӈэӈгу”, тив” ирна” ӈэӈгу”[+].

### 25


Ю” пирибтя’ нямна ӈэда лахарё

1Та’ мальӈгана, Нув’ Параӈодадава тикы’ то”лаха ӈэӈгу. Ю” пирибтя серакабтадо’ ня”амба, нелебада хасава’ нерад тарпыд”[+]. 2Поӈганандо’ самляӈг иӈудотадо’, самляӈг иӈуцядадо’ ӈэвы. 3Иӈуцяда” серакабтадо’ ханабто’, юртамдо’ нивы” сода”. 4Иӈудотахав” серакабтато’ сер’ ӈэсяӈга”на юртамдо’ содавы”. 5Нелебада хасава пон’ яӈго, синдаравыд”, мал’ хонаравыд”[+]. 6Пи’ сава ерня хибяхав тёревонда: ‹Ти, нелебада хасава миӈа, нерданда тарпыда”›. 7Пирибтя” мал’ юркыд”, серакабтадо’ сававна мэ”. 8Иӈуцяда” иӈудотахато’ тарем’ ма”: ‹Серакабтана” хабтюрӈа”, юртава” тада”›. 9Иӈудотахав” вадахато’ тарем’ ма”: ‹Тарем’ ӈэб”на” пыдара” нянда” ни томд”, маня” няна” ни томд”, та’ екававна мирдатнаха” хаяда”, е”эйдара” тэмдада”›.

10Иӈуцяди” тэмдорманзь хэ”мяхад, нелебада хасава то. Хамэдёвы” нянанда тюва мяди”мярман’ тю”. Нё пакалъй”[+]. 11Пуна хаёвы” пирибтя” ӈо” то”, ма”: ‹Ервэй! Ервэй! Нэдва›[+]. 12Пыдхавада вадахато’ ма: ‹Ненэся нянда” мадм’, сидда” ехэрадм’›[+]. 13Тиканда тосада”, Ненэця’ Ню’[†] това’ яляхад, ёльцяӈгад ехэрада”[+].


Талант’ нямна ӈэда лахарё


(Лк 19:11-27)

14[•]Нув’ Параӈодадава ӈани’ тарця’ то”лаха ӈэӈгу. Ненэць’ хубта ян’ хэванзь мэсь, хабида нянда хаӈа, илебцамда няндо’ пэрманзь ми”ӈа[†]. 15Хусувэхэндо’ ныхындо’ пирувна, ӈопойн’ самляӈг талантм’ ми”ӈа, нябин’ сидям’, ӈанихиндо’ ӈопойм’ ми”ӈа. Тадтикахад хая. 16Самляӈг талантм’ ня”мавы тикыринда хая, тикы есьда мэць, тамна самляӈг талантм’ недва”ӈа. 17Сидя талантм’ ня”мавы ӈобтарем’ тамна сидям’ недва”ӈа. 18Ӈопой талантм’ ня”мавэхэв хая, ям’ сабка, ерванда ненэйм’ я’ ӈыл’ такалӈада. 19Ӈока” ялэ” хэ”мяхад тикы” хаби” ервадо’ то, нянандо’ есьдо’ тасламба пя. 20Самляӈг талантм’ ня”мавы тамна самляӈг талантм’ тэвра, ма: ‹Ервӈэ, самляӈг талантм’ няни танаси”. Ти, тамна самляӈг талантм’ недва”ӈадамзь›. 21Ервада тарем’ ма: ‹Сейда сава, ивъер’ нятна хабиӈэ, пэдаван! Енарцядахана ивъер’ нятанась. Тамна ӈарка серо пэртяӈэ сит ӈабтаӈгудм’. Ервахананд ӈобкана маймбю”!›[+] 22Сидя талантм’ ня”мавы ӈо” то, тарем’ ма: ‹Ервӈэ, няни сидя талантм’ танаси”, ти, тамна сидя талантм’ недва”ӈадамзь›. 23Ервада нянда ма: ‹Сейда сава, ивъер’ нятна хабиӈэ, пэдаван! Пыдар енарцядахана ивъер’ нятанась. Тамна ӈарка серо пэртяӈэ сит ӈабтаӈгудм’. Ервахананд ӈобкана маймбю”!› 24Ӈопой талантм’ ня”мавы ӈод” то, ма: ‹Ервӈэ, сеянд тоенана ненэць’ ӈэвахаданд теневадамзь. Нянь’ ӈуво” сэв ӈабта”манд яӈгода яхана маторан, нянь’ ӈуво” сэв моёсо”манд яӈгода яхад ма”ламбин. 25Ӈадьбя”ни сейни пина хаядамзь, талантамд ян’ такалӈавась. Харт ӈамгэр ти›. 26Ервюмгав’ нянда ма: ‹Вэнзу лэк хабиӈэ! Нянь’ ӈуво” ӈабта”мани яӈгода яхана маторавахадани, нянь’ ӈуво” сэв моёсо”мани яӈгода яхад ма”ламбавахадани теневавэн. 27Тикахана ненэйми есям’ лэтмбалава’ манзаранаха” хаебат тарась, то”махадани тиками ӈокмэӈэ ня”маӈгувась. 28Тиканда талант няданда ханара”, юдм’ талантатан’ ми”ӈара”. 29Ӈамгэда танянан’ тамна ми”манда, ӈавэда мэ”манда техэ ӈэӈгу”. Ӈамгэсядахав’ ӈамгэ танянахартада марманда[+]. 30Таросяда хабихивм’ пиняӈы пэвдян’ мора”: таняна яр” ӈэӈгу”, тив” ирна” ӈэӈгу”›.[*][+]


Ху” няби муноциетана ху”

31Ненэця’ Ню сямян нув’ юне ядэланита ня’ Харта юнхананда тобта, юнсавэй ервода Ӈамдёсянда ни’ ӈамдаӈгу”[+]. 32Сямян ненэцие” тэнз” мал’ Сяканда ма”лёда”. Хувода муноциетана хухут тэрабада ма”алкодадарев’ сиддо’ няхатато’ тэраӈгу[+]. 33Хуво вэняӈы Хэвханда нултаӈгуда, муноциетана хуво иняняӈы Хэвханда нултаӈгуда. 34Тикахана тикы Параӈода вэняӈы хэвхэхэта манда: ‹Нисяни[†] сава вадахана ми”мыӈэ, тода”, я’ тирм’ ӈадимде”мя’ мальӈгад е”эмнянда” хамэдавы Параӈодадавам’ е”эйӈара”. 35Мэн’ харваб”ни Мэдами тадаць, идарман’ харваб”ни Итами тадаць, ёндорпа”ни Си”ми тюледаць[+]. 36Паркасяб”ни Си”ми емб”ӈадаць, хад’ ӈэб”ни Си”ми вэде”ӈадаць, сяролава мякана мэб”ни Няни тодаць›. 37Тикахана тид” ӈэда” Нянда манда”: ‹Нум’ Ервэй,[†] сяха’ Сит мэн’ харванаӈэ манэць, Мэдамд тасава”? Сяха’ Сит идарман’ харванаӈэ манэць, Итамд тасава”? 38Сяха’ Сит ёндортаӈэ манэць, тюлесава”, сяха’ Сит паркасядаӈэ манэць, ембцава”? 39Сяха’ Сит хаӈгуртаӈэ манэць, сяролава мякана мэнаӈэ манэць, Нянд тосава”?› 40Параӈода тикы вадахато’ тарем’ манда: ‹Ненэся нянда” мадм’, тюку нюдя Ни”ни ӈопойн’ сямян сертавэра”, тикы, Мань няни сертавэра”›[+]. 41Тадтикахад иняняӈэюмг” ӈани’ вади мэта: ‹Мэтавэӈэ, Нядни хаяда”, ӈа’ е”эмня, ӈэвкутата е”эмня хамэдавы пили” тута тун’ хаяда”[+]. 42Мэн’ харваб”ни Мэдами нидаць та”, ит’ харваб”ни Итами нидаць та”. 43Ёндорпа”ни Си”ми нидаць тюле”, паркасяб”ни Си”ми нидаць ембас”, хаӈгурпа”ни, сяролава мякана мэб”ни Си”ми нидаць вэдес”›. 44Пыдо’ ӈани’ Вадахата тарем’ манда”: ‹Нум’ Ервэй, мэн’ харванаӈэ, ит’ харванаӈэ, ёндортаӈэ, паркасядаӈэ, хаӈгуртаӈэ, сяролава мякана мэнаӈэ сяха’ Сит манэцава”? Сяха’ Сит нисява” манзаяс”?›. 45Тикахана Параӈода вадахато’ тарем’ манда: ‹Ненэся нянда” мадм’, тюку сямянхат нюди” ӈопойн’ нивы сертавэра”, тикы, Няни нивы сертавэра”›[+]. 46Тикы” пили” танараван’ ха”амӈгуд”, тид” ӈэдахав” малсяда иланд’ тэваӈгуд”».

### 26


Иисусм’ хадаванзь тасла”мадо’


(Мк 14:1-2; Лк 22:1-2; Ин 11:45-53)

1[•]Иисус,[†] тикы сямян вади мале”мяхаданда, Тохоламбадахата[†] ма: 2«Пыдара” тенева, сидя яля’ пуд Пасха[†] хэбидя яля, Ненэця’ Ню[†] лярць’ пян’[†] тебарманзь ми”манда».

3Та’ мальӈгана ӈарка” ханондана”[†][*], ненэцие” ӈаркта”[†] Каиафам’ нюбета ӈарка ханондана’ маряд’ мю’ ма”лы”. 4Иисусм’ хэд”мана ня”маванзь, хадаванзь тасладо’. 5Тарем’ ма”: «Ненэцие манзабтавоӈгад хэбидя ялян’ нёя ерев”».


Иисусм’ ё”йда юркана мас”ма


(Мк 14:3-9; Ин 12:1-8)

6[•]Иисус’ Вифанияхана ниня тораӈгана мерёхо”на[†] хаӈгурта Симон’ мякана мэбта,[+] 7ӈопой не мирета ё”йда юрм’ терта алавастр[*] ӈэсянзавэй’ Иисусан’ то. Ӈаворць ӈамдёда Иисус’ ӈэва’ ни’ вабтада. 8Тохоламбадида тикым’ манэць нензюмя”, тарем’ ма”: «Ӈамгэ’ е”эмня тарем’ садта? 9Та’ екававна тикы юрм’ мирець мирдакая, маӈгбадаха” митыць». 10Иисусхав тикым’ хамэда, няндо’ ма: «Нем’ ӈамгэ яебтамбира”? Е”эмняни сава серм’ серта. 11Маӈгбадахав” ӈоб’ нянанда” мэ”, Маньзяван хусувэхэна нянанда” нидм’ мы”[+]. 12Тюку юрм’ Нини вабта, пыда Си”ми сюрман’ хамэда[+]. 13Ненэся нянда” мадм’, я’ сяр’ ниня ханярина тюку Маймбабцо Юнм’[†] ненэцяӈг” вадеп”, тикы нем’ тене, сертавэмда ӈани’ вадетадо’»[+].


Иуда’ Иисусм’ ми”манзь ватора”ма


(Мк 14:10-11; Лк 22:3-6)

14[•]Тикахана юкад вата сидяхад ӈопойдо’ – Искариот Иудам’ нюбета, ӈарка ханонданаха” хая,[+] 15тарем’ ма: «Сита нянда” таб”ни, ӈамгэм’ няни татада”?» Пыдо’ нянда няхар” ю” ненэйм’ мипи”. 16Та’ ёльцяӈгад Иуда Сита ми”манзь пянытамда пю.


Пудана ӈобкана ӈавормадо’


(Мк 14:12-21; Лк 22:7-14, 21-23; Ин 13:21-30)

17[•]Тимдеӈгосянзяда Нянь’ хэбидя ялэ” нерденя яляхана Тохоламбадида Иисусан’ то”, хонарку”: «Пасха’ ӈаварм’ Е”эмнянд ханяна хамэдаба”на” Нянанд сава ӈэӈгу?» 18Иисус ма: «Март’ тикакон’ хаяда”, нянда мада”: ‹Тохолаӈгодава” тарем’ ма: «Ёльцями хахаи. Тохоламбади”ни ня’ мякананд Пасхам’ мэтав»›». 19Тохоламбадида Иисус’ сиддо’ табэда”ма’ сер’ мэдо’, Пасхам’ хамэдадо’.

20Пэвсюмзь Иисус юкад вата сидя тохоламбадамда няць толь’ тяха’ ӈамды”. 21Ӈавормандо’ сер’ вахалъй”: «Ненэся нянда” мадм’, ӈопойра” Си”ми мита»[+]. 22Тохоламбадита ибедо’ саць вома”, хусувэдо’ Нянда лахана пэй”: «Ервэй, маньзяван вунидм’ ӈа[†]”?» 23Пыдхавада тикы вадаха” ма: «Нянани ӈопой хыдя мю’ ӈудамда ӈэдарана, Си”ми ми”мандара” ти. 24Ненэця’ Ню Нямнанда пад”ма’ сер’ хэванда. Ненэця’ Нюм’ ми”манда тикы ненэцяӈгавахана мая’ ӈэӈгу. Тикы ненэць’ нивы ӈэбта соя”, нянанда ханяцей’ сава ӈэӈгусь»[+]. 25Сита ми”манда Иуда Вадахата ма: «Раввиӈэ,[†] маньзяван вунидм’ ӈа”?» Иисус нянда ма: «Пыдар тарем’ ман».


Нум’ Ерв’ пудана ӈаворма


(Мк 14:22-26; Лк 22:15-20; Кор 11:23-25)

26[•]Ӈавормандо’ сер’ Иисус няньм’ ня”ма, Нумд’ сава вади мэць, няньм’ мардада, Тохоламбадахата митерпа ма: «Ня”мара”, ӈамара”, тикы Мань Пыхыдами»[+]. 27Тадтикахад хыдям’ ня”ма, Нумд’ сава вади мэць, няндо’ ми”ӈада, ма: «Мал’ тикахад ӈэрӈара”. 28Тикы, ӈока” ненэцие” хэбяхы ха”аврава’ е”эмня хамдуманда Мань Вэями – Вато’ Вэя[*]. 29Мань нянда” мадм’, тад нерня’ Нисяни[†] Параӈодадавахана сидда” няць едэй няръяна идм’ ӈэрмани ӈэсонд’, тикы яля’ ӈэсонд’, тюку виноград ӈодяхад ӈэдам’ нив ӈэрт”».

30Тикы’ пуд, Нумд’ хыноць Елеон хой’ няю’ хая”[+].


Пётр’ Няданда таяхалмам’ нерданда Вадесо”мада


(Мк 14:27-31; Лк 22:31-34; Ин 13:31-38)

31[•]Та’ мальӈгана Иисус няндо’ ма: «Тюку’ пи’ пыдара” мал’ Си”ми хаеӈгуда”. Тарем’ пады: ‹Ма”алкодам’ пяӈгудм’. Хуво” мандал” тахараӈгу›.[*][+] 32Яӈор’ Иле”мяхадани Галилеян’[†] неранда” няна хандадм’»[+]. 33Тикы Вадахата Пётр ма: «Мал’ Сит хаехэртабато’, маньзяван сяхаӈгарт’ Сит нидм’ хаеӈгу”». 34Иисус нянда ма: «Ненэся нянд мадм’, тюку пи’ харад’ хоркы’ тамна тёревдавэй’ няхар’ Нядни таяхалтын». 35Пётр Нянда ма: «Нянанд хавандадм’ ӈэхэртаб”ни, Няданд нив” таяхалт”». Ӈани Тохоламбадида мал’ тарем’ лахана”[+].


Гефсиманияхана Туёсо”мада


(Мк 14:32-42; Лк 22:39-46)

36[•]Тикы’ пуд Иисус тохоламбадида няць Гефсиманияӈэ нюмдебада ян’ то, няндо’ ма: «Тайку’ хэхэя Туё”махани,[†] тюкохона ӈамдыда”». 37Нянанда Пётарм’, Зеведей’ нюху’ сода. Ида вома, Сёнзяда тахара[+]. 38Тикахана Иисус няндо’ ма: «Сёнзями хавани пирувна тыхына. Тюкохона мэда”, Нянани высылабэйда” ӈада”»[+]. 39Иисус хэвняку’ хая, ян’ хылтеркая туё”ӈа, тарем’ ма: «Нисёв”, серокавабата, тикы хыдя Си”ми хэрабтая. Тад тяхахав’, Мань ватовнани нёя ӈа”, Пыдар ватовнанд ӈэя»[+]. 40Тохоламбадахата то, сиддо’ хонёдахандо’ хо, Пётарт’ ма: «Ӈопой часхарт Нянани высылабэй ӈэсь я”масара”? 41Хокабтаравоӈгаданда” высылабэйда” ӈада”, туё”ӈада”. Сёнзя харваб” ӈод”, пыхыдахав ныхыси»[+]. 42Яӈор’ хэвняку’ хая, туёць тарем’ лахана: «Нисёв”, Мань ӈэрмадавэй’, тикы хыдя’ Си”ми хэробта ниб” серос”, Ватонд сер’ ӈэя»[+]. 43Пуня’ тобта, ӈани’ хонёдахандо’ хойда. Сэвдо’ тораӈгалавыдаць. 44Сиддо’ хае, ӈани’ хэвняку’ хая, ӈобтикы Вадамда мэць няхаромдэй’ туё”ӈа. 45Тад пуна Тохоламбадахата то, ма: «Тамна хоныда”, ныланада”? Ти, ёльць’ хахаялма, Ненэця’ Ню хэбяхасавэй[†] ненэцие” ӈудаха” ми”манда[+]. 46Юркыда”, хэхэва”! Ти, Си”ми ми”манда хахаялма!»


Иисусм’ ня”ма”ма


(Мк 14:43-50; Лк 22:47-53; Ин 18:3-22)

47[•]Иисус’ тамна лахананан’ юкад вата сидянда ӈопойдо’ – Иуда то. Нянанда ӈарка ханондани”, ненэцие” ӈаркти” ӈэдаравы”[†] ӈока” ненэця” палысавэй’, ладора пясавэй’ то”. 48Иисусм’ мипада няндо’ ненадумдатамдо’ хэтвы: «Нюцявндами Пыда ти, ня”маира”». 49Иуда таминда Иисус’ няку’ хая, ма: «Раввиӈэ, торова”!» Сита нюця. 50Иисусхав нянда ма: «Нявэ, ӈамгэ’ е”эмня тосан!» Тикыринда ненэця” Хэвханда то”, Иисусан’ ӈудидо’ мэхэя ня”мадо’. 51Тикахана Иисусхана мэвы” ӈопойдо’ ӈудам’ ӈэдара палымда тюхулӈа, ӈарка ханондана’ хабим’ лада, хамда сапа[+]. 52Тикахана Иисус нянда ма: «Палыр ӈэ”мяханда мэд. Хусувэй палым’ ня”мана палыхыд хаӈгу. 53Ихинянд тарем’ мандакэн, Мань Нисями хынумзь нинякэв пирас”? Нисями юкад вата сидя легионхад[*] вата нув’ юне ядэлани теда’ Няни нинякы ӈэдараӈгу”? 54Таремгав’, Хэбидя Падарка”на тарем’ хэсь тарана, ханзер” та’ ха”амӈгу”?». 55Та’ мальӈгана Иисус ненэцяӈг” ма: «Си”ми ня”маванзь мартикм’ пянадарев’ палысавэй’, ладора пясавэй’ тарпыда”. Ялэхэ” Хэбидя Хардахана тохолаӈго ӈамдёб”ни, Си”ми нидаць ня”мар”[+]. 56Тикахав Нум’[†] Вади вадети” падвы” та’ ха”амва’ е”эмня тарем’ хая». Тикахана Тохоламбадида Сита хае, мал’ хуныд”[+].


Иисус’ серо тасламбади” сякана ну”мада


(Мк 14:53-65; Лк 22:54-55, 63-71; Ин 18:13-14, 19-24)

57[•]Иисусм’ ня”мавэхэв” Каиафам’ нюбета ӈарка ханонданан’ Сита хана”. Таняна Моисей’[†] Ватом’ теневана”, ненэцие” ӈаркта” ма”лёвы”. 58Пётркав ӈарка ханондана’ маряд’ ӈэсонд’ Пумнанда хэвнякумна миӈа. Мюня’ тю, техэ маламда манэ”манзь манзарани” ня’ ӈамды”. 59Ӈарка” ханондана”, серо тасламбади” мандал”[†] мал’ ӈокхандо’ Иисусм’ хадава’ е”эмня, ненэцие” помна Етя ӈэда сияк вададамдо’ пюрӈа”. 60Хурка ӈока сиякавна лаханани” турп” ӈод”, Харадамда ни” хомбю”. Пили” пудхава сидя ненэць’ то, 61тарем’ маӈаха’: «Тюку ненэць’ тарем’ мась: ‹Нум’ Хэбидя Харадм’[†] тахабта пир”ӈав, няхар” яляхана мись пир”ӈав›»[+]. 62Ӈарка ханондана нулкая, Иисусан’ ма: «Ет лаханаӈаханё”, вадахати’ хэтувндар яӈгу?»[+]. 63Иисусхав мунзи. Ӈарка ханондана Нянда ма: «Сит табэдамбидм’, илена Нумд’ ватор”: Нум’ Ню[†] Христос ӈэбат, няна” хэтад». 64Иисус нянда ма: «Пыдар тарем’ ман. Маньзяван нянда” мадм’, тад нерня’ Ненэця’ Нюм’, Ныхыта’ вэняюна ӈамдёдаӈэ, нув’ тире” ниня тонаӈэ манэтара”»[+]. 65Тикахана ӈарка ханондана харта паныда ӈадаць ма: «Нувм’ вэву”ӈа! Тиканда нянана” ӈани” сырмы” ӈамгэхэна тара”? Ти, тедахав’ Нувм’ вэву”мамда намдара”![+] 66Ихинянда” хурка?» Пыдхавадо’ вадахата ма”: «Хава’ пир». 67Тиканда Иисусм’ сяканда сабцярпидо’, тырепидо’. Ханяӈэхэв” пайдэхэта петембидо’. 68Тарем’ манзь пэрӈа”: «Христос, хибя Сит ладаса? Сэванда”ма!»


Пётр’ Иисусхад няхар’ таяхала”ма


(Мк 14:66-72; Лк 22:56-62; Ин 18:15-18, 25-27)

69[•]Пётркав пихина маряд’ мюня ӈамды, не хабикоця нянда то, ма: «Пыдар ӈо” Галилея’ тер Иисусхана мэнась». 70Пыдхавада ненэцие” сякана таяхала, ма: «Мань ехэрадм’, ха”мандакэн».

71Маряд’ тюӈгалава’ няю’ хэбта, ӈани не хабикоця сита манэ”ӈа, тикахана мэнаха” ма: «Тюку, Назарет’ тер Иисусхана мэсь». 72Пётр Нумгана ваторавасавэй’ яӈор’ таяхалъй”: «Тикы Ненэцям’ ехэрав». 73Пунарка таняна нувы” Пётарт’ то”, ма”: «Ненэсянда, пыдар ӈо” пыдо’ пелядо’. Лаханабцохортавнанд ӈади». 74Тиканда Пётр пыхыдамда мэтаба пя, Нумгана ватора, ма: «Тикы Ненэцям’ ехэрав». Тикыринда харад’ хоркы тёрей”. 75Пётр’ ин’ Иисус’ мэ”мы вада” ха”мыд”: «Харад’ хоркы’ тёревдавэй’ няхар’ Нядни таяхалтын». Тадтикахад пин’ хая, сёнзянда тахара, ярума[+].

### 27


Иисусм’ Пилатан’ мисо”ма


(Мк 15:1; Лк 23:1-2; Ин 18:28-32)

1[•]Ӈули” хубтахана ӈарка” ханондана”[†] ненэцие” ӈаркти” ня’ ӈокхандо’ Иисусм’[†] хада тасладо’. 2Тадтикахад Сита сярхая, хана”, Пилатм’[*] нюбета ӈарка ерван’ Сита ми”ӈа[†]”[+].


Иуда’ пыхыдамда ӈыда”ма


(Ӈэд 1:18-19)

3Иисусм’ ми”мы Иуда, Иисусм’ судевам’ манэць, харта вэванда нид ида вома, няхар” ю” ненэйм’ ӈарка” ханонданаха”, ненэцие” ӈарктаха”[†] пуня’ тэврэйда, 4тарем’ ма: «Хэбяхасяда[†] вэям’ миць, хэбяхам’ сертадамзь». Пыдхавадо’ ма”: «Маня” нянана” ӈамгэ сер”? Харт сел». 5Иуда ненэй Хэбидя Харад’[†] мю’ мойда, тарпы”, таняд хэ”мяхаданда пыхыдамда ӈыда. 6Ӈарка” ханондана” ненэй ма”ламба, тарем’ ма”: «Тикы вэя’ сал, Хэбидя Харад’ есь” ӈэсянд’ мэсь ни серос”»[+]. 7Ӈобт’ тасалко”махадандо’, тикы есяха”на ёндорти” хальмер сюрпась’ яӈэ, таб хыди сертабада ненэця’ ям’ тэмда”. 8Тюку тенд’ тикы я «Вэя’ Ям’» нюбе”ӈа. 9Нум’ Вади вадета[†] Иеремия’[†] сер’ хэтвы вада та’ ха”мы”: «Израиль’ ню” мирте”мя Мирта – няхар” ю” ненэйм’ ня”мадо’,[+] 10таб хыди сертабада’ я’ мир”ӈэ ми”ӈадо’. Тикы, Нум’ Ерв’[†] няни табеко”ма’ сер’ ӈа».[*]


Иисус’ Пилат’ сят’ нуло”ма


(Мк 15:2-5; Лк 23:3-5; Ин 18:33-38)

11[•]Иисус ӈарка ерв’ сят’ нулъй”. Ӈарка ерв Сита хонра: «Иудей”[†] Параӈода Пыдар?» Иисус ма: «Пыдар тарем’ ман»[+]. 12Ӈарка ханондани”, ненэцие” ӈаркти” Сита вомдартамбахартаб”, няндо’ вадам’ ни мэс”. 13Тикахавахана Пилат Нянда ма: «Сяӈоковна Ет лахана”мидо’ нид намдор”?»[+] 14Иисусхав вадахата ӈобкарт ни вахал”, ӈарка ерв ида тэри хэбилей”.


Иисусм’ хадаванзь суде”мя


(Мк 15:6-15; Лк 23:13-25; Ин 18:39-19:16)

15[•]Хэбидя яляхана ӈарка ерв’ ненэцие” харвабцовна сярди” ӈопойм’ ӈэдабава’ мэсыта танявы. 16Та’ мальӈгана Вараввам’[*] нюбета ненадо сярдадо’ танявы. 17Ӈадьбята ненэцие” ма”лё, Пилат няндо’ ма: «Варавва, Христосӈэ нюмдебада Иисус, хуюм’ нянда” ӈэдаб”ни нянанда” сава?» 18Иисусм’ тидва’ нид ми”махад теневавы[+]. 19Пилат судеӈгось’ яхана ӈамдёбта, пухуцяда нянда тарця вадам’ ӈэдара: «Тикы Тид” Ӈэдахана сел яӈгоя. Тюку ялей юдэхэнани Е”эмнянда ӈока маям’ ходамзь». 20Ӈарка” ханондана”, ненэцие” ӈаркта” Вараввам’ хаманзь, Иисусхавм’ хадаванзь ненэцие пунрабтэйдо’. 21Ӈарка ерв вадахато’ ма: «Тикы сидяхад хуюм’ нянда” ӈэдараб”ни нянанда” сава?» Пыдо’ ма”: «Вараввам’» 22Пилат няндо’ ма: «Христосӈэ нюмдебада Иисусм’ ханзер” мэӈгув?» Мал’ тарем’ ма”: «Лярць’ пян’[†] тебармы ӈэя». 23Пилат тарем’ ма: «Пыда ӈамгэ вэнзу серм’ сертаса?» Пыдхавадо’ ханяцей’ тёреяд”: «Лярць’ пян’ тебармы ӈэя!»[+]. 24Пилатхав, ханзеркарт” мэита яӈго, ненэцие” тамна сахамданавам’ мание, идм’ мэ, ненэцие” сякана ӈудида халта, ма: «Тюку Ненэця’[*] вэя мань сер”ни ни ӈа”, пыдара” серла”!» 25Тикы вадахата ненэця” мал’ тарем’ ма”: «Вэяда няна” ха”мымд”, нюху”на” ха”мымд”». 26Тикахана няндо’ Вараввам’ ӈэда, Иисусхавам’ садахая, лярць’ пян’ тебарманзь ми”ӈада[+].


Саю” Иисусхана ӈандесад”ма


(Мк 15:16-20; Ин 19:2-3)

27[•]Тикахана ӈарка ерв’ саю” Иисусм’ ервода марят’[*] тэврадо’, саю” мандалм’ мал’ Нянда ма”ладо’. 28Панэмда екахая, нярморте”э ембдяркана серибтедо’. 29Нацдэхэд сюртявм’ паӈгалць, Ӈэванда ни’ мэдо’, вэняӈы Ӈудаханда пя ӈувм’ мэ”. Неранда няд пулыто’ ни’ ха”моркая, ӈандесада Нянда лахана”: «Иудей” Параӈода, ӈари” тяха’ мэд!» 30Нянда сабцяра”, пя ӈувм’ ня”махая Ӈэваханда ладорпидо’[+]. 31Нянанда ӈандесад”махадандо’, нярморте”э ембдярм’ Ниданда екадо’, Харта паныда серибте”, лярць’ пян’ тебарманзь ханадо’.


Иисусм’ лярць’ пян’ тебаро”ма


(Мк 15:21-32; Лк 23:26-43; Ин 19:17-27)

32[•]Тарпотабто’, Симонм’ нюбета ӈоб” Кирене’ терм’ хо”, тикым’ ныхыри’ Иисус’ лярць’ пям’ мине табэдадо’. 33Голгофам’ нюбета ян’ то”. Тикы хамэдита – «Ӈэва лы’ я». 34Иисусан’ падяхана тахаравы няръяна идм’ ӈэрманзь ми”ӈа”. Иисусхав хоро”махаданда ӈаман’ нида харва”. 35Саю” Сита лярць’ пян’ тебаро”махадандо’ серебяхана матокая, Паныда тярпи”.[*] 36Таняна ӈамдё, Сита ерамби”. 37Ӈэванда тю”укуна Сита вомдарта”ма’ пад”мам’ тебарӈа”, тарем’ падвы: «Тюку – Иисус, Иудей” Параӈода». 38Та’ мальӈгана Нянанда сидя мартик тодо’ лярць’ пяха’ тебармэхэ’ ӈэвэхэ’: ӈопой вэняӈы Хэвханда, няби иняняӈы Хэвханда. 39Тикавна ханта” ӈэвдо’ парпа, Сита вэвуць лахана”: 40«Хэбидя Харадм’ тахабтахая няхар” яляхана Ӈабтамбадаӈэ! Нум’ Нюн[†] ӈэб”нанд Харт Пыхыдар ӈэда”, лярць’ пяхад ха”мад!»[+] 41Ӈарка” ханондана”, Моисей’[†] Ватом’ теневанасавэй’, ненэцие” ӈарктасавэй’ ӈобтарем’ ӈандесада лахана”: 42«Ӈани ненэцие ӈэдабиси”, Пыхыдамда ӈэда нида пирас”. Израиль’ Параӈода’ ӈэб”нанда, теда’ лярць’ пяхад ха”мымда”ма, тикахана Нянда пунраӈгуна”[+]. 43Нумд’ енаси”. Нум’[†] сейхана пойбата, теда’ Сита ӈэдая. Тарем’ маси”: ‹Мань Нум’ Нюдм’›». 44Хэвхананда лярць’ пян’ тебармы мартикаха’ ӈани’ тарем’ Нянда вэнзумдаӈаха’.


Иисус’ яӈгуво”ма


(Мк 15:33-41; Лк 23:44-49; Ин 19:28-30)

45[•]Яля’ еркад я’ тиӈгэвна пэвдя талкада, ялей няхаромдэй час’ ӈэсонд’ тарця. 46Ялей няхаромдэй час’ пиркана Иисус ӈарка”явана тёрей”: «Эли, Эли, лама савахфани?» Тикы хамэдита тарця: «Нуммей, Нуммей! Ӈамгэ Си”ми хаен?» 47Таняна нувы” ханяӈыдо’ тикым’ намда ма”: «Илиям’[†] хаӈа». 48Тикыринда ӈопойдо’ сюрбы”, губкам’ ня”ма, уксусхана са”нибтеда, пя ӈумд’ таркабтахая Нянда ӈэрманзь мипида. 49Ӈанидо’ ма”: «Нёр пэр”! Илия Сита ӈэдаванзь тутбатав’, сыркарцява”». 50Иисусхав ӈани’ ӈарка”явана тёрей”, индцялма. 51Ти, Хэбидя Харад’ мюй тохо” тю”уд тасинда ӈэсонд’ сидя ян’ хэ”нара. Я манзада, пэ” ляды”. 52Хальмер” пэ’ хоркадё” нэяд”, ӈока Нум’ ненэцие” хавы” пыхыд” илеяд”,[+] 53хоркадёхотато’ тарпыд”. Иисус’ яӈор’ иле”мяхад, хэбидя март’ тю”, ӈока” ненэцие” сэван’ ӈадимя”. 54Юр” саю’ ервхав Иисусм’ ерамба нятита ня’ я’ манзадавам’ манэць, сямян хадкэнам’ манэць ӈули” ӈапа”, тарем’ ма”: «Ненэся ӈо” Нум’ Ню ӈэвы!». 55Таняна ӈока не” хэвнякуд сырӈа”. Иисусм’ манзаяць Галилеяхад[†] Пумнанда мимы”. 56Магдала’ тер Мария,[†] Иаковха’[†] Иосифха’[†][*] небя Мария, тадтикахад Зеведей’ ню” небя тикы” поӈгана мэ”[+].


Иисусм’ сюро”ма


(Мк 15:42-47; Лк 23:50-56; Ин 19:38-42)

57[•]Пэвсюмя’ няӈэӈэ хэсь, Аримафеяхад ӈэда Иосифам’ нюбета тэта ненэць’ то. Тикы ӈобтарем’ Иисусхад тоходанна ӈэвы. 58Пыда Пилатан’ хая, Иисус’ пыхыдм’ хаӈа. Пилат миць табэдада. 59Иосиф, Иисус’ пыхыдм’ хана”махаданда, хабто[†] тохокана пэбтада. 60Пэ’ сякана сабкавы едэй хоркадёхонда мэда. Ӈарка манябэм’ манрыла пэ’ хоркадё’ син’ мэхэя, хая. 61Таняна Магдала’ тер Мария, ӈани Мария’ ня’ пэ’ хоркадё’ ирня ӈамдёвэхэ’.


Пэ’ Хоркадёмда ерамба”ма

62Тикы’ пуй яляхана – еврей” ныланава яляхана,[†] ӈарка” ханондана”, Моисей’ Ватом’ теневана” Пилатан’ ма”лы”, 63тарем’ ма”: «Ервӈэ, неры сияк’ илеванда мальӈгана тарем’ мано”мамда тензибтева”: ‹Няхар” яля’ пуд яӈор’ илелтыв”›[+]. 64Тиканда, няхаромдэй яля’ ӈэсонд’ пэ’ хоркадём’ ерамбаванзь табэда”. Нябинзер’ Тохоламбадида тута”, Сита талеӈгу”, ненэцяӈг” манда”: ‹Хавы” поӈгад илей”›. Пуй сияк вадахав нюрте”эхэд тамна вэва ӈэӈгу». 65Пилат няндо’ ма: «Ераӈгодара” таня, хаяда”, пэ’ хоркадё теневабцонда” сер’ ерамбира”». 66Пыдо’ хая”. Манябэм’ пидте”мяхана мэйрахая, ераӈгоди нулта, пэ’ хоркадём’ лэтамбидо’.

### 28


Иисус’ яӈор’ иле”мя


(Мк 16:1-8; Лк 24:1-12; Ин 20:1-10)

1[•]Еврей” ныланава яля’[†] пуд, си”ив’ нюртей ялянда[*] ӈули” хубтахана Магдала’ тер Мария,[†] ӈани Мария’ ня’ хальмер’ пэ’ хоркадём’ манэ”манзь тоӈаха’[+]. 2Ти, я я”авла манзада. Нум’ Ерв’[†] юне ядэлана нув’ няд ха”мы”, пэ’ хоркадё’ няку’ хая, манябэм’ манрыла хэвняку’ мэда, тадтикахад ниндя ӈамды”[+]. 3Манэсыквада хэ’ турха, ембдярта сырадарев’ сэр”[+]. 4Ераӈгода” сейто’ хэсь ялэйд”, хабэйдарев’ хая”. 5Нув’ юне ядэланахав нехэ’ ня’ вахалъй”: «Сейди’ нёя пин”, лярць’ пян’[†] тебармы Иисусм’[†] пювахаданди’ теневадм’. 6Пыда тюкохона яӈгу. Ваде”мыта сер’ яӈор’ илей”. Таля’ ӈади’, Нум’ Ерв’ юседа”мам’ манэ”ӈари’. 7Тадтикахад паромба хаяди’, хабэй” поӈгад яӈор’ Иле”мямда Тохоламбадахата[†] ваде”ӈари’: ‹Пыда Галилеян’[†] неранда” няна ханда. Таняна манэтара”›. Нянди’ хэтнами ти»[+]. 8Сейти’ пинаб” ӈод”, ӈули” маймба, паромбари пэ’ хоркадёход тарпъяха’, Тохоламбадахата маманзь сюрбъяха’. 9Ти, миндаханди’ Иисус хоӈахаюда, ма: «Торова ӈэя». Нехэ’ Нянда тэва, Ӈэхэт ня”мади’, ӈэвди’ ха”авраӈаха’[+]. 10Иисус тикахана нянди’ ма: «Сейди’ нёя пин”! Хаяди’, Няха”ни мади’, Галилеян’ хэя”. Таняна Си”ми манэта”»[+].


Ераӈгоди” манэ”мэмдо’ вадесо”ма

11Нехэ’ миндан’, ераӈгоди” ханяӈыдо’ март’ тю”, ӈарка ханонданаха”[†] неры серо мал’ ваде”ядо’. 12Ӈарка ханонданахав”, ненэцие” ӈаркти” ня’ ӈобт’ малёхоя тасалку”. Саюху” ӈока есь мипа, 13ма”: «Тарем’ маньида”: ‹Тохоламбадида пи’ товы”, хонёдахана” Сита талевы”›. 14Тикы мун’ ӈарка ерв’ ха’ син’ тэваб”, маня” сита пунрабтаӈгува”, сидда” хара серкад ӈэдаӈгува”». 15Саю” есь ня”ма, сиддо’ табэда”ма’ сер’ ӈа[†]”. Тикы вадахав иудей”[†] помна теда’ лахана ядэрӈа.


Тохоламбадахата Табеко”мада


(Мк 16:14-18; Лк 24:36-49; Ин 20:19-23; Ӈэд 1:6-8)

16[•]Юкад вата ӈопой Тохоламбадахавада Галилеян’ хая”, Иисус’ няндо’ табэдавы хоян’ тэвыд”. 17Иисусм’ манэ”мандо’ сер’, Нянда ӈэвдо’ ха”авра”. Ханяӈэхэв” ниркэйд” пунра”[+]. 18Иисусхав няндо’ тось вахалъй”: «Нумгана, яхана сямян ерводава ныхы Няни тавы[+]. 19Тиканда хаяда”, хусувэй ненэцие” тэнз Тохоламбададни сертэйда”, Нум’[†] Нися’[†] нювм’ ныхыць, Нюнда нювм’ ныхыць, Хэбидя Индад’ нювм’ ныхыць сиддо’ хэхэдамбида”[+]. 20Сямян сидда” табэда”ми”ни сер’ ӈэсь сиддо’ тохоламбида”. Ти, Маньзяван тюку ила’ мал’ ӈэсонд’ пили” нянанда” мэӈгудм’»[+].

## Вади” хамэди”

### Вади” хамэди”

Вади” хамэди”


А

В

Г

Д

Е

И

Л

М

Н

Ӈ

О

П

Р

С

Т

Ф

Х

Ч

Ю

Я


Вади” хамэди”

### Авель


Матфей’ падвы Маймбабцо Юн


Вади” хамэди”

Авель – Адамха’ Еваха’ нябимдей ню. Каин неканда хано”мы хан Нум’ и’ ватон’ нивы” ха”ам”. Авель’ хано”мэхэв Нумгана и’ вато ӈэвы. Тикы’ нид Каин Авельм’ хадавэда. Тикы ненэцие” ила’ техэ малхад нюрте”э’ ненэця’ нямда хада”мада. (Мф 23:35; Лк 11:51)

### Авраам

Авраам

– Израиль’ ненэцие” нисянато’ нися. Пыда иле”мяда «Ила’ ӈадиво”ма» падаркана пады, 12-ей пеляхад хана 25-ей пеляхана ӈа. Нум’ сита тэравы, тадтикахад ӈобнзер’ ватом’ таславэхэ’. Нум’ Авраамам’ мэта яхаданда Ханаанам’ нюбета хубта ян’ хэсь табэдада. Тикы ям’ Нум’ Авраам’ ню’ нюху” ми”манзь таславэда. Нум’ тэрава’ нерня нюмда Аврам ӈэвы, тад пунахав Нум’ едэй нювм’ – Авраамам’ нянда ми”ӈа. Авраам Саррам’ нюбета пухуцянда ня’ Исаакам’ нюбета хасава нюнди’ соява’ нерня мале ӈока по’ маяӈо хомбихинзь. Тикыри’ пуд хасава нюди’ соясь. Авраам тарем’ Израиль’ тэнзм’ мэти” нисянато’ нисяӈэ, ӈани ё” тер” нисяӈэ хая. Нум’ Падаркана пыда сямянхат Нумд’ пунрёбцода ӈарка, хуркари ненэцие” вэва индо’ ядэрабцо’ таняб” ӈод”, хуркари серото’ таняб” ӈод”, хуркавна ӈод” пыда хусувэй Нум’ табеком’ томдаби. (Мф 1:1; Мк 12:26)

### Вавилон


Матфей’ падвы Маймбабцо Юн


Вади” хамэди”

Вавилон – яля’ тарп’ няӈы невхы ӈарка”я мар”, Месопотамияхана (Иракхана) ӈэда ӈарка параӈодадава’ ӈэва мар”. Вавилонхана хуркари” хэхэ” тэнзаха” пунрёвы”. Вавилон’ тер” тюку илӈгы по’ толыр’ пя”ма’ техэ 587-ей похона Иерусалимам’ таӈылмдавы”, тикы’ пуд мале ӈока иудей нянандо’ Месопотамиян’ ханавыдо’. Израиль’ тер” таняна 70 по’ илевы”. Едэй Вато’ по” ӈэби” мальӈгана, Вавилон мар” мале тахабтавы ӈэвы. Едэй Ватохона «Вавилон» вада хамэдита ӈа’ параӈодадава; харвобта, Римха’ Вавилонха’ ӈобто”ласаха’ ӈэвамди’ тасламбавэкы”, Рим ӈобтарем’ едэй ӈарка”я параӈодадава’ ӈэва мар” ӈэвы, Иерусалимам’ таӈылмдавы, хуркари” сядэй” ӈобкана ма”лёва’ я ӈэвы, тикыхына хэбяха сер” ӈока ӈэвы. (Мф 1:11-12; Ӈэд 7:43 )

### Вато/Моисей’ Вато


Матфей’ падвы Маймбабцо Юн


Вади” хамэди”

Вато/Моисей’ Вато (Закон/Моисеев Закон) – Нум’ Вади вадета Моисей’ сер’ Нум’ Израиль я’ тер” ненэцяӈг” тавы вато. Синайм’ нюбета хой’ ниня Нум’ Моисеян’ ми”мы. Тикы нювм’ ӈод” Нум’ Падаркана ӈэда самляӈг падар” нюбе”ӈадо’, тикы падарка”на тикы вато пады, ханзер” ӈадиво”мада ӈани’ пады. Хэбидя Падар’ нюрте”э самляӈг падарта – Ила’ ӈадиво”ма, Египетхад хэ”мя, Левит, Толыр”, Нябимдей Вато. Тикы вато Израиль я’ тер” ненэцие серото’ сер’ тохоламбавыда, пыдо’ мэта иламдо’, Нумд’ пунрёбцомдо’ тидхалембавэда, сава хурка ӈэвам’, ненэся хурка ӈэвам’ манэ”лабтамбавэда. Моисей’ Ватохона Нум’ харвабцо ненэцяӈг” ӈадибермы. Тэри ӈабцата хэбяхы сертабади ненэцяӈгаби ялри Моисей’ Ватохов ӈэда нида пирас”. Хэбяхыто’ е”эмня танараӈгоховахад Вато сиддо’ ни ӈэдаӈгу”. Ӈадьбята тикы Вато Едэй Ватохона ӈэда Нумгад ха”морта сава ӈамгэхэд яӈга. Пыди’ ӈобнзер’ нихи’ ӈа”. (Мф 5:17, Мк 1:22)

### Веельзевул

Веельзевул

– ӈа’ ӈоб” нюм’. Нум’ вэва саю, хуркари ӈылекы” ерв. Тикы нюм’ Палестинaхана илена Нумгад ерменя ненэцие” ӈарка хэхэндо’ Ваалм’ нюбетахад ӈадимы ӈэва’ сер’ ӈа. (Мф 10:25; Мк 3:22; Лк 11:15)

### Галилея


Матфей’ падвы Маймбабцо Юн


Вади” хамэди”

Галилея – Палестина’ ӈэрм’ няна ӈэда я. Ёнаре” по’ ямбан’ тикы ям’ ӈани я’ тер” таӈылмдамбавэдо’. Ӈадьбята таняна ӈани хэхэн’ пунрёда ӈани тэнзм’ мэта ӈока ӈэвы. Иудея’ тер” Галилея’ тер токалпасетвыдо’. Галилеяхана ӈэда Назаретм’ нюбета хардакохона Иисус ябтамбой хасаваӈэ хэбянда ӈэсонд’ илевы. Галилеяхана ӈока и’ хэбиле”мя серо ӈадимдевы. (Мф 4:15, Мк 1:9)

### Галилея то


Матфей’ падвы Маймбабцо Юн


Вади” хамэди”

Галилея то – Галилея яхана ӈэда ӈарка”я сэрцяда то, няданда Иордан яха ня”вота. Тикы тохона халя ӈока, тикы тохона сюдбя мерця” ӈэсь пэрӈа”, ӈадьбята ханяӈы” ямӈэ нюмдебавэдо’. Ӈани ханяӈы” Тивериада тоӈэ/ямӈэ, тамна ханяӈыдо’ Генисарет тоӈэ/ямӈэ нюмдебавэдо’. (Мф 4:18)

### Давид

Давид

– Саул параӈода’ пуд Израиль’ нябимдей параӈодась. Израиль’ параӈодахат юнда сямянхат ӈарка параӈода. Тюку по” толыр’ пэва’ нерня ёнар” по’ пирка”на параӈодаӈэ хэвы. Давид Израильм’ сата параӈодадава яӈэ сертавэда. Янда сейӈэ Иерусалим’ таславы. Тикы серота хавна пыда сайнорць сававна теневана ненэць’ ӈэвы, тадтикахад юнда ӈарка сава вадам’ хомбада ӈэвы. Невхы Ватохона ӈэда «Нумд’ ӈэда сёё» падвы” ӈобто’ пыда ӈэвы. Давид Нум’ ед’ тид” манзаравы, тикы’ е”эмня Нум’ нянда тарем’ ваторавы, пыда нюда тад нерня’ Израиль’ параӈодаӈэ тараӈгу”. Еврей” Нум’ Вади вадета” тарем’ сэвандавы”, сяхаӈгав’ хуна’ мальӈгана Мессия (грек’ вадавна Христос) ё” тер” параӈодаӈэ тараванда. Пыда Давидхад паӈгдёда ӈэӈгу. Ӈадьбято’ Иисусм’ тикы’ хавна Давид’ Хасава Нюӈэ нюмдебавэдо’. (Мф 22:42-45; Мк 2:25)

### Давид’ Ню


Матфей’ падвы Маймбабцо Юн


Вади” хамэди”

Давид’ Ню (Сын Давидов) – тид” Давид параӈодахад паӈгдёда. Еврей” Христосм’ – Мессиям’ тарем’ нюмдебавы”. Пыдо’ тид” Давид параӈодахад паӈгдёваханда ӈули” пунрёвы”. Ӈадьбято’ тарем’ толабавэдо’. Ненэцие ӈэдаванзь Нум’ параӈодаӈэ тэравы. Израиль яхана пон’ ӈатевэдо’. (Мф 1:1; Мк 10:47)

### Даниил


Матфей’ падвы Маймбабцо Юн


Вади” хамэди”

Даниил – Невхы Вато’ мальӈгы Нум’ Вади вадета. Даниил’ падвы падаркана ила’ мал’ нямна падвы ӈока, тарем’ пады: вэнзу” ныхы” Нумд’ пунрёда ненэцяӈга”на сайнорць пэӈгуд”, Нум’ сиддо’ таӈылмдаӈгу. Тикы падаркана ненэця’ ихиня хамэдава’ техэ сэвнда”ма ӈока. (Мф 24:15)

### Дидрахма


Матфей’ падвы Маймбабцо Юн


Вади” хамэди”

Дидрахма – ненэйхад сертавы сидя драхма’ мян грек’ еся, статир’ пеля. Сидя юдм’ потахад пясь, тикахад ӈарка хусувэй хасава, похона сидя драхмам’ Хэбидя Хардан’ ӈэва’ мирӈэ салдамбабата таравы. Ӈадьбята тикы Хэбидя Харад’ ӈэва’ мирм’ «дидрхмаӈэ» нюмдебавэдо’. Сидя драхма – сидя динарий’ мян. (Мф 17:24)

### Динарий

Динарий

– Рим параӈодадава’ ненэй еся. Ӈопой динарий – манзарана’ яля’ недбя, ӈопой драхма’ мян. (Мф 18:28; Лк 20:24)

### Драхма


Матфей’ падвы Маймбабцо Юн


Вади” хамэди”

Драхма – ненэйхад сертавы грек’ еся, ӈопой динарий’ пир. Сидя драхма «дидрахмам’» нюбе”мы. Ӈопой «статир» тет драхма’ мян еся. (Мф 24:19; Лк 15:8-9)

### Еврей”

Еврей”

– тикы ненэця” Иаковахад ӈадимы”. «Еврей”», «иудей”» вадаха’ хамэдабцоди’ ӈоб’ ня’ ӈаха’. Тарця” хараха”на «еврей”» вада хамэдабцода несэйрка, «еврей”» хамэдабцода ненэцие” тэнз. «Иудейхав”» хэбяхам’ пилюта”, хэхэн’ пунрёда”. (Мф 10:4; Ӈэд. 6:1 )

### Еврей” ныланава яля

Еврей” ныланава яля

(суббота) – еврей” хэбидя яля. Еврей” тэнз’ си”ив яля’ толырка”на сибимдей яля, Нумд’ тэравы яля. Моисей’ Ватохона тарця, тикы яля ӈарханда Нум’ ед’ ӈэбта тара. Тикы яля’ манзара ни серос”. Тикы яля’ еврей” туё”мандо’ е”эмня, Хэбидя Падарм’ толабавандо’ е”эмня ма”люӈгалава мякана ма”люрцеты”. Еврей” едэй ялядо’ хаерад’ падиркад пэӈга, ӈадьбято’ пыдо’ нянандо’ самлянзимдей яля’ (еврей” си”ив яля’ толырка”на матдомдэй яля’) хаерад’ падир’ пуд, еврей” ныланава яля’ хаерад’ падир’ нерцю’ манзара ни” серос”. Фарисей” Едэй Вато’ по” ёльцьӈгана серото’ сер’ еврей” ныланава яляхана ниня сертабавандидо’ серодо’ падвы”. Тикы серодо’ ватондо’ сер’ ӈэва’ е”эмня ёльце сырмы”. (Мф 12:1-5; Мк 1:21; Лк 4:16; Ин 5:9; Ӈэд 1:21 )

### Едэй Вато


Матфей’ падвы Маймбабцо Юн


Вади” хамэди”

Едэй Вато (Новый Завет) – Иисус’ сер’ Нум’ ненэцяӈг” ми”мы Вато. Невхы Ватон’ манэць, тикы Вато сямян я’ тер’ е”эмня, хусувэй Иисус Христосан’ пунравы’ е”эмня таня. Тикы ватора”ма’ нямна, Иисус’ нямна падвы мале сян падар” ӈобтарем’ «Едэй Ватом’» нюбе”ӈа. (Мф 26:28; Евр 8:8 )

### Ервода мар”


Матфей’ падвы Маймбабцо Юн


Вади” хамэди”

Ервода мар” (претория) – Рим параӈодадавахад ӈэдаравы ерв’ ервода мар”. Мале сян хардада ӈэвы. Тикы” поӈгана саю” мэлава, сяролава танявы. (Мф 27:27)

### Ервода ӈамдёсь’я


Матфей’ падвы Маймбабцо Юн


Вади” хамэди”

Ервода ӈамдёсь’я (престол) – параӈода ӈэбта ӈод”, ӈани хибяри ӈарка ерв” ӈэбто’ ӈод” ервода мэта, параӈода ныхында, ӈарка ӈэванда манэ”лабт. «Вато’ Ларас», нябинзер’ хамэда, Нум’ Ерв’ мэта ӈамдёсь’ я. (Мф 5:34, 23:22)

### Иаков


Матфей’ падвы Маймбабцо Юн


Вади” хамэди”

Иаков – Исаакаха’, Ревекаха’ нюдя ню. Иаков Исавм’ нюбета яхас” няхаданда хаця пуда соявы. Тарем’ ӈод” Нум’ Иаковм’ тэравы. Ӈадьбята Иаков ӈарка нюӈэ толёвы. Юкад вата сидя хасава нюхуданда еврей” юкад вата сидя паӈг ӈадимы. Нум’ Иаковм’ едэйвана «Израильӈэ» нюмдевэда, тамна тяха нюта ню” – еврей’ тэнзм’ мэта ненэця” «Израильм’» нюбе”ла”. Пуна тикы нювм’ ӈани ненэця” ӈод” нюбе”мэдо’. Иисус’ ӈэдаравы” ӈопойдо’ тикы нювм’ нюбе”мы. (Мф 1:2; 8:11)

### Иеремия


Матфей’ падвы Маймбабцо Юн


Вади” хамэди”

Иеремия – тюку по”на” толыр’ пя”ма’ тэхэ сибимдей, матдомдэй юр” по’ мальӈгы илевы Нум’ Вади вадета. Тикы сэвнда”мита соходо’ тарця”: Израильм’ хэбяхыда хае хаё”мя, Израиль’ хэбяхыда нибта хае”, вад’ тованда вэва яля’ нямна ярмада. (Мф 2:17)

### Иисус

Иисус

– Нум’ Ню’ нюм’. Еврей’ вадавна «Иешуа». Хамэдита «Ӈэдаӈгода», няби хамэдита «Нумма” – маня” Ӈэдаӈгодава”». Ӈани пэрабцада тарця: Иисус Христос, Нум’ Ню, Ненэця’ Ню, Давид’ Ню. (Мф 1:21; Мк 1:1)

### Иисус Христосʼ яʼ тирʼ ниня илеваʼ малвӈгы Иерусалим мар


Иисус Христосʼ яʼ тирʼ ниня илеваʼ малвӈгы Иерусалим мар

### Иисус Христосʼ яʼ тирʼ ниня илеваʼ малвӈгы Иерусалимʼ Хэбидя Харад


Иисус Христосʼ яʼ тирʼ ниня илеваʼ малвӈгы Иерусалимʼ Хэбидя Харад

### Иисус Христосʼ яʼ тирʼ ниня илеваʼ малвӈгы Палестина я


Иисус Христосʼ яʼ тирʼ ниня илеваʼ малвӈгы Палестина я

### Илия

Илия

– Израиль’ ва”лёй Нум’ Вади вадета («3-эй Параӈодадавахана» ӈэда 17-ей пелян’, тамна тяха’ сыр”). Нум’ Падаркана тарем’ пады, пыда иленаӈэ нув’ ня’ ханавы ӈэвы. Ӈадьбято’ еврей” яӈор’ я’ ни’ тэвваханда пунрёвы” (Малахия’ падвы падарт’ сыр” – 4:5). Илия’ индадм’, ныхым’ мэць Хэхэдаӈгода Иоанн ненэцяӈг” вад’ тованда Иисусм’ ваде”манзь то. Илия вэнзу параӈода – Ахав’ ёльцьӈгана Нум’ Вади вадетаӈэ таравы. Нум’ Вади вадета Малахия’ вадавна Илия Иисус’ това’ нерцюна тобта тарась. (Мф 11:14; Мк 6:15)

### Иона


Матфей’ падвы Маймбабцо Юн


Вади” хамэди”

Иона – Нум’ Вади вадета. Невхы Ватохона ӈэда Иона’ падвы падар” Нум’ сита Ниневиян’ ӈэдара”ма’ нямна ӈа. Ниневия – Израиль’ тер таӈылмдамбада Ассирия параӈодадава’ няхатата ӈарка мар”. Иона Нум’ табекон’ нивы намд”, Ниневияхад няби я’ вэт’ и”мана хунота пявэда. Нумгав’ ӈанохонда сата мерцям’ ӈэдаравы, сюдбяко халям’ Ионам’ нихиманзь ӈэдаравы. Халя’ сёнзя’ мюня няхар” яля’ мэ”махаданда, халя сита тодвы. Тикавахад Иона Ниневиян’ хэвы. (Мф 12:39-41)

### Иосиф


Матфей’ падвы Маймбабцо Юн


Вади” хамэди”

Иосиф – 1. Иаков’ юкад вата сидя нюта ӈопойдо’; няданда Израиль’ ненэцие” сидя паӈг ӈадимэхэ’: Ефремха’ Манассияха’ (Ср. Ила’ 37-41). Пуна тикы нювм’ ӈока ненэць’ нюбе”мэда. (Ӈэд 7:9 ) 2. Иисусм’ соявы Мария’ вэсако. Та’ мальӈгы еврей” мэсыка”на сита Иисус’ нисяӈэ толабавы”. (Мф 1:16) 3. Аримафея’ тер Иосиф – серо тасламбади” мандалкад ӈэда, Иисусан’ пунравы сава илена ненэць’. Иисус’ пыхыдм’ лярць’ пяхад ха”авра”махадандо’ сюрмы, ти ӈэда. (Мф 27:57)

### Ирод Антипа

Ирод Антипа

– Ирод ӈарка параӈода’ хасава ню. Тюку илӈгы по’ толыр’ пя”ма’ техэ 4-ей поход хана тюку илӈгы по’ 39-ей по’ ӈэсонд’ Галилея яхана, Перея яхана параӈодаӈэ таравы. Хэхэдаӈгода Иоанн сита папанда нехэна тэри ватоси” илеванда е”эмня тэдормы. Ӈадьбята Ирод сита сяра, тадтикахад хада табековы. Пыда пон’ нись мы” Христосм’ судебава’ мальӈгана хомбавэда. (Мф 14:1; Мк 6:14)

### Ирод ӈарка параӈода


Матфей’ падвы Маймбабцо Юн


Вади” хамэди”

Ирод ӈарка параӈода (Ирод Великий) – иудей” параӈода, тюку илӈгы по’ толыр’ пя”ма’ техэ 37-ей поход пясь 4-ей по’ ӈэсонд’ Палестина’ ӈардавна ерводавы. Иисус Христос’ соя”махад Вифлеемхана соявы хасава ӈацекы хадаванзь табеком’ ӈэдаравы, ти ӈэда. (Мф 2:1-3)

### Исаак


Матфей’ падвы Маймбабцо Юн


Вади” хамэди”

Исаак – Авраамха’ Сарраха’ хасава ню, Исавха’ Иаковха’ нися, еврей” нися’ нися. (Мф 1:2; Мк 12:26; Ӈэд 7:8 )

### Исаия


Матфей’ падвы Маймбабцо Юн


Вади” хамэди”

Исаия – Невхы Ватохона сямянхат юнда ядэрта Нум’ Вади вадета, тюку илӈгы по’ толыр’ пя”ма техэ сидндетимдей юр” по’ мальӈгана илевы. Иисус Христос’ я’ ниня соявахад си”ив юркад вата по’ тяхана Иисус Христос’ илӈгана ӈэванда серо” нямна сэвнда лаханавы. (Мф 3:3; Мк 1:2)

### Иудей”

Иудей”

– ӈули” нюрте”э’ Иуда’ паӈгхад ӈэда ненэцие тарем’ нюмдебавы”. Тикы ненэця” Иаков’ ӈоб” хасава нюхуд – Иудахад ӈэвы”. Едэй Вато’ ёльцьӈгана хусувэй еврейм’ тарем’ нюмдебиць. Иоанн’ падвы Маймбабцо Юнхана «иудейӈэ» еврей’ тэнзм’ мэти” ерво тарем’ нюмдеби”. (Мф 28:15; Ин 5:18)

### Иудея


Матфей’ падвы Маймбабцо Юн


Вади” хамэди”

Иудея – Палестина’ ядембадаюм’ няӈы пеляда. Тикы ям’ Иуда’ нюмна нюмдевэдо’. Израиль яхана илени” ханяӈы” ненэця” Иудахад паӈгды”. (Мф 3:5; Мк 1:5)

### Ладан


Матфей’ падвы Маймбабцо Юн


Вади” хамэди”

Ладан – тырабтавы, ӈояк хомбада пя’ хадэ”. Парадаб” ё”йда якэда ӈадиберӈа. Ладан’ якэм’ мэ”ма Хэбидя Мякана, тад пуна Иерусалим’ Хэбидя Хардахана ханондава’ тэнз ӈэвы. Тарця ё”йда хадэсо” ӈани нюмдо’ – фимиам. (Мф 2:11; Ӈад 18:13 )

### Лярць’ пя

Лярць’ пя

(крест) – Иисус Христос’ илева’ мальӈгана Рим параӈодадава’ яхана ватом’ мадабавы сямянхат вэнзу ненэцие хадабава’ е”эмня мэта ӈамгэри ӈэвы. Тикы ян’ палмы ӈарка”я пя ӈэвы. Ермнанда няр ӈэда пяда танявы, ӈобнзер’ тикы пяха’ лярциневэхэ’. Судевым’ лярць’ пян’ маномбавэдо’, ханяӈэхэ”на тикы пян’ тебарпавэдо’. Тикахана маяндорць янамбовна хаванзь хаебавэдо’. Тарця судеӈгова сямянхат пилкабтада сядм’ хадабада танараӈгова ӈэвы. Тикы маяндорць яханда ненэць’ вад’ ӈыдёванзь пямда харта минребта таравы. Вада’ хара «хари” лярць’ пям’ минева» тюку серкад ӈадимы. Иисусм’ ӈыда”ма’ пуд тикы судеӈгова пя Иусус’ сер’ ханяцей’ ила’ ненадумда”маӈэ, ӈэдаӈгова’ ненадумда”маӈэ хая. (Мф 10:38; Мк 15:13)

### Маймбабцо Юн

Маймбабцо Юн

(Евангелие) – тикы юн Ӈэдаӈгода Иисус Христос’ нямна ӈа, ханзер” сояса, ханзер” манзараса, ханзер” ненэцие тохоламбасада, ханзер” яӈгумза, тадтикахад ханзер” яӈор’ илесь”, тикы’ нямна ӈа. Тад пуна мале сян по хэ”мяхат Иисус’ ила’ нямна ӈэда тет падарм’ «Маймбабцо Юнӈэ» нюмдеба пядо’. (Мф 4:23; Мк 1:1; Ӈэд 15:7 )

### Малсяда ил’

Малсяда ил’

(жизнь вечная) – Едэй Ватохона пили” я’ ниня сававна илева’ нямна ни паду”. Едэй Ватохона Нувм’ няд”мяць маянзяда сомбой ила’ нямна пады. Тикы ил’ едэй я’ тир’ ниня ӈэӈгу. Тарця илӈгав Нумд’ пунрёдахаваха”на я’ ниня мэнахандо’, тамна я’ ниня хавандо’ нерня пэӈга. Ӈули” пуданахавахана Нум’ Нянда пунрёдаха” иландо’ я’ ниня суса”махад малсяда илам’ мита. (Мф 19:16; Мк 10:17)

### Ма”люӈгалава мя”

Ма”люӈгалава мя”

(синагога) – еврей” туё”ма’ е”эмня, Хэбидя Падарм’ толабава’ е”эмня, хэбидя серо” нямна ӈэда иринато’ ватом’ тохоламбавандо’ е”эмня ӈобнзер’ ма”люрма мя”. Тарем’ ма”люрмандо’ ёльцьӈгана ма”люӈгалава мякана тэри тарця ненэцяӈгарт Хэбидя Падар’ пелям’ толаба пир”мэда. Тикы’ пуд толавэмда нита ня’ тасламбавэдо’, нида тикы вадаха” тохоламба пир”мыда. Хэбидя Хардахад манэць ма”люӈгалава мякана ханм’ нивы” тэврамбю”. Иудей” илесь’ хусувэй хардахана ӈоб’ мян’ ма”люӈгалава мякав таня пэрмы. (Мф 4:23; Мк 1:21)

### Мария


Матфей’ падвы Маймбабцо Юн


Вади” хамэди”

Мария – 1. Иисус’ небя. Пирибтя ӈэванда мальӈгана Иосифхана хаюпавамда тасла”махад, нув’ юне ядэлани” ӈарка – Гавриилхад тарця юнм’ намда: Иисусӈэ нюмдеванда хасава нюм’ вад’ хованда. Иосифхав Мариям’ хэвняд нюм’ ховандаӈэ таславы ӈэб”, ненэця” Мариям’ хадаӈгудонзь. Марияхав тидпой” Нум’ вато’ сер’ ӈэвысь. Иисус’ я’ ниня илева’ ямбан’ Мария ӈоб’ Нянанда мэсетвы. Иисус’ яӈгума’ мальӈгана, Мария лярць’ Пянда хэвхана мэвы. Едэй Вато’ мальӈгана тикы нювм’ мэта” не” ӈани’ танявы”. (Мф 13:55) 2. Марфаха’ Лазарьха’ не ня. (Ин 11:1) 3. Магдала’ тер Мария. Иисус’ няданда си”ив ӈылекам’ питаро”махад, пыда Нянда пунра, Тохолирмнанда илелмы”. (Мф 27:56) 4. Иаковха’ Иосифха’ небя. (Мф 27:56)

### Моисей

Моисей

– Израиль’ ӈарка Нум’ Вади вадета. Нум’ Израиль я’ тер” ненэцие Египет параӈодадава яхад ханаванда мальӈгана Моисей тикы ненэцие” ӈэвандо’ ниня мэна ервӈэ тарась. Сиддо’ вэӈго явна ӈоб’ минресь Нум’ Моисеян’ еврей” нёдаванда Ватом’ ми”ӈась. Тикы Вато Нум’ Падаркана самляӈг падаркана ӈа. Пыдо’ нюбедо’ Моисей’ падар”, ханяӈэхэ”на Моисей’ Ватоӈэ нюмдебидо’. Иудей” Моисейм’ пунрабцода ӈарка валёй тохоламбадаӈэ толабавэдо’. (Мф 8:4; Мк 1:44)

### Ненадо сер”


Матфей’ падвы Маймбабцо Юн


Вади” хамэди”

Ненадо сер” (знамение) – Нум’ ненадумд”ӈэ ӈадимдембада, Иисус Христос’ сер’ ӈока ненадом’ ӈадимдевы. (Мф 12:38-39)

### Ненэця’ Ню

Ненэця’ Ню

(Сын Человеческий) – ӈули” нюрте”э’ еврей’ вада’ харахана тикы вада тэри «ненэцянзь». Нум’ Вади вадета Даниил тарем’ вад’ тованда Параӈодам’ нюмдебавы. Тикы Параӈодам’ Нум’ хусувэй я’ тер” ненэцие” параӈодаӈэ сертаӈгуда. (Дан 7:13-14 ) Ханяӈэхэ”на Иисус Харта Пыхыдамда тарем’ нюмдебавы. Ненэцие ӈэдаванзь Нум’ Нися ӈэдаравы. (Мф 8:20; Мк 2:10)

### Нива ӈавормам’ мэ”ма


Матфей’ падвы Маймбабцо Юн


Вади” хамэди”

Нива ӈавормам’ мэ”ма (пост) – Нум’ Падар’ мальӈгы похо”на, тикы вада’ харахана, ӈамгэхэв пират (ӈопой яля ӈэбта ӈод”), ненэця’ нива ӈавормам’, нива идармам’ тарем’ нюмдебавы. Тарем’ ненэць’ индя ядан’ Нумгана мэвамда манэ”лабтамбавы, Нум’ сита сялилма’ е”эмня, хэбяхахад сита ӈэдава’ е”эмня Нумд’ хынумдавы. Иудей”, ханяӈы яляхана нива ӈавормам’ мал’ ӈокхандо’ мэпато’ таравы. Тарем’ хусувэй похона мэта «Сялилма яляхана», хусувэй еврей, хэбяхыда Нум’ ха”аврава’ е”эмня хынумдавы. Ханяӈы” иудей”, неноховавна фарисей”, тамна тикыхыд ваць нива ӈавормам’ мэцетвы”. Нумд’ пунрёда ненэця” ӈод” ӈамгэхэв ненадо сер’ е”эмня, ӈобкана туёць таславы яляха”на нива ӈавормам’ мэць пир”мэдо’. (Мф 4:2; Лк 18:12; Ӈэд 13:2-3 )

### Ниня тораӈгана мерё


Матфей’ падвы Маймбабцо Юн


Вади” хамэди”

Ниня тораӈгана мерё (проказа) – Нум’ Падаркана хусувэй палаӈгана ӈаян’ ӈадиберти мерю тарем’ нюмдебидо’. Невхы Ватохона тарем’ таславэдо’: тарця хабцяӈгана хаӈгурта” – ся”мэй”. Ненэцие” мандалкад сиддо’ питарпавы”. Сензӈэ хэ”мямдо’ ханондана’ манэсо”марихид пуня’ ненэцие” мандалт’ ня”марпавыдо’. (Мф 8:34; Мк 1:42; Лк 5:12-13)

### Нися


Матфей’ падвы Маймбабцо Юн


Вади” хамэди”

Нися (Отец) – Нум’ ня’ поёди’ манэць, Иисус Христос Нувм’ «Нисяданда» нюмдебида. Невхы Ватохона ӈэда Нум’ Вади вадети” сер’, Иисус Христос Нумд’ пунрёди Нувм’ нисядандо’ пэрць тохоламбидась: Нумд’ пунрёдахав” Нувм’ я’ тиӈгы ӈарктариӈэ нидо’ пэр”, хусувэхэ”на сиддо’ нядаванзь хамэдёда, сиддо’ сянда нисядандо’ пэрӈадо’. (Мф 5:48; Лк 22:29)

### Ной


Матфей’ падвы Маймбабцо Юн


Вади” хамэди”

Ной – Нум’ невхы похо”на хэбяхасавэй я’ тир’ ний ненэцие танараван’ харбилавыда. Нум’ тид” иленя Нойрим’ мяд’ терсавэй’ иле ва”лавы. Ной Нум’ табековна ӈарка”я ӈаном’ мивы. Мяд’ терсавэй’ ӈанонда мю’ тю”мяхаданда, хавнана сарё пэвы”, ӈарка и” товы. Ной’ мяд’ терли” иле вадумы”, едэй ненэцие” ил’ нядандо’ пэвы” (Ила 6-9). (Мф 24:37-38)

### Нув’юне ялэлана


Матфей’ падвы Маймбабцо Юн


Вади” хамэди”

Нув’юне ялэлана (ангел) – Нум’ вато’ сер’ ненэцие нядабава’ е”эмня Нум’ манзаранамда ӈэдарамби. Тикы нумгад ӈэда юне ненэцяӈг” тэвраванзь ян’ турта. Юнди’ ядэрта нув’ юне ядэланаха’ Нум’ Падаркана нюбеди’ тарця – Михаил, Гавриил. Ханяӈы нув’ юне ядэлани” пеля сяхаӈгав’ Нумд’ саюдавы”, Нум’ мунд’ нивы” инзеле”, Ӈам’ нядаба пявы”. Тикы нув’ юне ядэлани «мо”навэӈэ» нюмдебавыдо’. (Мф 1:20; Мк 1:2)

### Нум’

Нум’

(Бог) – ялнда ӈопой, сёнзяда лата, я”амнада яӈгу. Тюку я’ тирм’ сертавы, тюку я’ тир’ Ерв. Тюку я’ тир’ ниня Нум’ Харта сава серода сертаба, ныхыри’ ниня ӈадимдембада ватомда няд”мяць манзара. Тикы ватохонда хусувэй ӈамгэ табӈга. Ненэцие” е”эмня сава серо сертабаванда няю’ Нум’ хусувэхэд харто’ сейхадандо’ миндя мэнебцом’, Сита ӈарцу”мам’ ӈате. (Мф 1:23; Мк 1:1; Ин 1:1)

### Нум’ Вади вадета

Нум’ Вади вадета

(пророк) – Нум’ ватомда ненэцяӈг” тэврамбаванда е”эмня тэравы ненэць’. Нум’ Вади вадета” Хэбидя Индадм’ няд”мяць ненэцяӈг” вад’ ӈадиманда серори нивы” манэ”лабтамбю”. Тикы’ хавна пыдо’ ненэцие” вэва ӈэби маниевыдо’, сиддо’ тидхалембавы”, ненэцие” хэбяхыдо’ хае”мяхадандо’ Нумд’ тось табэдамбавыдо’. Иисус сояванда нерня Нум’ Вади вадета” вад’ я’ тирт’ Христос’ товам’ ваде”мы”. Невхы Ватохона мале ӈока Нум’ Вади вадета’ нямна пады, тикы падаркана пыдо’ сэванда”мидо’ пады”; Невхы Вато’ ханяӈы падродо’ пыдо’ нюбедо’ мэ”ӈа”. Едэй Ватохона ӈобтарем’ Нум’ Вади вадета” таня” – тикы пунрёда” Хэбидя Индадм’ няд”мяць лаханакурӈа”, тадтикахад ненэцяӈг” Нум’ няндо’ манэ”лабтавы манэ”лабтамби”. (Мф 1:22; Мк 1:2; Лк 1:70; Ин 1:21)

### Нум’ Ерв

Нум’ Ерв

(Господь) – Моисеян’, тадтикахад Израиль’ тер” ненэцяӈг” тикы Нювм’ мэць Нум’ ӈадимы (Еги 3:14-15 ), та’ ед’ хэтырта пунда яӈгу. Ерв вада ханяӈэхэ”на ӈарка ненэцяӈг”, ерв ненэцяӈг” лаханаб”, няндо’ мэта вада. Невхы Ватохона Нум’ нюмда хэтыбада нивы ӈа”. Нувм’ Нум’ Ервӈэ ваде”мэдо’. Едэй Ватохона Нум’ Ервӈэ Нисямда тарем’ нюмдеби”ма, Нюмда ӈани’ тарем’ нюмдеби”ма. (Мф 1:22; Мк 1:3)

### Нум’нерцирма


Матфей’ падвы Маймбабцо Юн


Вади” хамэди”

Нум’нерцирма (гнев Божий) – тикы вада’ хара Нум’ сёнзянда ненэця’ тотрев’ ханзерли” хан”мам’ ни вадес”. Нумгав’ ненэця’ хэбяхам’, сямян вэва серо сертабавам’ волтамби. Ненэцям’ вэванда нид Нум’ танараӈгуда. Хэбяхам’ сертавы” ибето’ ядэла, несэймандо’ е”эмня тарем’ мэӈгуда. Хусувэй ненэць’ хэбяхасавэй’ ӈэванда нид Нум’ вэва сэван’ ха”амӈгу”. (Мф 3:7; Рим 12:19; Еф 2:3 )

### Нум’ Ню

Нум’ Ню

(Сын Божий) – тикы вада’ хара Иисус Христос Нум’ Нисянда ня’ поёди’ вадета вада. Тикы’ хавна ӈани ӈопой хамэдита тарця, Иисус я’ тир’ ниня Нисянда хурка ӈэвам’ ненэцяӈг” манэ”лабтамби. Тикы’ хавна хусувэй хибя” Нумд’ пунрёда”, Нувм’ Нисядандо’ пэртя”, Нувм’ мэнена”, Серта сер’ ӈэда” Нум’ ню”ӈэ ӈэсь пир”ӈадо’. (Мф 4:3; Мк 1:1; Ин 11:4)

### Нум’Параӈодадава


Матфей’ падвы Маймбабцо Юн


Вади” хамэди”

Нум’Параӈодадава (Царство Божие) – Тикы вада’ хара Нум’ ненэцие” ня’ поёдо’ хурка ӈэвам’ манэ”лабтамби, тадтикахад ханзер” ненэцие” Нувм’ Параӈодадандо’ пэрмамдо’, ханзер” Сита няд”мяць ӈобнзер’ ӈэвам’ манэ”лабтамби. «Нум’ Параӈодадава» ян’ Иисус’ Нябимдей’ Това’ пуд техэ малханда тута: Нум’ ненэцие” тяханяӈы саю” хадавы” ӈэӈгу”, ӈахат я’ тир тэмзаӈгу, едэй я’ тир ӈадимда. Тадтикахад хусувэй ӈамгэ ӈобнзер’ ӈэӈгу, ӈамгэхэрт вэва яӈгуда. «Нум’ Параӈодадава» тад товандари ӈамгэ ни ӈа”, теда’ лахана ханяна ненэця” Нум’ вато’ сер’ ӈэбто’, тадтикахад нидо’ сямбато’ тикахана мале Пыда таня. Иисус Христос, Хэхэдаӈгода Иоанн, тадтикахад, Иисус’ ӈэдаравы” «Нум’ Параӈодадава’» нямна ненэцяӈг” лаханавы”. (Мф 6:33; Мк 1:15)

### Нюм’


Матфей’ падвы Маймбабцо Юн


Вади” хамэди”

Нюм’ (имя) – Нум’ Падар’ мальӈгы похо”на, нюм’ ненэцянда хибя ӈэвам’ манэ”лабтамбавы. Иисус’ тохоламбада” «Христос’ нюмгана» серо пэрпато’, Христос’ ватом’ мэць, Христос’ ныхым’ мэць серо пэрӈа”. (Мф 1:21, 10:22)

### Ня”/няс”


Матфей’ падвы Маймбабцо Юн


Вади” хамэди”

Ня”/няс” (братья) – Нумд’ пунрёда” помнандо’ нидо’ тарем’ нюмдебасеты”. Тикаханандо’ ӈопой Нум’ Нисяндо’ ӈэвам’, ӈопой мяд’ терӈэ нидо’ сянзь, нидо’ нядаба илевамдо’ ненадомдаби”. (Мф 12:46-50; 1 Кор 6:5-6 )

### Ӈа


Матфей’ падвы Маймбабцо Юн


Вади” хамэди”

Ӈа (диавол) – невхы грек’ вадахана хамэдита «сияк, не”эльтик». Вэнзу инд’ ерв, Нувм’ пяӈгуй. Нум’ Падаркана нюбеда хуркари” – Сатана, Веельзевул, сияк. Ӈадимдеӈго”ма падаркана тарем’ пады: сяхаӈгав’ Сатана пили” таӈылмдавы ӈэӈгу, хадавы ӈэӈгу. (Мф 4:1; Лк 4:2; Ӈад 20:1 )

### Ӈани тэнзм’ мэта ненэць’


Матфей’ падвы Маймбабцо Юн


Вади” хамэди”

Ӈани тэнзм’ мэта ненэць’ (язычник) – та’ мальӈгана еврей” тэнзри” Нумд’ пунрёвы”. Тад ӈани” ненэцие” тэнзхав” ӈани хэхэхэ” туё”мы”. Ӈани хэхэхэ” пунрёди «ӈани тэнз ненэцяӈэ» пэрцетыдо’. (Мф 5:47; Рим 3:29 )

### Ӈарка ханондана

Ӈарка ханондана

(первосвященник) – тикы еврей” ханондани” ӈэвахана мэнадо’. Пыдарида яӈга таславы ханяӈы хано Нумд’ тэврамбаванда е”эмня Хэбидя Хардахана ӈэда сямянхат хэбидя ян’ тюсь пир”ӈадась. Тикы нюмгана пыдарида сита тарем’ нивы” нюмдебю”. Вададо’ ныхыта, ӈарка ханондани” мандалм’ ӈани’ тарем’ нюмдебавыдо’. Иисус’ илева’ мальӈгана пыдо’ мал’ тэти”-ерво” мяд’ терхат ӈадимы”. (Мф 26:3; Мк 2:26)

### Ӈаркта

Ӈаркта

(пресвитер) – еврей” ила’ минадм’ теневана ӈармы ненэць’. Невхы Христос’ тохолирм’ нёдани” мандалка”на Нум’ ет’ ненэцие нерня’ минреванзь пэрти манзаи пэрмы”. Ӈобарка’ тикы мандалкана мале сян ӈаркта ӈэсь пэрмы. Ӈаркти” манзаидо’ Хэбидя Индадм’ няд”мяць сававна пэрмандо’ е”эмня Ӈэдаравы” ӈудидо’ ӈаркти” ӈэв” ни’ пэрцетвы”. (Мф 15:2; Мк 7:3; Лк 7:34 Ин 8:9; Ӈэд 1:17 )

### Ӈуди ненэця’ӈэва’ни’мэва


Матфей’ падвы Маймбабцо Юн


Вади” хамэди”

Ӈуди ненэця’ӈэва’ни’мэва (возложение рук) – Нумд’ пунрёди” мэта мэсы”; ненэцие” мандал’ ервота ӈудида ненэця’ ӈэва’ ни’ мэхэя, Нумд’ хынумдавы. Тикы ненэцянд’ Нумгад Хэбидя Индад’ ха”амва’ е”эмня тарем’ туё”мы”, хабцяӈота хэбя’ е”эмня хынумдавы”, тадтикахад Хэбидя Индкад ӈэди мутри серо пир”ма’ нямна туё”мы”. Таремли ненэцям’ ненадо манзаян’ ӈабта пир”мэдо’. (Мф 9:18; Мк 6:5; Ӈэд 8:17 )

### Ӈылека


Матфей’ падвы Маймбабцо Юн


Вади” хамэди”

Ӈылека (бес) – ненэця’ сёнзя’ мю’ пакалкая, ненэцям’ вэва’ няю’ табэдамбада. Ӈылеки” ерв – Сатана. Ненэця” сиддо’ пилюцетвы”. Хуркавна ӈод” сямянхат ныхытахав Нум’, Нум’ ныхыхына Иисус ненэцяӈгат ӈылекы питарпавыда. Тикы’ хавна Тохоламбадахата ӈылекы пидеба ныхыдамдо’ ми”мы. (Мф 7:22; Мк 1:34; Лк 4:33)

### Ӈэва’ мирм’ ма”ламбада”

Ӈэва’ мирм’ ма”ламбада”

(мытари) – Рим параӈодадава’ е”эмня еврейхат ӈэва’ мирм’ ма”ламбавы”. Ӈэва’ мир”ӈэ таславы есяхат тамна ӈокавна есь ма”ламбавандо’ сер’ ватавна ма”ламбавы есяхат талэрцетвы”. Тарем’ ӈэвандо’ нид ненэця” сиддо’ сэхэдаць. (Мф 5:46; Мк 12:14)

### Ӈэдаравы

Ӈэдаравы

(Апостол) – тикы вада невхы грек’ вадахад ӈа. Юнм’ хэтувнзь ӈэдаравы ненэць’. Едэй Ватохона хамэдита тарця – Иисус’ тэравы, Маймбабцо Юнм’ ваде”манзь ӈэдаравы. «Ӈэдаравым’» нюбета’ минрена манзаяда саӈгово”мы, хуркавна ӈод” тарця нювм’ нюбець ӈули” сава ӈэвы: тарем’ тасла Иисус Христос Нув’ Параӈода ӈэб”нанда, тиканда Ӈэдаравэхэвда Няданда ӈэда я’ ниня манзарана ӈэ”нив’. Нюрте”э’ тикы нювм’ мэтахав” Няданда хахаяда Иисус’ тохоламбада юкад вата сидя ненэць’, я’ ниня Илеванда мальӈгана Нянанда ядэрмы”. Тикы” пуд харта пыхыдамда тарем’ Павел нюмдеба пяда. Иисус’ яӈгуво”махаданда, яӈор’ иле”мяхаданда Павелм’ тарем’ манзараванзь хамэда. Маймбабцо Юнм’ ненэцяӈг” тэврамбада” пыхыдадо’ ӈани’ тарем’ нюмдебавыдо’. Ӈобто’ Варнава ӈэвы. (Мф 10:2; Мк 3:14; Гал 1:11-19 )

### Ӈэдаравы Иоанн


Матфей’ падвы Маймбабцо Юн


Вади” хамэди”

Ӈэдаравы Иоанн (Иоанн Апостол) – Зеведей’ ню, Ӈэдаравы Иаков’ ня, Христос’ юкад вата сидя тохоламбади” ӈопойдо’, Христос’ сянда тохоламбада ӈэвы. Пыда падвыда: «Иоанн’ падвы Маймбабцо Юн», няхар” юн’ падар”, «Ӈадимде”мя». Тикы нювм’ ӈани ненэця” ӈобтарем’ нюбе”ӈадо’. Ӈопойдо’ Хэхэдаӈгода Иоанн. (Мф 4:21-22)

### Осанна

Осанна

– арам’ вада (невхы ервей’ вада) Нувм’ савуць мэта вада. Хамэдита тарця: «Сидна” ӈэда”». (Мф 21:9; Мк 11:9)

### Пасха

Пасха

– арам’ вада. Сямянхат ӈарка еврей” нара’ мэта хэбидя ялядо’. Тикы ялядо’ сяхаӈгав’ Египет’ параӈода’ ӈудахад хэвандо’ няю’ мэта ялядо’. Ӈавна Израиль’ тиӈгыхыд еврей”, ӈани хуркари тэнзм’ мэта ненэця” Пасхам’ мэп”нандо’ Нумд’ туё”манзь Иерусалим март’ турцеты”. Пасха’ пуд таминда Тимд”масяда Нянь’ хэбидя яля пэӈгвы. Тикы ялям’ си”ив яля’ мэ”мыдо’. Наӈэдя си”ив яля’ еврей” тимд”маси” ябцвы нянёри ӈавормы”. Едэй Ватохона Пасхаха’, Тимд”масяда Нянь’ хэбидя яляха’ ӈопой хэбидя яляӈэ толыхи’. Тикы яляха”на Иисус Христос ӈыда”махадандо’ яӈор’ илевы”. Ӈадьбята Пасха Нумд’ пунрёди” сямянхат ӈарка хэбидя ялядандо’ толы, тикы яля Иисус’ яӈор’ иле”мя’ хэбидя яляӈэ хая. Тикы’ хавна «Пасха» вадавна Нумд’ ӈэда Пасха’ ханм’ – ху’ суюм’ ӈани’ тарем’ нюмдебавы”. (Мф 26:2; Мк 14:1; Лк 2:41)

### Понтий Пилат


Матфей’ падвы Маймбабцо Юн


Вади” хамэди”

Понтий Пилат – Иисусм’ лярць’ пян’ тебара”ма похо”на (тюку илӈгы по’ толырка”на 26-36 по’ ӈэсонд’) Рим параӈодадавахад Иудея ян’ ӈэдаравы ерв. Та’ мальӈгана Иудея яхана сямян сер” мал’ пыдрида ӈудахананда ӈэвы, ӈобкарт ненэцям’ хадава вато пыда ваданда ха”мувдавэй’ нивы серос”. Ӈабцакавата пыда еврей” ӈэвахана мэни” ня’ поёдо’ вырка”лёвы”. Тарем’ ӈод” Пилат ханяӈэхэ”на ненэцие манзадавоӈгад ватондо’ сер’ ӈэбта таравы. (Мф 27:2; Мк 15:1; Лк 3:1)

### Пунрёва


Матфей’ падвы Маймбабцо Юн


Вади” хамэди”

Пунрёва (вера) – Нумд’ пунрёва, Пыда ватора”мита та’ ха”маван’ енава, хусувэй серкана Ватовнанда илева. Едэй Ватохона ӈаркада – Иисус Христос’ Нум’ Ерв ӈэван’, Ӈэдаӈгода ӈэван’ пунрёва. (Мф 8:26, Евр 11 )

### Равви (арам.), раввуни (евр.)


Матфей’ падвы Маймбабцо Юн


Вади” хамэди”

Равви (арам.), раввуни (евр.) – тид” ӈэда хамэдита «мань ӈарктами». Тикы’ хавна тарем’ ненэцие хэбидя серк” тохоламбадаха” лаханасетвы”. (Мф 23:7; Мк 9:5: Ин 1:38)

### Рахиль


Матфей’ падвы Маймбабцо Юн


Вади” хамэди”

Рахиль – еврей” нисянато’ нися’ – Иаков’ сянда нябимдей пухуцяда, нюрте”эда Лия ӈэвы. Рахиль’ нюм’ еврей” небянато’ ӈобнзер’ нюмдо’. (Мф 2:18)

### Рим’ӈарка параӈода


Матфей’ падвы Маймбабцо Юн


Вади” хамэди”

Рим’ӈарка параӈода (кесарь) – Рим параӈодадава’ ӈэвахана мэна сямян ӈарка параӈода. Муӈгнанда мэнида”: я’ ӈаркта” ӈэдакы”, параӈода” ӈэдакы”, нюдямбой я’ ерв” ӈэдакы” – Пилатха’ Иродха’ то”лаха ерв. Тикы’ то”лаха ерв «Юлий Цезарь’» нюмгад кесарьӈэ нюмдеба пявыдо’. (Мф 22:17-21)

### Сава вади мэ”ма


Матфей’ падвы Маймбабцо Юн


Вади” хамэди”

Сава вади мэ”ма (благословение) – тикы вада’ мале сян хамэдита: 1) Нум’ ненэцянд’ ӈуда’ терӈэ сямян савам’ тамбава. 2) Хибяри, ӈани нянда Нумгад сава ӈуда’ терм’ ня”мава’ е”эмня Нумд’ хынумдава. 3) Нумгад сямян сава ӈуда’ терм’ ня”мавы ненэця’ Нувм’ саву”ма. Тикы вада’ хамэдидо’ ӈани тэнз” вадаха” тэврамбабато’ ӈани несэй вади мэцеты”. (Мф 21:9; Рим 12:14; Евр 6:14 )

### Саддукей”

Саддукей”

– Едэй Вато’ мальӈгана сидя ӈарка Нумд’ пунрёда’ мандалкад нябиюм’ мандалм’ тарем’ нюмдебавы”. Нябиюм’ мандалкав фарисей” ӈэвы”. Саддукей” поӈгана серо тасламбада”, ӈарка Нумд’ ханондана”, сиддо’ хахаялтембада” мэвы”. Фарисей” тотрев’ Моисей Ватом’ сатавна нёдавэдо’. Тарем’ ӈэбто’ ӈод”, фарисейхат яӈга, нув’ юне ядэланан’, ӈылека’ таняван’, яӈгумы’ илело”ман’ нивы” пунрю”. Падвы Хэбидя Падарлим’ нёраку” нёдавы”. (Мф 3:7; Мк 12:18; Лк 20:27)

### Самария’ тер”


Матфей’ падвы Маймбабцо Юн


Вади” хамэди”

Самария’ тер” – Иисус’ я’ ниня илеванда мальӈгана Самария’ яхана илевы ненэця”. Самария’ тер” иудей” тотрев’ Моисей’ Ватом’ нёдавы”. Ханяӈэхэбидо’ Иерусалимхана Нумд’ нивы” туёс”, Гаризимам’ нюбета хойхана ӈэда сямян ӈарка хэбидя яхандо’ туёманзь ханмы”. Иудейха’, Самария’ терха’ ӈобня’ нивэхэ’ нят”, ниди’ ненэся пунрёбцоход хэвня’ хэвыӈэ толабавыди’. (Мф 10:5; Ин 4:9)

### Серо тасламбади” мандал”

Серо тасламбади” мандал”

(синедрион) – сямянхат ӈарка Нумд’ пунрёди” иудей” серо тасламбади” мандал”. Тикы мандалкана си”ив ю” ненэць’ ӈэвы; ханондана”, Моисей’ Ватом’ теневана”, тадтикахад хуркари” ненэцие” ӈаркта”. Помнандо’ хэбидя серо” хавна хуркари” серо тасламбавы”; тикы мандал” Рим’ параӈодадава’ ервха” иудей” серо манэ”лабтамбавы, тикы’ хавна тикы мандал” суд’ ӈэваӈэ таравы. Едэй Вато’ мальӈгана пыдо’ ня”мавы серодо’ Рим’ параӈодадава’ ерв” таслабто’ таравы. (Мф 5:22; Мк 14:55)

### Сион


Матфей’ падвы Маймбабцо Юн


Вади” хамэди”

Сион – Иерусалим марад’ ӈэсь’ мале сян хой” ӈопойндо’ нюм’. Ӈадьбята ханяӈэхэна Иерусалимам’ Сионӈэ нюмдебидо’. Тикы’ хавна нув’ няӈы Иерусалим Сионӈэ толы. Тикы маркана тид” ӈэда” малсяда илӈгана Нувм’ няць илеванда”. (Мф 21:5; Евр 12:22 )

### Смирна

Смирна

– мирета, ё”йда юр”, ядембада яхана вадёдана ӈамдэд’ хадэкад сертабада. Тикы едясялмдембада пардонаӈэ мэцетыдо’, хальмерм’ сюрма’ нерня хальмерм’ пэбта”ми масарпа мэцетыдо’. Нюдя Азия’ няна ӈэда ӈарка ту ӈано’ нулӈгалава тэмдорць’ харад ӈобтарем’ «Смирна’» нювм’ мэ”ӈа. (Мф 2:11; Ин 19:39)

### Соломон


Матфей’ падвы Маймбабцо Юн


Вади” хамэди”

Соломон – Давид’ ню, Давид параӈода’ пуд Израиль’ параӈодаӈэ таравы (тюку илӈгы по” толыр’ техэ 10-ей юр” по’ мальӈгана). Соломон ӈули” иӈудо”мы, пыда параӈодаӈэ тарабта, Израиль ӈули” сава илеванда паӈо ӈэвы. Соломон Иерусалимхана нюрте”э’ Хэбидя Харадм’ сертавы. Тикы’ нерня Израиль’ тер” Хэбидя Мяд’ хэвхана туёцетвы”. Соломон Невхы Ватохона ӈэда мале сян падарм’ падвы: «Иӈудота вада’ хари», «Нум’ Вади минрени», «Соломон’ сёхот сём’». (Мф 12:42)

### Судеӈгова яля/пудана яля

Судеӈгова яля/пудана яля

(судный день/последний день) – тюку ил’ сусава’ яляда. Ханяӈы” еврей” ӈахат хавы ненэцие” яӈор’ илеван’ пунрёвы”. Пыдо’ ихиняндо’ хусувэй ненэць’ ханзер” иле”мямда ваде”ма’ е”эмня Нум’ сят’ нулты”. Едэй Ватохона ӈани’ тарем’ пады, ӈопой ӈобкарт’ ненэць’ тикы яляхана харта серка”ната пыхыдамда нида ӈэдаӈгу”. Иисусм’ ханӈэ мэць пыхыдамда ӈэда пиртада. (Мф 11:22; Ин 6:39-40)

### Тид”ӈэва


Матфей’ падвы Маймбабцо Юн


Вади” хамэди”

Тид”ӈэва (праведность) – Нум’ тид” ӈа. Сямян Пыда cерта – ненэся, явнанда ӈа. Едэй Ватовна, Нум’ ненэцяӈгад хэбяхыда ха”авра”марихид ненэць’ ненэйвана тид” ӈэдаӈэ ханда. Нум’ тикахана Харта тид” ӈэвамда ненэцянд’ мита. Тикы хамэдита тарця: хэбяхасавэйм’ хэбяхасядаӈэ толава. Ненэць’, Нум’ вато’ сер’ ӈэванда е”эмня, харта ӈод” илӈгананда хусувэхэна тид” илеван’ ладарпата тара. (Мф 3:15; Лк 1:75; Ин 16:8)

### Тимдеӈгось’


Матфей’ падвы Маймбабцо Юн


Вади” хамэди”

Тимдеӈгось’ (закваска) – хусам’ посабтамба мэта. Невхы похо”на тимдевы хусам’ тянёковна ва”лабавэдо’, ӈани хусам’ сертабто’ мер” посаванда е”эмня, тикым’ мэмэдо’. Тад ӈо” Иудей”, Пасха хэбидя яля’ нерня ӈахат тимдеӈгосьедо’ хаебава’ мэсыто’ танявы, тикы хэбидя яляхана тимдеӈосянзяда няньм’ ябцыбавы”. Хара явна лахана, тимдеӈгосьӈэ ненэцям’ ӈэбта ӈод”, ненэцие” мандалм’ ӈэбта ӈод” вомдабада тохоламбавам’ нюмдеби. (Мф 13:33, 16:6-12)

### Тохоламбада


Матфей’ падвы Маймбабцо Юн


Вади” хамэди”

Тохоламбада (ученик) – Едэй Ватохона Иисус Христос’ тохоламбади, Тохолирмнанда илени тарем’ пэрмы”. (Мф 10:1-4)

### Туё”ма


Матфей’ падвы Маймбабцо Юн


Вади” хамэди”

Туё”ма (молитва) – Едэй Ватохона Нумд’ туё”ма тэнз – сидя: ӈопой – ненэця’ харта вадаха”ната Нувм’ савуць Нумд’ сава вади мэць, ӈамгэри’ е”эмня хынумдава, нябиюм’ – Хэбидя Харадхана ӈэбто’ ӈод”, ма”люӈглава мякана ӈэбто’ ӈод”, ӈобт’ ма”лёхоя, таславы ёльцьӈгана, Нумд’ пунрёди” мэсы”манандо’ Нумд’ ӈэвдо’ ха”аврава. (Мф 21:13, 21:22; Ӈэд 3:1 )

### Фарисей”

Фарисей”

– Едэй Вато’ мальӈгана, сидя Нумд’ пунрёди” мандалкад нябиюм’ мандалм’ тарем’ нюмдебавы. Нябиюм’ мандалкав cаддукей” ӈэвы”. Пыдо’ cаддукейхат манэць, падвы Хэбидя Падарлим’ ни” нёда”, ӈарка ненэцие” ваде”мы невхы вади ӈани’ нёдавыдо’. Тикы’ хавна пыдо’ тарем’ пунрёвы”, пудана яляхана Нум’ сят’ нулмандо’ е”эмня хавы” мал’ илеӈгуд”. Пыдо’ иринато’ ватовна хабто ӈэвадо’ нянандо’ ёльце тара. Ненэця” сиддо’ ӈарцие”мы”, пыдо’ ӈо” харто’ пунрёбцоходандо’ ёльце пыхыдадо’ ӈарк”мыдо’. Иринато’ ватом’ тяхасовна ниня нёдани” ненэцяӈгаваха” вэнзер’ сыр”мы”. (Мф 3:7; Мк 2:16; Ӈэд 23:6-9 )

### Хабто


Матфей’ падвы Маймбабцо Юн


Вади” хамэди”

Хабто (чистый) – Моисей’ Ватохона Израиль’ тер” ӈамгэнда няро ӈэвам’, ӈамгэнда ся”мэй ӈэвам’ сававна тасламбабато’ таравы. Сямян илена ӈавэ” ханяӈыдо’: ханяӈы” тиртя сармик”, ханяӈы” халя”, ненэцие” мэта” ханяӈы” ӈамгэ”, ханяӈы” ӈавор” ся”мэйӈэ толёвы”. Ненэць’ ӈани’ ся”мэй ӈэсь пир”мэда: ниня тораӈгана мерю мэта, хальмерхана манзара таравы, ирытана не, тандая’ ӈацекым’ ховы не. Ненэць’ ся”мэй ӈэванда мальӈгана, невхы иудей” мэсыдо мэць нянанда нивы серос”, няро няхата теберкарта нивы серос”. Сяб”махаданда, яӈор’ няроӈэ хэбя’ е”эмня Израиль’ тер” няромдаӈгода мэсыдо мэцятвы”. (Мф 23:26; Лк 11:41; Ин 13:10; Ӈэд 18:6 )

### Ханаан’тер”


Матфей’ падвы Маймбабцо Юн


Вади” хамэди”

Ханаан’тер” – Нум’ Падаркана, Израиль’ тер” Ханаанан’ това’ нерня Ханаанхана (Палестинахана) илевы ненэцие” тэнз”. Тикы ненэця” ӈани хэхэхэ” пунрёвы”. Пунрёбцондо’ мэсыд” Нумд’ пунрёди” мэсыкат яӈгавы: мэсыдодо’ вэнзу” ӈэвы”. Ӈадьбята, Израиль’ тер” нянандо’ Нум’ танараӈго мирвӈэ таралмыд”, Ханаан’ тер” ӈокаюм’ пелям’ хадавыдо’. Тарем’ ӈод”, ӈамгэхэв пир” Ханаан’ тер” Палестинахана иле хаёвы”. Пыдо’ еврей ӈоб’ хокабтамба пэрмыдо’. Ханяӈэхэна, яндо’ хэвхана илена тэнзхадандо’ хахаяда ненэцие – Финикия’ тер Ханаан’ терӈэ нюмдебавы”. (Мф 15:22; Ӈэд 13:19 )

### Ханондалава


Матфей’ падвы Маймбабцо Юн


Вади” хамэди”

Ханондалава (жертвенник) – ханӈэ тэвравы иленя ӈавэ хадахая, наӈэдяӈэ ӈэбто’ ӈод”, пеляридо’ ӈэбто’ ӈод” парадамбава’ е”эмня пэхэд сертавы пирця ӈамгэ. Хэбидя Мяд’ мюня ӈэда ханондалавахав пяхад сертавы, есяхана синдавы. Тарабата, несэй ян’ ӈабтамбада. Тикы’ хавна ё”йда ӈавэ парадамбаванзь есяхад сертавы яӈгана нюдярка ханондалава” танясетвы”. (Мф 5:23)

### Ханондана

Ханондана

(священник) – пыдо’ Хэбидя Мякана, Хэбидя Хардахана хано тэврамбавы”, тикы’ хавна ӈани хэбидя серо сертабавы”. Ааронхад переняри” ханонданаӈэ таравы”. Ханондана” юкад вата сидя мандалт’ лядӈгавы”. Тикандо’ нито’ пуд манзара пэрмы”. Ӈэвахана мэнадо’ ӈарка ханондана ӈэвы. (Мф 8:4; Мк 1:44)

### Хара явна ӈэда лахарё

Хара явна ӈэда лахарё

(притча) – хара явна ӈэда лахарё лаханана’ и’ ӈудм’ ненадумд”мам’ няд”мяць ӈадимдембида. Иисус Христос ненэцие тохоламбабата ӈоб’ мэта мэсыта. (Мф 13:3; Мк 3:23; Ин 16:29; Лк 4:23)

### Ху

Ху

(овца) – нюдяко нямдотана я’ сармик, Палестин я’ тер” хоровасавэй’, козасавэй’ ӈобнзер’ вадабавэдо’. Козахад манэць, ху” ервандо’ мунд’ намдорта”, харан’ ниня” харвана” я’ сармик”. Ӈадьбято’ Нумд’ пунрёди, Нум’ Вади минреняха” инзелени хуво” то”лахаӈэ пэръядо’. (Мф 9:36; Мф 12:11-12)

### Хэбидя Инд”

Хэбидя Инд”

(Святой Дух) – Нум’ няхаромдэй мирбя. Нум’ Инд”, Нисяха’ Нюху’ тотрев’ ӈобтарем’ Нум’. Нум’ няхар” мирбяда тарця”: «Нум’ Нися, Нум’ Ню, Нум’ Хэбидя Инд”». Едэй Ватохона Иисус Христосан’ пунравы ненэця” Хэбидя Индадм’ ня”марпи”. Ӈадьбята Пыда сиддо’ ныхылемби. (Мф 28:19; Мк 1:8)

### Хэбидя Падар”

Хэбидя Падар”

(Писание) – Едэй Ватохона Невхы Вато тарця нювм’ мэ”ӈа. Едэй Вато ӈадиво”махаданда ӈани’ «Хэбидя Падарм’» нюбе”ла. (Мф 26:3; Мк 7:6)

### Хэбидя Харад

Хэбидя Харад

(Храм) – Израиль’ ӈарка маркана – Иерусалимхана Хэбидя Мяд’ е”эйӈэ Соломон параӈода’ сертавы хэбидя харад’ мандал”. Моисей’ илева’ мальӈгад еврей” Хэбидя Мяд’ хэвхана Нумд’ туё”мы”. Соломон’ сертавы Хэбидя Харадм’ тюку по” толыр’ пэва’ нерня 586-ей похона Вавилон’ тер” тахабтавэдо’, сяни’ юди’ по хэ”мяхад, ӈани’ ӈадимы. Ӈарка Ирод параӈодаӈэ тарабата, Хэбидя Харадм’ ӈани несэйвана сертавэда, ӈаромдавэда. Хэбидя Харад – Израиль’ тер” ненэцяӈга”на сямян ӈарка серото’ хадкэӈгава я: тикыри ян’ хано тэврамбавы”, яндо’ тиӈгыхыд, яндо’ вархад еврей” ӈарка хэбидя ялядо’ (Пасхам’, Самляӈг Юдимдей Ялям’, Ӈум’ Мя” хэбидя ялям’) мэць тюкон’ турмы”. Хэбидя Харад’ мандал’ сямян тарана лабэта нюмда «Хэбидяхат Хэбидя» ӈэвы. Похона ӈопойри’ таня’ ӈарка ханонданари яӈга Нумд’ таславы серода сертаванзь мятю пир”мэда. Тикы лабэсм’ Хэбидя Яхад тярпавы ӈарка тохоця ӈэвы. Хэбидя Ян’ ханонданари” мятюӈгувы”. Хэбидя Харад’ тикы пеляда Нум’ Мя”ӈэ толёвы”, таня’ тэри хумбанзяда ненэць’ тюсь нивэда пирас”. Тарця ненэць’ Нумд’ туё”пата Хэбидя Харад’ маряд’ хэврихина туёць пир”мэда. Хэбидя Харад’ хэвхана хуркари” ненэця” серото’ серо сертаванзь ма”люрцеты”. Иисус Христос’ хэт”ма’ сер’ тюку ила’ по” толыр’ тяхана 70-ей похона Хэбидя Харадм’ Рим’ тер” тахабтадо’, тикы’ пуд сян нидо’ сертабю”. (Мф 23:16; Мк 14:58)

### Хэбяха


Матфей’ падвы Маймбабцо Юн


Вади” хамэди”

Хэбяха (грех) – Нум’ табэдавы ватом’ мадабава, Нум’ мун’ сер’ нива ӈэва, Нумд’ нива намдорма. (Мф 3:6; Рим 3:20 )

### Хэбяхам’ хаева

Хэбяхам’ хаева

(покаяние) – ненэць’ ӈахат илаӈгананда хэбяха’ танявам’, Нум’ сякана иланда вэва ӈэвам’ хамэдава. Пыда хэбяхыда ха”аврава’ е”эмня Нумд’ хынумдаӈгу. Тикы’ пуд Нум’ вато’ сер’ хэбяхаси” илеванзь ватораӈгу. (Мф 3:8; Мк 2:17)

### Хэхэдаӈгова

Хэхэдаӈгова

(крещение) – сямянхат тарана хэбидя серкат ӈоб” тарана сер”. Ит’ пакле”мяхад ненэць’ нярумэӈэ, Нумд’ тэравэӈэ толы. Едэй Ватохона сидя хэхэдаӈгова’ нямна пады. Нюрте”э’ Хэхэдаӈгода Иоанн хэбяхыдо’ хаевы, Нум’ ватовна илеван’ харвани ненэцие хэхэдамбавы. Иисус’ яӈгуво”махаданда, тадтикахад яӈор’ илело”махаданда хэхэдаӈгова ӈани несэй, тамна сава сер”ӈэ хая: ненэць’ ӈахат мэ”мы хэбяхасавэй илаӈгаданда пыхыдамда лаӈгэпида, тикахананда хана’ то”лаха, тадтикахад Иисусм’ няд”мяць яӈор’ илеӈга. Тикы хэхэдаӈгова’ пуд Хэбидя Индадм’ ня”ма серо”мы. Нябинзер’ хэта, Едэй Ватохона Иисус’ хэхэдаӈгова хамэдита тарця, ненэцие” Иисус’ маяндормам’ тяро”ма. Тадтикахад няби хамэдита Хэбидя Индкана хэхэдаӈгова, тикахана Хэбидя Инд” ненэця’ ни’ ха”маӈгу”. (Мф 3:7; Мк 1:4, Ин 1:22; Ӈэд 10:37 )

### Хэхэдаӈгода Иоанн

Хэхэдаӈгода Иоанн

(Иоанн Креститель) – Нум’ Вади вадета, Христос’ товам’ нерданда ваде”мы. Иисус’ ненэцие” помна манзара пэ”манда няна, Иоанн Иордан яхахана Сита хэхэдавы. Христос’ вадавна Иоанн нехэт соявэхэт сямянхат ӈарка ӈэвы. (Мф 3:1-15)

### Хэхэ’мя”


Матфей’ падвы Маймбабцо Юн


Вади” хамэди”

Хэхэ’мя” (церковь) – Иисусан’ пунрёди” мандалм’ тарем’ нюмдабасеты”. Нумд’ туё”манзь, Нум’ Падарм’ тохоламбаванзь, лаханакурманзь таняна ма”люрцеты”. Тикы’ хавна я’ тир’ ний Иисус Христосан’ пунрёди «Хэхэ’ мя”ӈэ» нюмдебасеты”. (Мф 16:18; Ӈэд 5:11 )

### Час’толыр”


Матфей’ падвы Маймбабцо Юн


Вади” хамэди”

Час’толыр” (часы) – невхы еврей” похо”на, несэй яля, яля’ пакла”махад пэӈгнаӈэ толёвы”. Хуркавна ӈод” ялэймдо’ яля’ ӈадиво”махад пясь, юкад вата сидя ян’ маторпавэдо’. Еврей” час’ толыркана хубтыхы няхаромдэй час, маня” часна” толыркана, хубтыхы хасаваюдимдей час. Пихивм’ еврей” мэсыкана няхар” ян’ мэмбидо’, Рим’ мэсыкана тет ян’ мэмбидо’. (Мф 20:3-20)

### Ю” Мар”

Ю” Мар”

(Десятиградие) – Галилея’ тоход ядембада я’ няюна ӈобнзер’ ӈэда ю” мар”. Тикы марка”на ӈокаюм’ пелядо’ Нумгад ерменя еврей” ниня ӈэда ненэця” ӈэвы”. (Мф 4:25, Мк 5:20)

### Яӈор’иле”мя


Матфей’ падвы Маймбабцо Юн


Вади” хамэди”

Яӈор’иле”мя (воскресение) – ха”махад индад’ несэймы пыхыдан’ яӈор’ тэвва. Едэй Вато’ мальӈгы похо”на ханяӈы еврей”, судеӈгова яляхана нэнеця’ Нум’ сят’ нулманзь яӈор’ илеван’ пунрёвы”. Иисус’ ненэцие ха”махадандо’ илебтембава, Харта яӈор’ илевада Пыда ӈадимдевы и’ хэбиле”мя Серкатата сямянхат ӈаркадо’ ӈэвы. (Мф 22:30-32, Ин 21:14)

### Я’ӈылы


Матфей’ падвы Маймбабцо Юн


Вади” хамэди”

Я’ӈылы (ад/геенна) – ӈани тэнз ненэцие” тотрев’, Едэй Вато’ по’ мальӈгы еврей” ӈобтарем’ ненэця’ ха”махаданда, сидяӈгамда хальмер’ ян’ тэвувндаӈэ, таняна я’ тир’ ниня иле”мямда ваде”мандаӈэ пэрмэдо’. Хэбяхам’ сертавы таняна танаравнда. Тид” илевэхэв малсяда илӈгана Нумгад сава ня”мувндада таняӈгу. (Мф 5:22; Лк 16:23; Ӈад 6:8 )

Авель – Адамха’ Еваха’ нябимдей ню. Каин неканда хано”мы хан Нум’ и’ ватон’ нивы” ха”ам”. Авель’ хано”мэхэв Нумгана и’ вато ӈэвы. Тикы’ нид Каин Авельм’ хадавэда. Тикы ненэцие” ила’ техэ малхад нюрте”э’ ненэця’ нямда хада”мада. (Мф 23:35; Лк 11:51)

Авраам

– Израиль’ ненэцие” нисянато’ нися. Пыда иле”мяда «Ила’ ӈадиво”ма» падаркана пады, 12-ей пеляхад хана 25-ей пеляхана ӈа. Нум’ сита тэравы, тадтикахад ӈобнзер’ ватом’ таславэхэ’. Нум’ Авраамам’ мэта яхаданда Ханаанам’ нюбета хубта ян’ хэсь табэдада. Тикы ям’ Нум’ Авраам’ ню’ нюху” ми”манзь таславэда. Нум’ тэрава’ нерня нюмда Аврам ӈэвы, тад пунахав Нум’ едэй нювм’ – Авраамам’ нянда ми”ӈа. Авраам Саррам’ нюбета пухуцянда ня’ Исаакам’ нюбета хасава нюнди’ соява’ нерня мале ӈока по’ маяӈо хомбихинзь. Тикыри’ пуд хасава нюди’ соясь. Авраам тарем’ Израиль’ тэнзм’ мэти” нисянато’ нисяӈэ, ӈани ё” тер” нисяӈэ хая. Нум’ Падаркана пыда сямянхат Нумд’ пунрёбцода ӈарка, хуркари ненэцие” вэва индо’ ядэрабцо’ таняб” ӈод”, хуркари серото’ таняб” ӈод”, хуркавна ӈод” пыда хусувэй Нум’ табеком’ томдаби. (Мф 1:1; Мк 12:26)

Вавилон – яля’ тарп’ няӈы невхы ӈарка”я мар”, Месопотамияхана (Иракхана) ӈэда ӈарка параӈодадава’ ӈэва мар”. Вавилонхана хуркари” хэхэ” тэнзаха” пунрёвы”. Вавилон’ тер” тюку илӈгы по’ толыр’ пя”ма’ техэ 587-ей похона Иерусалимам’ таӈылмдавы”, тикы’ пуд мале ӈока иудей нянандо’ Месопотамиян’ ханавыдо’. Израиль’ тер” таняна 70 по’ илевы”. Едэй Вато’ по” ӈэби” мальӈгана, Вавилон мар” мале тахабтавы ӈэвы. Едэй Ватохона «Вавилон» вада хамэдита ӈа’ параӈодадава; харвобта, Римха’ Вавилонха’ ӈобто”ласаха’ ӈэвамди’ тасламбавэкы”, Рим ӈобтарем’ едэй ӈарка”я параӈодадава’ ӈэва мар” ӈэвы, Иерусалимам’ таӈылмдавы, хуркари” сядэй” ӈобкана ма”лёва’ я ӈэвы, тикыхына хэбяха сер” ӈока ӈэвы. (Мф 1:11-12; Ӈэд 7:43 )

Веельзевул

– ӈа’ ӈоб” нюм’. Нум’ вэва саю, хуркари ӈылекы” ерв. Тикы нюм’ Палестинaхана илена Нумгад ерменя ненэцие” ӈарка хэхэндо’ Ваалм’ нюбетахад ӈадимы ӈэва’ сер’ ӈа. (Мф 10:25; Мк 3:22; Лк 11:15)

Галилея – Палестина’ ӈэрм’ няна ӈэда я. Ёнаре” по’ ямбан’ тикы ям’ ӈани я’ тер” таӈылмдамбавэдо’. Ӈадьбята таняна ӈани хэхэн’ пунрёда ӈани тэнзм’ мэта ӈока ӈэвы. Иудея’ тер” Галилея’ тер токалпасетвыдо’. Галилеяхана ӈэда Назаретм’ нюбета хардакохона Иисус ябтамбой хасаваӈэ хэбянда ӈэсонд’ илевы. Галилеяхана ӈока и’ хэбиле”мя серо ӈадимдевы. (Мф 4:15, Мк 1:9)

Галилея то – Галилея яхана ӈэда ӈарка”я сэрцяда то, няданда Иордан яха ня”вота. Тикы тохона халя ӈока, тикы тохона сюдбя мерця” ӈэсь пэрӈа”, ӈадьбята ханяӈы” ямӈэ нюмдебавэдо’. Ӈани ханяӈы” Тивериада тоӈэ/ямӈэ, тамна ханяӈыдо’ Генисарет тоӈэ/ямӈэ нюмдебавэдо’. (Мф 4:18)

Давид

– Саул параӈода’ пуд Израиль’ нябимдей параӈодась. Израиль’ параӈодахат юнда сямянхат ӈарка параӈода. Тюку по” толыр’ пэва’ нерня ёнар” по’ пирка”на параӈодаӈэ хэвы. Давид Израильм’ сата параӈодадава яӈэ сертавэда. Янда сейӈэ Иерусалим’ таславы. Тикы серота хавна пыда сайнорць сававна теневана ненэць’ ӈэвы, тадтикахад юнда ӈарка сава вадам’ хомбада ӈэвы. Невхы Ватохона ӈэда «Нумд’ ӈэда сёё» падвы” ӈобто’ пыда ӈэвы. Давид Нум’ ед’ тид” манзаравы, тикы’ е”эмня Нум’ нянда тарем’ ваторавы, пыда нюда тад нерня’ Израиль’ параӈодаӈэ тараӈгу”. Еврей” Нум’ Вади вадета” тарем’ сэвандавы”, сяхаӈгав’ хуна’ мальӈгана Мессия (грек’ вадавна Христос) ё” тер” параӈодаӈэ тараванда. Пыда Давидхад паӈгдёда ӈэӈгу. Ӈадьбято’ Иисусм’ тикы’ хавна Давид’ Хасава Нюӈэ нюмдебавэдо’. (Мф 22:42-45; Мк 2:25)

Давид’ Ню (Сын Давидов) – тид” Давид параӈодахад паӈгдёда. Еврей” Христосм’ – Мессиям’ тарем’ нюмдебавы”. Пыдо’ тид” Давид параӈодахад паӈгдёваханда ӈули” пунрёвы”. Ӈадьбято’ тарем’ толабавэдо’. Ненэцие ӈэдаванзь Нум’ параӈодаӈэ тэравы. Израиль яхана пон’ ӈатевэдо’. (Мф 1:1; Мк 10:47)

Даниил – Невхы Вато’ мальӈгы Нум’ Вади вадета. Даниил’ падвы падаркана ила’ мал’ нямна падвы ӈока, тарем’ пады: вэнзу” ныхы” Нумд’ пунрёда ненэцяӈга”на сайнорць пэӈгуд”, Нум’ сиддо’ таӈылмдаӈгу. Тикы падаркана ненэця’ ихиня хамэдава’ техэ сэвнда”ма ӈока. (Мф 24:15)

Динарий

– Рим параӈодадава’ ненэй еся. Ӈопой динарий – манзарана’ яля’ недбя, ӈопой драхма’ мян. (Мф 18:28; Лк 20:24)

Еврей”

– тикы ненэця” Иаковахад ӈадимы”. «Еврей”», «иудей”» вадаха’ хамэдабцоди’ ӈоб’ ня’ ӈаха’. Тарця” хараха”на «еврей”» вада хамэдабцода несэйрка, «еврей”» хамэдабцода ненэцие” тэнз. «Иудейхав”» хэбяхам’ пилюта”, хэхэн’ пунрёда”. (Мф 10:4; Ӈэд. 6:1 )

Еврей” ныланава яля

(суббота) – еврей” хэбидя яля. Еврей” тэнз’ си”ив яля’ толырка”на сибимдей яля, Нумд’ тэравы яля. Моисей’ Ватохона тарця, тикы яля ӈарханда Нум’ ед’ ӈэбта тара. Тикы яля’ манзара ни серос”. Тикы яля’ еврей” туё”мандо’ е”эмня, Хэбидя Падарм’ толабавандо’ е”эмня ма”люӈгалава мякана ма”люрцеты”. Еврей” едэй ялядо’ хаерад’ падиркад пэӈга, ӈадьбято’ пыдо’ нянандо’ самлянзимдей яля’ (еврей” си”ив яля’ толырка”на матдомдэй яля’) хаерад’ падир’ пуд, еврей” ныланава яля’ хаерад’ падир’ нерцю’ манзара ни” серос”. Фарисей” Едэй Вато’ по” ёльцьӈгана серото’ сер’ еврей” ныланава яляхана ниня сертабавандидо’ серодо’ падвы”. Тикы серодо’ ватондо’ сер’ ӈэва’ е”эмня ёльце сырмы”. (Мф 12:1-5; Мк 1:21; Лк 4:16; Ин 5:9; Ӈэд 1:21 )

Иаков – Исаакаха’, Ревекаха’ нюдя ню. Иаков Исавм’ нюбета яхас” няхаданда хаця пуда соявы. Тарем’ ӈод” Нум’ Иаковм’ тэравы. Ӈадьбята Иаков ӈарка нюӈэ толёвы. Юкад вата сидя хасава нюхуданда еврей” юкад вата сидя паӈг ӈадимы. Нум’ Иаковм’ едэйвана «Израильӈэ» нюмдевэда, тамна тяха нюта ню” – еврей’ тэнзм’ мэта ненэця” «Израильм’» нюбе”ла”. Пуна тикы нювм’ ӈани ненэця” ӈод” нюбе”мэдо’. Иисус’ ӈэдаравы” ӈопойдо’ тикы нювм’ нюбе”мы. (Мф 1:2; 8:11)

Иеремия – тюку по”на” толыр’ пя”ма’ тэхэ сибимдей, матдомдэй юр” по’ мальӈгы илевы Нум’ Вади вадета. Тикы сэвнда”мита соходо’ тарця”: Израильм’ хэбяхыда хае хаё”мя, Израиль’ хэбяхыда нибта хае”, вад’ тованда вэва яля’ нямна ярмада. (Мф 2:17)

Иисус

– Нум’ Ню’ нюм’. Еврей’ вадавна «Иешуа». Хамэдита «Ӈэдаӈгода», няби хамэдита «Нумма” – маня” Ӈэдаӈгодава”». Ӈани пэрабцада тарця: Иисус Христос, Нум’ Ню, Ненэця’ Ню, Давид’ Ню. (Мф 1:21; Мк 1:1)

Илия

– Израиль’ ва”лёй Нум’ Вади вадета («3-эй Параӈодадавахана» ӈэда 17-ей пелян’, тамна тяха’ сыр”). Нум’ Падаркана тарем’ пады, пыда иленаӈэ нув’ ня’ ханавы ӈэвы. Ӈадьбято’ еврей” яӈор’ я’ ни’ тэвваханда пунрёвы” (Малахия’ падвы падарт’ сыр” – 4:5). Илия’ индадм’, ныхым’ мэць Хэхэдаӈгода Иоанн ненэцяӈг” вад’ тованда Иисусм’ ваде”манзь то. Илия вэнзу параӈода – Ахав’ ёльцьӈгана Нум’ Вади вадетаӈэ таравы. Нум’ Вади вадета Малахия’ вадавна Илия Иисус’ това’ нерцюна тобта тарась. (Мф 11:14; Мк 6:15)

Иона – Нум’ Вади вадета. Невхы Ватохона ӈэда Иона’ падвы падар” Нум’ сита Ниневиян’ ӈэдара”ма’ нямна ӈа. Ниневия – Израиль’ тер таӈылмдамбада Ассирия параӈодадава’ няхатата ӈарка мар”. Иона Нум’ табекон’ нивы намд”, Ниневияхад няби я’ вэт’ и”мана хунота пявэда. Нумгав’ ӈанохонда сата мерцям’ ӈэдаравы, сюдбяко халям’ Ионам’ нихиманзь ӈэдаравы. Халя’ сёнзя’ мюня няхар” яля’ мэ”махаданда, халя сита тодвы. Тикавахад Иона Ниневиян’ хэвы. (Мф 12:39-41)

Иосиф – 1. Иаков’ юкад вата сидя нюта ӈопойдо’; няданда Израиль’ ненэцие” сидя паӈг ӈадимэхэ’: Ефремха’ Манассияха’ (Ср. Ила’ 37-41). Пуна тикы нювм’ ӈока ненэць’ нюбе”мэда. (Ӈэд 7:9 ) 2. Иисусм’ соявы Мария’ вэсако. Та’ мальӈгы еврей” мэсыка”на сита Иисус’ нисяӈэ толабавы”. (Мф 1:16) 3. Аримафея’ тер Иосиф – серо тасламбади” мандалкад ӈэда, Иисусан’ пунравы сава илена ненэць’. Иисус’ пыхыдм’ лярць’ пяхад ха”авра”махадандо’ сюрмы, ти ӈэда. (Мф 27:57)

Исаак – Авраамха’ Сарраха’ хасава ню, Исавха’ Иаковха’ нися, еврей” нися’ нися. (Мф 1:2; Мк 12:26; Ӈэд 7:8 )

Исаия – Невхы Ватохона сямянхат юнда ядэрта Нум’ Вади вадета, тюку илӈгы по’ толыр’ пя”ма техэ сидндетимдей юр” по’ мальӈгана илевы. Иисус Христос’ я’ ниня соявахад си”ив юркад вата по’ тяхана Иисус Христос’ илӈгана ӈэванда серо” нямна сэвнда лаханавы. (Мф 3:3; Мк 1:2)

Иудей”

– ӈули” нюрте”э’ Иуда’ паӈгхад ӈэда ненэцие тарем’ нюмдебавы”. Тикы ненэця” Иаков’ ӈоб” хасава нюхуд – Иудахад ӈэвы”. Едэй Вато’ ёльцьӈгана хусувэй еврейм’ тарем’ нюмдебиць. Иоанн’ падвы Маймбабцо Юнхана «иудейӈэ» еврей’ тэнзм’ мэти” ерво тарем’ нюмдеби”. (Мф 28:15; Ин 5:18)

Иудея – Палестина’ ядембадаюм’ няӈы пеляда. Тикы ям’ Иуда’ нюмна нюмдевэдо’. Израиль яхана илени” ханяӈы” ненэця” Иудахад паӈгды”. (Мф 3:5; Мк 1:5)

Ладан – тырабтавы, ӈояк хомбада пя’ хадэ”. Парадаб” ё”йда якэда ӈадиберӈа. Ладан’ якэм’ мэ”ма Хэбидя Мякана, тад пуна Иерусалим’ Хэбидя Хардахана ханондава’ тэнз ӈэвы. Тарця ё”йда хадэсо” ӈани нюмдо’ – фимиам. (Мф 2:11; Ӈад 18:13 )

Лярць’ пя

(крест) – Иисус Христос’ илева’ мальӈгана Рим параӈодадава’ яхана ватом’ мадабавы сямянхат вэнзу ненэцие хадабава’ е”эмня мэта ӈамгэри ӈэвы. Тикы ян’ палмы ӈарка”я пя ӈэвы. Ермнанда няр ӈэда пяда танявы, ӈобнзер’ тикы пяха’ лярциневэхэ’. Судевым’ лярць’ пян’ маномбавэдо’, ханяӈэхэ”на тикы пян’ тебарпавэдо’. Тикахана маяндорць янамбовна хаванзь хаебавэдо’. Тарця судеӈгова сямянхат пилкабтада сядм’ хадабада танараӈгова ӈэвы. Тикы маяндорць яханда ненэць’ вад’ ӈыдёванзь пямда харта минребта таравы. Вада’ хара «хари” лярць’ пям’ минева» тюку серкад ӈадимы. Иисусм’ ӈыда”ма’ пуд тикы судеӈгова пя Иусус’ сер’ ханяцей’ ила’ ненадумда”маӈэ, ӈэдаӈгова’ ненадумда”маӈэ хая. (Мф 10:38; Мк 15:13)

Маймбабцо Юн

(Евангелие) – тикы юн Ӈэдаӈгода Иисус Христос’ нямна ӈа, ханзер” сояса, ханзер” манзараса, ханзер” ненэцие тохоламбасада, ханзер” яӈгумза, тадтикахад ханзер” яӈор’ илесь”, тикы’ нямна ӈа. Тад пуна мале сян по хэ”мяхат Иисус’ ила’ нямна ӈэда тет падарм’ «Маймбабцо Юнӈэ» нюмдеба пядо’. (Мф 4:23; Мк 1:1; Ӈэд 15:7 )

Мария – 1. Иисус’ небя. Пирибтя ӈэванда мальӈгана Иосифхана хаюпавамда тасла”махад, нув’ юне ядэлани” ӈарка – Гавриилхад тарця юнм’ намда: Иисусӈэ нюмдеванда хасава нюм’ вад’ хованда. Иосифхав Мариям’ хэвняд нюм’ ховандаӈэ таславы ӈэб”, ненэця” Мариям’ хадаӈгудонзь. Марияхав тидпой” Нум’ вато’ сер’ ӈэвысь. Иисус’ я’ ниня илева’ ямбан’ Мария ӈоб’ Нянанда мэсетвы. Иисус’ яӈгума’ мальӈгана, Мария лярць’ Пянда хэвхана мэвы. Едэй Вато’ мальӈгана тикы нювм’ мэта” не” ӈани’ танявы”. (Мф 13:55) 2. Марфаха’ Лазарьха’ не ня. (Ин 11:1) 3. Магдала’ тер Мария. Иисус’ няданда си”ив ӈылекам’ питаро”махад, пыда Нянда пунра, Тохолирмнанда илелмы”. (Мф 27:56) 4. Иаковха’ Иосифха’ небя. (Мф 27:56)

Моисей

– Израиль’ ӈарка Нум’ Вади вадета. Нум’ Израиль я’ тер” ненэцие Египет параӈодадава яхад ханаванда мальӈгана Моисей тикы ненэцие” ӈэвандо’ ниня мэна ервӈэ тарась. Сиддо’ вэӈго явна ӈоб’ минресь Нум’ Моисеян’ еврей” нёдаванда Ватом’ ми”ӈась. Тикы Вато Нум’ Падаркана самляӈг падаркана ӈа. Пыдо’ нюбедо’ Моисей’ падар”, ханяӈэхэ”на Моисей’ Ватоӈэ нюмдебидо’. Иудей” Моисейм’ пунрабцода ӈарка валёй тохоламбадаӈэ толабавэдо’. (Мф 8:4; Мк 1:44)

Ненэця’ Ню

(Сын Человеческий) – ӈули” нюрте”э’ еврей’ вада’ харахана тикы вада тэри «ненэцянзь». Нум’ Вади вадета Даниил тарем’ вад’ тованда Параӈодам’ нюмдебавы. Тикы Параӈодам’ Нум’ хусувэй я’ тер” ненэцие” параӈодаӈэ сертаӈгуда. (Дан 7:13-14 ) Ханяӈэхэ”на Иисус Харта Пыхыдамда тарем’ нюмдебавы. Ненэцие ӈэдаванзь Нум’ Нися ӈэдаравы. (Мф 8:20; Мк 2:10)

Ниня тораӈгана мерё (проказа) – Нум’ Падаркана хусувэй палаӈгана ӈаян’ ӈадиберти мерю тарем’ нюмдебидо’. Невхы Ватохона тарем’ таславэдо’: тарця хабцяӈгана хаӈгурта” – ся”мэй”. Ненэцие” мандалкад сиддо’ питарпавы”. Сензӈэ хэ”мямдо’ ханондана’ манэсо”марихид пуня’ ненэцие” мандалт’ ня”марпавыдо’. (Мф 8:34; Мк 1:42; Лк 5:12-13)

Нися (Отец) – Нум’ ня’ поёди’ манэць, Иисус Христос Нувм’ «Нисяданда» нюмдебида. Невхы Ватохона ӈэда Нум’ Вади вадети” сер’, Иисус Христос Нумд’ пунрёди Нувм’ нисядандо’ пэрць тохоламбидась: Нумд’ пунрёдахав” Нувм’ я’ тиӈгы ӈарктариӈэ нидо’ пэр”, хусувэхэ”на сиддо’ нядаванзь хамэдёда, сиддо’ сянда нисядандо’ пэрӈадо’. (Мф 5:48; Лк 22:29)

Ной – Нум’ невхы похо”на хэбяхасавэй я’ тир’ ний ненэцие танараван’ харбилавыда. Нум’ тид” иленя Нойрим’ мяд’ терсавэй’ иле ва”лавы. Ной Нум’ табековна ӈарка”я ӈаном’ мивы. Мяд’ терсавэй’ ӈанонда мю’ тю”мяхаданда, хавнана сарё пэвы”, ӈарка и” товы. Ной’ мяд’ терли” иле вадумы”, едэй ненэцие” ил’ нядандо’ пэвы” (Ила 6-9). (Мф 24:37-38)

Нум’

(Бог) – ялнда ӈопой, сёнзяда лата, я”амнада яӈгу. Тюку я’ тирм’ сертавы, тюку я’ тир’ Ерв. Тюку я’ тир’ ниня Нум’ Харта сава серода сертаба, ныхыри’ ниня ӈадимдембада ватомда няд”мяць манзара. Тикы ватохонда хусувэй ӈамгэ табӈга. Ненэцие” е”эмня сава серо сертабаванда няю’ Нум’ хусувэхэд харто’ сейхадандо’ миндя мэнебцом’, Сита ӈарцу”мам’ ӈате. (Мф 1:23; Мк 1:1; Ин 1:1)

Нум’ Вади вадета

(пророк) – Нум’ ватомда ненэцяӈг” тэврамбаванда е”эмня тэравы ненэць’. Нум’ Вади вадета” Хэбидя Индадм’ няд”мяць ненэцяӈг” вад’ ӈадиманда серори нивы” манэ”лабтамбю”. Тикы’ хавна пыдо’ ненэцие” вэва ӈэби маниевыдо’, сиддо’ тидхалембавы”, ненэцие” хэбяхыдо’ хае”мяхадандо’ Нумд’ тось табэдамбавыдо’. Иисус сояванда нерня Нум’ Вади вадета” вад’ я’ тирт’ Христос’ товам’ ваде”мы”. Невхы Ватохона мале ӈока Нум’ Вади вадета’ нямна пады, тикы падаркана пыдо’ сэванда”мидо’ пады”; Невхы Вато’ ханяӈы падродо’ пыдо’ нюбедо’ мэ”ӈа”. Едэй Ватохона ӈобтарем’ Нум’ Вади вадета” таня” – тикы пунрёда” Хэбидя Индадм’ няд”мяць лаханакурӈа”, тадтикахад ненэцяӈг” Нум’ няндо’ манэ”лабтавы манэ”лабтамби”. (Мф 1:22; Мк 1:2; Лк 1:70; Ин 1:21)

Нум’ Ерв

(Господь) – Моисеян’, тадтикахад Израиль’ тер” ненэцяӈг” тикы Нювм’ мэць Нум’ ӈадимы (Еги 3:14-15 ), та’ ед’ хэтырта пунда яӈгу. Ерв вада ханяӈэхэ”на ӈарка ненэцяӈг”, ерв ненэцяӈг” лаханаб”, няндо’ мэта вада. Невхы Ватохона Нум’ нюмда хэтыбада нивы ӈа”. Нувм’ Нум’ Ервӈэ ваде”мэдо’. Едэй Ватохона Нум’ Ервӈэ Нисямда тарем’ нюмдеби”ма, Нюмда ӈани’ тарем’ нюмдеби”ма. (Мф 1:22; Мк 1:3)

Нум’ Ню

(Сын Божий) – тикы вада’ хара Иисус Христос Нум’ Нисянда ня’ поёди’ вадета вада. Тикы’ хавна ӈани ӈопой хамэдита тарця, Иисус я’ тир’ ниня Нисянда хурка ӈэвам’ ненэцяӈг” манэ”лабтамби. Тикы’ хавна хусувэй хибя” Нумд’ пунрёда”, Нувм’ Нисядандо’ пэртя”, Нувм’ мэнена”, Серта сер’ ӈэда” Нум’ ню”ӈэ ӈэсь пир”ӈадо’. (Мф 4:3; Мк 1:1; Ин 11:4)

Нюм’ (имя) – Нум’ Падар’ мальӈгы похо”на, нюм’ ненэцянда хибя ӈэвам’ манэ”лабтамбавы. Иисус’ тохоламбада” «Христос’ нюмгана» серо пэрпато’, Христос’ ватом’ мэць, Христос’ ныхым’ мэць серо пэрӈа”. (Мф 1:21, 10:22)

Ӈа (диавол) – невхы грек’ вадахана хамэдита «сияк, не”эльтик». Вэнзу инд’ ерв, Нувм’ пяӈгуй. Нум’ Падаркана нюбеда хуркари” – Сатана, Веельзевул, сияк. Ӈадимдеӈго”ма падаркана тарем’ пады: сяхаӈгав’ Сатана пили” таӈылмдавы ӈэӈгу, хадавы ӈэӈгу. (Мф 4:1; Лк 4:2; Ӈад 20:1 )

Ӈарка ханондана

(первосвященник) – тикы еврей” ханондани” ӈэвахана мэнадо’. Пыдарида яӈга таславы ханяӈы хано Нумд’ тэврамбаванда е”эмня Хэбидя Хардахана ӈэда сямянхат хэбидя ян’ тюсь пир”ӈадась. Тикы нюмгана пыдарида сита тарем’ нивы” нюмдебю”. Вададо’ ныхыта, ӈарка ханондани” мандалм’ ӈани’ тарем’ нюмдебавыдо’. Иисус’ илева’ мальӈгана пыдо’ мал’ тэти”-ерво” мяд’ терхат ӈадимы”. (Мф 26:3; Мк 2:26)

Ӈаркта

(пресвитер) – еврей” ила’ минадм’ теневана ӈармы ненэць’. Невхы Христос’ тохолирм’ нёдани” мандалка”на Нум’ ет’ ненэцие нерня’ минреванзь пэрти манзаи пэрмы”. Ӈобарка’ тикы мандалкана мале сян ӈаркта ӈэсь пэрмы. Ӈаркти” манзаидо’ Хэбидя Индадм’ няд”мяць сававна пэрмандо’ е”эмня Ӈэдаравы” ӈудидо’ ӈаркти” ӈэв” ни’ пэрцетвы”. (Мф 15:2; Мк 7:3; Лк 7:34 Ин 8:9; Ӈэд 1:17 )

Ӈылека (бес) – ненэця’ сёнзя’ мю’ пакалкая, ненэцям’ вэва’ няю’ табэдамбада. Ӈылеки” ерв – Сатана. Ненэця” сиддо’ пилюцетвы”. Хуркавна ӈод” сямянхат ныхытахав Нум’, Нум’ ныхыхына Иисус ненэцяӈгат ӈылекы питарпавыда. Тикы’ хавна Тохоламбадахата ӈылекы пидеба ныхыдамдо’ ми”мы. (Мф 7:22; Мк 1:34; Лк 4:33)

Ӈэва’ мирм’ ма”ламбада”

(мытари) – Рим параӈодадава’ е”эмня еврейхат ӈэва’ мирм’ ма”ламбавы”. Ӈэва’ мир”ӈэ таславы есяхат тамна ӈокавна есь ма”ламбавандо’ сер’ ватавна ма”ламбавы есяхат талэрцетвы”. Тарем’ ӈэвандо’ нид ненэця” сиддо’ сэхэдаць. (Мф 5:46; Мк 12:14)

Ӈэдаравы

(Апостол) – тикы вада невхы грек’ вадахад ӈа. Юнм’ хэтувнзь ӈэдаравы ненэць’. Едэй Ватохона хамэдита тарця – Иисус’ тэравы, Маймбабцо Юнм’ ваде”манзь ӈэдаравы. «Ӈэдаравым’» нюбета’ минрена манзаяда саӈгово”мы, хуркавна ӈод” тарця нювм’ нюбець ӈули” сава ӈэвы: тарем’ тасла Иисус Христос Нув’ Параӈода ӈэб”нанда, тиканда Ӈэдаравэхэвда Няданда ӈэда я’ ниня манзарана ӈэ”нив’. Нюрте”э’ тикы нювм’ мэтахав” Няданда хахаяда Иисус’ тохоламбада юкад вата сидя ненэць’, я’ ниня Илеванда мальӈгана Нянанда ядэрмы”. Тикы” пуд харта пыхыдамда тарем’ Павел нюмдеба пяда. Иисус’ яӈгуво”махаданда, яӈор’ иле”мяхаданда Павелм’ тарем’ манзараванзь хамэда. Маймбабцо Юнм’ ненэцяӈг” тэврамбада” пыхыдадо’ ӈани’ тарем’ нюмдебавыдо’. Ӈобто’ Варнава ӈэвы. (Мф 10:2; Мк 3:14; Гал 1:11-19 )

Осанна

– арам’ вада (невхы ервей’ вада) Нувм’ савуць мэта вада. Хамэдита тарця: «Сидна” ӈэда”». (Мф 21:9; Мк 11:9)

Пасха

– арам’ вада. Сямянхат ӈарка еврей” нара’ мэта хэбидя ялядо’. Тикы ялядо’ сяхаӈгав’ Египет’ параӈода’ ӈудахад хэвандо’ няю’ мэта ялядо’. Ӈавна Израиль’ тиӈгыхыд еврей”, ӈани хуркари тэнзм’ мэта ненэця” Пасхам’ мэп”нандо’ Нумд’ туё”манзь Иерусалим март’ турцеты”. Пасха’ пуд таминда Тимд”масяда Нянь’ хэбидя яля пэӈгвы. Тикы ялям’ си”ив яля’ мэ”мыдо’. Наӈэдя си”ив яля’ еврей” тимд”маси” ябцвы нянёри ӈавормы”. Едэй Ватохона Пасхаха’, Тимд”масяда Нянь’ хэбидя яляха’ ӈопой хэбидя яляӈэ толыхи’. Тикы яляха”на Иисус Христос ӈыда”махадандо’ яӈор’ илевы”. Ӈадьбята Пасха Нумд’ пунрёди” сямянхат ӈарка хэбидя ялядандо’ толы, тикы яля Иисус’ яӈор’ иле”мя’ хэбидя яляӈэ хая. Тикы’ хавна «Пасха» вадавна Нумд’ ӈэда Пасха’ ханм’ – ху’ суюм’ ӈани’ тарем’ нюмдебавы”. (Мф 26:2; Мк 14:1; Лк 2:41)

Пунрёва (вера) – Нумд’ пунрёва, Пыда ватора”мита та’ ха”маван’ енава, хусувэй серкана Ватовнанда илева. Едэй Ватохона ӈаркада – Иисус Христос’ Нум’ Ерв ӈэван’, Ӈэдаӈгода ӈэван’ пунрёва. (Мф 8:26, Евр 11 )

Равви (арам.), раввуни (евр.) – тид” ӈэда хамэдита «мань ӈарктами». Тикы’ хавна тарем’ ненэцие хэбидя серк” тохоламбадаха” лаханасетвы”. (Мф 23:7; Мк 9:5: Ин 1:38)

Рахиль – еврей” нисянато’ нися’ – Иаков’ сянда нябимдей пухуцяда, нюрте”эда Лия ӈэвы. Рахиль’ нюм’ еврей” небянато’ ӈобнзер’ нюмдо’. (Мф 2:18)

Саддукей”

– Едэй Вато’ мальӈгана сидя ӈарка Нумд’ пунрёда’ мандалкад нябиюм’ мандалм’ тарем’ нюмдебавы”. Нябиюм’ мандалкав фарисей” ӈэвы”. Саддукей” поӈгана серо тасламбада”, ӈарка Нумд’ ханондана”, сиддо’ хахаялтембада” мэвы”. Фарисей” тотрев’ Моисей Ватом’ сатавна нёдавэдо’. Тарем’ ӈэбто’ ӈод”, фарисейхат яӈга, нув’ юне ядэланан’, ӈылека’ таняван’, яӈгумы’ илело”ман’ нивы” пунрю”. Падвы Хэбидя Падарлим’ нёраку” нёдавы”. (Мф 3:7; Мк 12:18; Лк 20:27)

Самария’ тер” – Иисус’ я’ ниня илеванда мальӈгана Самария’ яхана илевы ненэця”. Самария’ тер” иудей” тотрев’ Моисей’ Ватом’ нёдавы”. Ханяӈэхэбидо’ Иерусалимхана Нумд’ нивы” туёс”, Гаризимам’ нюбета хойхана ӈэда сямян ӈарка хэбидя яхандо’ туёманзь ханмы”. Иудейха’, Самария’ терха’ ӈобня’ нивэхэ’ нят”, ниди’ ненэся пунрёбцоход хэвня’ хэвыӈэ толабавыди’. (Мф 10:5; Ин 4:9)

Серо тасламбади” мандал”

(синедрион) – сямянхат ӈарка Нумд’ пунрёди” иудей” серо тасламбади” мандал”. Тикы мандалкана си”ив ю” ненэць’ ӈэвы; ханондана”, Моисей’ Ватом’ теневана”, тадтикахад хуркари” ненэцие” ӈаркта”. Помнандо’ хэбидя серо” хавна хуркари” серо тасламбавы”; тикы мандал” Рим’ параӈодадава’ ервха” иудей” серо манэ”лабтамбавы, тикы’ хавна тикы мандал” суд’ ӈэваӈэ таравы. Едэй Вато’ мальӈгана пыдо’ ня”мавы серодо’ Рим’ параӈодадава’ ерв” таслабто’ таравы. (Мф 5:22; Мк 14:55)

Сион – Иерусалим марад’ ӈэсь’ мале сян хой” ӈопойндо’ нюм’. Ӈадьбята ханяӈэхэна Иерусалимам’ Сионӈэ нюмдебидо’. Тикы’ хавна нув’ няӈы Иерусалим Сионӈэ толы. Тикы маркана тид” ӈэда” малсяда илӈгана Нувм’ няць илеванда”. (Мф 21:5; Евр 12:22 )

Смирна

– мирета, ё”йда юр”, ядембада яхана вадёдана ӈамдэд’ хадэкад сертабада. Тикы едясялмдембада пардонаӈэ мэцетыдо’, хальмерм’ сюрма’ нерня хальмерм’ пэбта”ми масарпа мэцетыдо’. Нюдя Азия’ няна ӈэда ӈарка ту ӈано’ нулӈгалава тэмдорць’ харад ӈобтарем’ «Смирна’» нювм’ мэ”ӈа. (Мф 2:11; Ин 19:39)

Соломон – Давид’ ню, Давид параӈода’ пуд Израиль’ параӈодаӈэ таравы (тюку илӈгы по” толыр’ техэ 10-ей юр” по’ мальӈгана). Соломон ӈули” иӈудо”мы, пыда параӈодаӈэ тарабта, Израиль ӈули” сава илеванда паӈо ӈэвы. Соломон Иерусалимхана нюрте”э’ Хэбидя Харадм’ сертавы. Тикы’ нерня Израиль’ тер” Хэбидя Мяд’ хэвхана туёцетвы”. Соломон Невхы Ватохона ӈэда мале сян падарм’ падвы: «Иӈудота вада’ хари», «Нум’ Вади минрени», «Соломон’ сёхот сём’». (Мф 12:42)

Тохоламбада (ученик) – Едэй Ватохона Иисус Христос’ тохоламбади, Тохолирмнанда илени тарем’ пэрмы”. (Мф 10:1-4)

Туё”ма (молитва) – Едэй Ватохона Нумд’ туё”ма тэнз – сидя: ӈопой – ненэця’ харта вадаха”ната Нувм’ савуць Нумд’ сава вади мэць, ӈамгэри’ е”эмня хынумдава, нябиюм’ – Хэбидя Харадхана ӈэбто’ ӈод”, ма”люӈглава мякана ӈэбто’ ӈод”, ӈобт’ ма”лёхоя, таславы ёльцьӈгана, Нумд’ пунрёди” мэсы”манандо’ Нумд’ ӈэвдо’ ха”аврава. (Мф 21:13, 21:22; Ӈэд 3:1 )

Фарисей”

– Едэй Вато’ мальӈгана, сидя Нумд’ пунрёди” мандалкад нябиюм’ мандалм’ тарем’ нюмдебавы. Нябиюм’ мандалкав cаддукей” ӈэвы”. Пыдо’ cаддукейхат манэць, падвы Хэбидя Падарлим’ ни” нёда”, ӈарка ненэцие” ваде”мы невхы вади ӈани’ нёдавыдо’. Тикы’ хавна пыдо’ тарем’ пунрёвы”, пудана яляхана Нум’ сят’ нулмандо’ е”эмня хавы” мал’ илеӈгуд”. Пыдо’ иринато’ ватовна хабто ӈэвадо’ нянандо’ ёльце тара. Ненэця” сиддо’ ӈарцие”мы”, пыдо’ ӈо” харто’ пунрёбцоходандо’ ёльце пыхыдадо’ ӈарк”мыдо’. Иринато’ ватом’ тяхасовна ниня нёдани” ненэцяӈгаваха” вэнзер’ сыр”мы”. (Мф 3:7; Мк 2:16; Ӈэд 23:6-9 )

Хабто (чистый) – Моисей’ Ватохона Израиль’ тер” ӈамгэнда няро ӈэвам’, ӈамгэнда ся”мэй ӈэвам’ сававна тасламбабато’ таравы. Сямян илена ӈавэ” ханяӈыдо’: ханяӈы” тиртя сармик”, ханяӈы” халя”, ненэцие” мэта” ханяӈы” ӈамгэ”, ханяӈы” ӈавор” ся”мэйӈэ толёвы”. Ненэць’ ӈани’ ся”мэй ӈэсь пир”мэда: ниня тораӈгана мерю мэта, хальмерхана манзара таравы, ирытана не, тандая’ ӈацекым’ ховы не. Ненэць’ ся”мэй ӈэванда мальӈгана, невхы иудей” мэсыдо мэць нянанда нивы серос”, няро няхата теберкарта нивы серос”. Сяб”махаданда, яӈор’ няроӈэ хэбя’ е”эмня Израиль’ тер” няромдаӈгода мэсыдо мэцятвы”. (Мф 23:26; Лк 11:41; Ин 13:10; Ӈэд 18:6 )

Ханондалава (жертвенник) – ханӈэ тэвравы иленя ӈавэ хадахая, наӈэдяӈэ ӈэбто’ ӈод”, пеляридо’ ӈэбто’ ӈод” парадамбава’ е”эмня пэхэд сертавы пирця ӈамгэ. Хэбидя Мяд’ мюня ӈэда ханондалавахав пяхад сертавы, есяхана синдавы. Тарабата, несэй ян’ ӈабтамбада. Тикы’ хавна ё”йда ӈавэ парадамбаванзь есяхад сертавы яӈгана нюдярка ханондалава” танясетвы”. (Мф 5:23)

Ханондана

(священник) – пыдо’ Хэбидя Мякана, Хэбидя Хардахана хано тэврамбавы”, тикы’ хавна ӈани хэбидя серо сертабавы”. Ааронхад переняри” ханонданаӈэ таравы”. Ханондана” юкад вата сидя мандалт’ лядӈгавы”. Тикандо’ нито’ пуд манзара пэрмы”. Ӈэвахана мэнадо’ ӈарка ханондана ӈэвы. (Мф 8:4; Мк 1:44)

Хара явна ӈэда лахарё

(притча) – хара явна ӈэда лахарё лаханана’ и’ ӈудм’ ненадумд”мам’ няд”мяць ӈадимдембида. Иисус Христос ненэцие тохоламбабата ӈоб’ мэта мэсыта. (Мф 13:3; Мк 3:23; Ин 16:29; Лк 4:23)

Ху

(овца) – нюдяко нямдотана я’ сармик, Палестин я’ тер” хоровасавэй’, козасавэй’ ӈобнзер’ вадабавэдо’. Козахад манэць, ху” ервандо’ мунд’ намдорта”, харан’ ниня” харвана” я’ сармик”. Ӈадьбято’ Нумд’ пунрёди, Нум’ Вади минреняха” инзелени хуво” то”лахаӈэ пэръядо’. (Мф 9:36; Мф 12:11-12)

Хэбидя Инд”

(Святой Дух) – Нум’ няхаромдэй мирбя. Нум’ Инд”, Нисяха’ Нюху’ тотрев’ ӈобтарем’ Нум’. Нум’ няхар” мирбяда тарця”: «Нум’ Нися, Нум’ Ню, Нум’ Хэбидя Инд”». Едэй Ватохона Иисус Христосан’ пунравы ненэця” Хэбидя Индадм’ ня”марпи”. Ӈадьбята Пыда сиддо’ ныхылемби. (Мф 28:19; Мк 1:8)

Хэбидя Харад

(Храм) – Израиль’ ӈарка маркана – Иерусалимхана Хэбидя Мяд’ е”эйӈэ Соломон параӈода’ сертавы хэбидя харад’ мандал”. Моисей’ илева’ мальӈгад еврей” Хэбидя Мяд’ хэвхана Нумд’ туё”мы”. Соломон’ сертавы Хэбидя Харадм’ тюку по” толыр’ пэва’ нерня 586-ей похона Вавилон’ тер” тахабтавэдо’, сяни’ юди’ по хэ”мяхад, ӈани’ ӈадимы. Ӈарка Ирод параӈодаӈэ тарабата, Хэбидя Харадм’ ӈани несэйвана сертавэда, ӈаромдавэда. Хэбидя Харад – Израиль’ тер” ненэцяӈга”на сямян ӈарка серото’ хадкэӈгава я: тикыри ян’ хано тэврамбавы”, яндо’ тиӈгыхыд, яндо’ вархад еврей” ӈарка хэбидя ялядо’ (Пасхам’, Самляӈг Юдимдей Ялям’, Ӈум’ Мя” хэбидя ялям’) мэць тюкон’ турмы”. Хэбидя Харад’ мандал’ сямян тарана лабэта нюмда «Хэбидяхат Хэбидя» ӈэвы. Похона ӈопойри’ таня’ ӈарка ханонданари яӈга Нумд’ таславы серода сертаванзь мятю пир”мэда. Тикы лабэсм’ Хэбидя Яхад тярпавы ӈарка тохоця ӈэвы. Хэбидя Ян’ ханонданари” мятюӈгувы”. Хэбидя Харад’ тикы пеляда Нум’ Мя”ӈэ толёвы”, таня’ тэри хумбанзяда ненэць’ тюсь нивэда пирас”. Тарця ненэць’ Нумд’ туё”пата Хэбидя Харад’ маряд’ хэврихина туёць пир”мэда. Хэбидя Харад’ хэвхана хуркари” ненэця” серото’ серо сертаванзь ма”люрцеты”. Иисус Христос’ хэт”ма’ сер’ тюку ила’ по” толыр’ тяхана 70-ей похона Хэбидя Харадм’ Рим’ тер” тахабтадо’, тикы’ пуд сян нидо’ сертабю”. (Мф 23:16; Мк 14:58)

Хэбяха (грех) – Нум’ табэдавы ватом’ мадабава, Нум’ мун’ сер’ нива ӈэва, Нумд’ нива намдорма. (Мф 3:6; Рим 3:20 )

Хэхэдаӈгова

(крещение) – сямянхат тарана хэбидя серкат ӈоб” тарана сер”. Ит’ пакле”мяхад ненэць’ нярумэӈэ, Нумд’ тэравэӈэ толы. Едэй Ватохона сидя хэхэдаӈгова’ нямна пады. Нюрте”э’ Хэхэдаӈгода Иоанн хэбяхыдо’ хаевы, Нум’ ватовна илеван’ харвани ненэцие хэхэдамбавы. Иисус’ яӈгуво”махаданда, тадтикахад яӈор’ илело”махаданда хэхэдаӈгова ӈани несэй, тамна сава сер”ӈэ хая: ненэць’ ӈахат мэ”мы хэбяхасавэй илаӈгаданда пыхыдамда лаӈгэпида, тикахананда хана’ то”лаха, тадтикахад Иисусм’ няд”мяць яӈор’ илеӈга. Тикы хэхэдаӈгова’ пуд Хэбидя Индадм’ ня”ма серо”мы. Нябинзер’ хэта, Едэй Ватохона Иисус’ хэхэдаӈгова хамэдита тарця, ненэцие” Иисус’ маяндормам’ тяро”ма. Тадтикахад няби хамэдита Хэбидя Индкана хэхэдаӈгова, тикахана Хэбидя Инд” ненэця’ ни’ ха”маӈгу”. (Мф 3:7; Мк 1:4, Ин 1:22; Ӈэд 10:37 )

Хэхэдаӈгода Иоанн

(Иоанн Креститель) – Нум’ Вади вадета, Христос’ товам’ нерданда ваде”мы. Иисус’ ненэцие” помна манзара пэ”манда няна, Иоанн Иордан яхахана Сита хэхэдавы. Христос’ вадавна Иоанн нехэт соявэхэт сямянхат ӈарка ӈэвы. (Мф 3:1-15)

• 1:1 Лк 3:23-28

* 1:1 Христос – грек’ вада, хамэдита – «Юритевы». Еврей’ вадавна «Машиах».

* 1:11 Ханяӈы ӈудахана падвы падарка”на тарем’ пады: «Иосияхад Иоаким соявы, Иоакимхад Иехония ӈани хасава нита ня’ соявы”».

+ 1:16 Лк 1:27

• 1:18 Лк 2:1-7

+ 1:18 Лк 1:27, Лк 1:35

* 1:21 Иисус – Нум’ Ню’ нюм’. Еврей’ вадавна «Иешуа». Хамэдита – «Ӈэдаӈгода», «Нумма” – маня” Ӈэдаӈгодава”».

* 1:21 Нумд’ 128:8.

+ 1:21 Лк 1:31,

+ 1:22 Мф 2:14, Мф 4:14, Мф 21:4, Мф 26:56, Мк 14:49, Ин 19:36,

* 1:23 Ис 7:14.

* 2:1 Ирод ӈарка параӈода.

+ 2:1 Лк 1:5, Лк 2:4-7, Ин 7:42

* 2:6 Мих 5:2.

* 2:11 Ладан – ё”йда пя’ хадэ”.

* 2:11 Смирна – ё”йда пя’ хадэ”.

+ 2:11 Ин 19:39

* 2:15 Ос 11:1.

+ 2:15 Мф 1:22

+ 2:17 Мф 27:9

* 2:18 Иер 31:15.

+ 2:23 Лк 1:26, Лк 2:39, Ин 1:45

• 3:1 Мк 1:1-8, Лк 3:1-9, Лк 3:15-17, Ин 1:19-28

+ 3:1 Лк 1:80, Ин 1:6

+ 3:2 Мк 1:15

* 3:3 Ис 40:3.

* 3:7 Фарисей” – Моисей’ Ваторим’ ни” нёда”, иринато’ мэсыдо’ ӈани’ тяхасовна нёдавыдо’.

* 3:7 Саддукей” – Фарисейхат яӈга, Моисей’ Ваторим’ нёдавы”, яӈгумы’ яӈор’ илеван’, нув’ юне ядэлана’ таняван’, ӈылека’ таняван’ нивы” пунрю”.

* 3:7 Нум’ танаравахад.

+ 3:7 Мф 12:34, Мф 23:33,

+ 3:9 Ин 8:33

+ 3:10 Мф 7:19

+ 3:11 Ин 1:15,

+ 3:12 Мф 13:30,

• 3:13 Мк 1:9-11, Лк 3:21-22

+ 3:16 Ин 1:32-33

+ 3:17 Мк 9:7, Ин 12:28, Мф 17:5,

• 4:1 Мк 1:12-13, Лк 4:1-13

+ 4:2 Мф 21:18

* 4:4 Няб 8:3.

* 4:5 Иерусалим.

* 4:6 Нумд’ 90:11-12.

+ 4:6 Ин 7:4

* 4:7 Няб 6:16.

* 4:10 Няб 6:13.

+ 4:10 Мф 16:23,

+ 4:11 Лк 22:43

• 4:12 Мк 1:14-15, Лк 4:14-15

+ 4:12 Мф 14:3

* 4:13 Завулон – Иаков’ ню. Няданда ӈопой еврей’ паӈг ӈадимы. Галилея тоход переня, Израиль’ ӈэрм’ няӈы яхана илевы”. Тикы я’ хэвхана Иаков’ ӈани ню – Неффалим паӈг’ я ӈэвы.

+ 4:13 Мф 2:23, Мк 1:21

+ 4:14 Мф 1:23

* 4:15 Галилея то’ няю’.

* 4:15-16 Ис 9:1-2.

• 4:18 Мк 1:16-20, Лк 5:1-11

+ 4:18 Ин 1:40-42

+ 4:19 Мф 13:47

+ 4:20 Мф 19:27

• 4:23 Лк 6:17-19

+ 4:23 Мк 1:39

+ 4:24 Лк 2:2

+ 4:25 Мк 5:20, Мк 7:31

• 5:3 Лк 6:20-23

+ 5:6 Ин 7:37

+ 5:7 Лк 6:36

+ 5:9 Ин 1:12,

• 5:13 Мк 9:50, Лк 14:34-35

+ 5:15 Мк 4:21, Лк 8:16, Лк 11:33

+ 5:18 Лк 16:17

+ 5:19 Мф 11:11, Мф 18:4

+ 5:20 Ин 3:5

* 5:21 Еги 20:13; Няб 5:17.

* 5:22 Рака – арам’ вада, хамэдита – «хумбанзяда ненэць’».

* 5:22 Тид” тарем’ пады: «геенна’». Еврей’ вадавна «Гей-Хинном», хамэдита – «Хинном лабта я». Геенна Иерусалимхана ӈэда таборо парадамбась’ я ӈэвы.

+ 5:25 Лк 12:58-59

+ 5:30 Мф 18:8-9, Мк 9:43-44

• 5:31 Мф 19:9, Мк 10:11-12, Лк 16:18

* 5:33 Лев 19:12; Тол 30:3.

• 5:38 Лк 6:27-36

* 5:44 Пуда падвы ханяӈы ӈудахана падвы падарка”на тамна тарем’ пады: «сидда” мэтабади” е”эмня Нумгад ӈэда сава вади мэ”ӈада”, сидда” сэхэданаха” сава серо сертабида”, ибеда” вомдабади” е”эмня».

+ 5:44 Лк 23:34,

+ 5:48 Мф 19:21,

+ 6:2 Лк 6:24

• 6:5 Лк 11:2-4

+ 6:5 Лк 18:11

+ 6:10 Мф 26:42

* 6:13 Пуда падвы ханяӈы ӈудахана падвы падарка”на тамна тарем’ пады: «Параӈодадавар, Ныхыр, Юнар пилибт” таняя”. Аминь».

+ 6:13 Мф 26:41, Ин 17:15,

+ 6:14 Мк 11:25-26,

+ 6:15 Мф 18:35,

• 6:19 Лк 11:34-36, Лк 12:22-34

+ 6:20 Мф 19:21,

+ 6:24 Лк 16:13

+ 6:26 Мф 10:31, Мф 12:12

* 6:29 Израиль’ ӈарка параӈода, Давид параӈода’ ню.

+ 6:30 Мф 8:26, Мф 14:31, Мф 16:8

• 7:1 Лк 6:37-38, Лк 6:41-42

+ 7:2 Мк 4:24,

+ 7:6 Мф 15:26

• 7:7 Лк 11:9-13

+ 7:8 Мф 18:19, Мф 21:22, Мк 11:24, Ин 14:13-14,

+ 7:11 Мф 12:34

+ 7:12 Лк 6:31, Мф 22:40,

• 7:13 Лк 13:24

• 7:15 Лк 6:43-44, Лк 13:25-27

+ 7:15 Мф 24:11, Мк 13:22,

+ 7:17 Мф 12:33-35

+ 7:19 Мф 3:10

+ 7:22 Мф 25:11, Лк 6:46, Ин 13:13, Мк 9:38, Лк 9:49

+ 7:23 Мф 25:41

• 7:24 Лк 6:47-49

+ 7:29 Мк 1:22, Лк 4:32

• 8:1 Мк 1:40-45, Лк 5:12-16

+ 8:2 Мк 9:22

+ 8:4 Мф 9:30, Мф 17:9, Мк 1:34, Лк 17:14

• 8:5 Лк 7:1-10

+ 8:11 Лк 13:29, Лк 16:23,

* 8:12 Тикы параӈодадавахад переня” – иудей”.

+ 8:12 Мф 13:42, Мф 22:13, Мф 22:30, Мф 24:51, Мф 25:13, Лк 13:28

+ 8:13 Мф 9:29, Ин 4:53

• 8:14 Мк 1:29-34, Лк 4:38-41

+ 8:15 Мк 5:41, Мк 9:27,

* 8:17 Ис 53:4.

• 8:18 Лк 9:57-62

+ 8:18 Мк 4:35, Лк 8:22

• 8:23 Мк 4:35-41, Лк 8:22-25

+ 8:26 Мф 6:30,

• 8:28 Мк 5:1-20, Лк 8:26-39

* 8:28 Ю” Маркана ӈэда ӈопой мар”. Ханяӈы ӈудахана падвы падарка”на «Гергесаӈэ», ӈани ханяӈы падарка”на «Герасаӈэ» пады.

+ 8:29 Мк 1:23-24, Лк 4:34

+ 8:34 Лк 5:8,

• 9:1 Мк 2:1-12, Лк 5:17-26

+ 9:1 Мф 4:13

+ 9:2 Мк 6:55, Мф 8:10, Мк 10:52, Лк 7:48

+ 9:3 Мф 26:65, Ин 10:33

• 9:9 Мк 2:13-17, Лк 5:27-32

+ 9:11 Мф 11:19, Лк 15:2

* 9:13 Ос 6:6.

+ 9:13 Лк 15:7,

• 9:14 Мк 2:18-22, Лк 5:33-39

+ 9:14 Мф 11:2, Мф 14:12, Лк 11:1, Ин 1:35, Лк 18:12

+ 9:15 Мф 25:1-13, Ин 3:29, Мк 14:7, Лк 17:22, Ин 16:20

• 9:18 Мк 5:21-43, Лк 8:40-56

+ 9:21 Мк 3:10

+ 9:22 Мк 10:52, Лк 7:50,

+ 9:24 Ин 11:11

+ 9:25 Мк 1:31, Мк 9:27,

+ 9:27 Мф 22:42, Лк 1:32, Мф 20:29-34

+ 9:29 Мф 8:13

+ 9:30 Мф 8:4, Мф 12:16, Мф 17:9, Мк 1:44

+ 9:31 Мк 1:45, Мк 7:36

+ 9:34 Мф 10:25, Мф 12:24

+ 9:36 Мк 8:2, Мк 6:34

+ 9:38 Лк 10:2, Ин 4:35

• 10:1 Мк 3:13-19, Мк 6:7-13, Лк 6:12-16, Лк 9:1-6, Лк 10:1-12

* 10:3 Ханяӈы ӈудахана падвы падарка”на «Фаддейм’ нюбета Леввейӈэ» пады.

* 10:4 Тид” тарем’ пады: «Кананит». Арам’ вада. Ср. Лк 6:15.

+ 10:6 Мф 15:24,

+ 10:7 Мф 3:2, Мф 4:17

+ 10:8 Мф 8:2,

* 10:15 Содомха’ Гоморраха’ – тикы сидя харадм’ ненэциети’ хэбяхы” нид Нум’ тахабтавэхэюда.

• 10:16 Мк 13:9-13, Лк 12:2-12, Лк 21:12-17

+ 10:16 Лк 10:3,

+ 10:21 Мф 24:10

+ 10:22 Мф 24:9, Ин 15:18,

+ 10:24 Лк 6:40, Ин 13:16

+ 10:25 Мф 9:34, Мф 12:24

+ 10:26 Мк 4:21, Лк 8:17, Лк 12:2

* 10:29 Тид” тарем’ пады: «ассарийвна». Ассарий – Рим параӈодадава’ манор” нярава есяко, динарий’ 1/16.

+ 10:31 Мф 6:26, Мф 12:12

+ 10:33 Мф 25:12,

• 10:34 Лк 12:51-53, Лк 14:26-27

* 10:36 Мих 7:6.

+ 10:38 Мф 16:24-25, Мк 8:34-35, Лк 9:23

+ 10:39 Ин 12:25

+ 10:40 Мф 25:40, Лк 10:16, Ин 12:44, Ин 13:20,

* 10:41 Тид” тарем’ пады: «Нум’ Вади вадета’ нюмда е”эмня».

+ 10:42 Мк 9:41,

• 11:1 Лк 7:18-35

* 11:2 Ханяӈы ӈудахана падвы падарка”на тарем’ пады: «тохоламбадахаюда».

+ 11:2 Мф 14:3, Лк 3:19-20, Ин 3:24, Ин 4:25, Ин 6:14, Ин 11:27

+ 11:6 Ин 6:61, Ин 16:1

+ 11:7 Мф 3:1

+ 11:9 Мф 14:5, Мф 21:26

* 11:10 Мал 3:1.

+ 11:10 Мк 1:2

+ 11:11 Лк 1:15

* 11:12 Лк 16:16.

+ 11:12 Лк 16:16

+ 11:14 Мф 17:12-13, Лк 1:17

+ 11:18 Мф 3:4, Лк 1:15

+ 11:19 Ин 2:1, Ин 12:2, Мф 9:10-11

• 11:20 Лк 10:13-15

* 11:21 Хоразин – Галилея яхана ӈэда харад.

* 11:21 Вифсаида – Иордан яхахад манэць хаерад’ тарп’ няӈы, Галилея тоход манэць ӈэрм’ някуна ӈэда харад.

+ 11:21 Мк 6:45, Мк 8:21, Мк 3:7

+ 11:22 Мф 15:21

• 11:25 Лк 10:21-22

+ 11:27 Ин 13:3, Ин 17:2, Ин 6:46, Ин 7:29, Ин 8:19, Ин 10:15

+ 11:28 Ин 7:37

• 12:1 Мк 2:23-28, Лк 6:1-5

+ 12:6 Мф 12:41

* 12:7 Ос 6:6.

• 12:9 Мк 3:1-6, Лк 6:6-11

+ 12:10 Лк 11:54, Лк 20:20

+ 12:12 Мф 6:26, Мф 10:31

+ 12:16 Мф 8:4, Мф 9:30

* 12:18-21 Ис 42:1-4.

• 12:22 Мк 3:20-30, Лк 11:14-23

+ 12:23 Мф 9:27

+ 12:24 Мф 9:34, Мф 10:25

* 12:26 Сатана – ӈа’ нюм’.

+ 12:27 Мк 9:38,

+ 12:30 Мк 9:40

+ 12:31 Мк 3:29, Лк 12:10

+ 12:33 Мф 7:17-20, Лк 6:43-45

+ 12:34 Мф 3:7, Мф 23:33, Мф 7:11, Мф 15:18,

+ 12:37 Мф 5:22,

• 12:38 Мк 8:11-12, Лк 11:29-32

+ 12:39 Мф 16:4

+ 12:40 Иона 2:1

* 12:41 Ниневия – Израиль’ тер таӈылмдамбавы, сюдбяко, вэбты Ассирия параӈодадава’ няхатата ӈарка мар”.

+ 12:41 Иона 3:5, Мф 12:6

• 12:43 Лк 11:24-26

• 12:46 Мк 3:31-35, Лк 8:19-21

+ 12:46 Мф 13:55, Ин 2:12, Ин 7:3,

* 12:47 Ханяӈы ӈудахана падвы падарка”на ни паду”.

+ 12:50 Ин 15:14,

• 13:1 Мк 4:1-9, Лк 8:4-8

+ 13:9 Мф 11:15

• 13:10 Мк 4:10-12, Лк 8:9-10

+ 13:11 Мф 19:11

+ 13:12 Мф 25:29

* 13:15 Ис 6:9-10.

+ 13:15 Ин 12:40,

+ 13:16 Лк 10:23-24

• 13:18 Мк 4:13-20, Лк 8:11-15

+ 13:22 Мф 6:25, Мк 10:23,

+ 13:23 Ин 15:5

+ 13:30 Мф 3:12

• 13:31 Мк 4:30-34, Лк 13:18-21

+ 13:32 Мф 17:20, Лк 17:6,

* 13:35 Нумд’ 77:2.

+ 13:38 Ин 8:44

+ 13:41 Мф 24:31

+ 13:42 Ин 15:6, Мф 8:12

+ 13:43 Мф 11:15

+ 13:47 Мф 4:19

+ 13:48 Ин 21:11

+ 13:49 Мф 25:32

+ 13:50 Мф 8:12

• 13:53 Мк 6:1-6, Лк 4:16-30

+ 13:54 Мф 2:23, Лк 2:39, Лк 4:23, Мк 1:21

* 13:55 Ханяӈы ӈудахана падвы падарка”на «Иосийӈэ» пады. Ср. Мк 6:3.

+ 13:55 Ин 6:42, Мф 12:46

+ 13:57 Мф 11:6, Ин 4:44

• 14:1 Мк 6:14-29, Лк 9:7-9

* 14:1 Ирод Антипа, Ирод ӈарка параӈода’ хасава ню.

+ 14:2 Мф 16:14

+ 14:3 Мф 4:12, Мф 11:2, Лк 3:19-20, Ин 3:24

+ 14:5 Мф 11:9, Мф 21:26

+ 14:12 Мф 9:14

• 14:13 Мк 6:30-44, Лк 9:10-17, Ин 6:1-14

+ 14:21 Мф 15:38

• 14:22 Мк 6:45-56, Ин 6:15-21

+ 14:23 Мк 1:35, Лк 4:42, Лк 5:16

+ 14:26 Лк 24:37

+ 14:31 Мф 6:30

+ 14:33 Лк 1:35

+ 14:34 Мк 6:53, Лк 5:1

• 15:1 Мк 7:1-23

+ 15:2 Лк 11:38

* 15:6 Ханяӈы ӈудахана падвы падарка”на тарем’ пады: «небямда ӈэбта, нисямда ӈэбта».

* 15:6 Ханяӈы ӈудахана падвы падарка”на тарем’ пады: «Нум’ ватом’».

+ 15:7 Мф 23:13,

+ 15:14 Мф 23:16, Лк 6:39

+ 15:18 Мф 12:34,

• 15:21 Мк 7:24-30

+ 15:22 Мф 9:27, Лк 1:32

+ 15:24 Мф 10:6,

+ 15:26 Мф 7:6

• 15:29 Мк 7:31

+ 15:32 Мф 9:36

+ 15:38 Мф 14:21

* 15:39 Ханяӈы ӈудахана падвы падарка”на тарем’ пады: «Магдалан», ӈани ханяӈэхэ”на: «Магдала», «Магедан».

• 16:1 Мк 8:11-13, Лк 12:54-56

+ 16:1 Мф 3:7,

+ 16:4 Иона 2:1, Мф 12:39

• 16:5 Мк 8:14-21

+ 16:6 Лк 12:1,

+ 16:8 Мф 6:30

+ 16:9 Мф 14:13-21

+ 16:10 Мф 15:36-37

• 16:13 Мк 8:27-30, Лк 9:18-21

+ 16:14 Мф 14:2,

* 16:17 Тид” тарем’ пады: «ӈамза, вэя». Еврей” тарем’ ненэцям’ вадецетыдо’.

* 16:18 Хамэдита – «пэ».

* 16:18 Тид” тарем’ пады: «я’ ӈылы’ нёхо”на».

+ 16:18 Мк 3:16, Ин 1:42,

+ 16:20 Мф 9:30

• 16:21 Мк 8:31, Лк 9:22-27

+ 16:21 Лк 17:25, Мк 9:31, Мк 10:34, Ин 2:19

+ 16:23 Мф 4:10,

+ 16:24 Мф 10:38-39

+ 16:25 Мф 19:29

+ 16:27 Мф 24:30, Мф 25:31,

+ 16:28 Мф 24:34, Ин 21:22

• 17:1 Мк 9:2-13, Лк 9:28-36

+ 17:1 Мк 5:37, Мк 14:33

+ 17:5 Мф 3:17,

+ 17:9 Мф 8:4, Мф 9:30, Мк 1:44

+ 17:13 Мф 11:14, Лк 1:17

• 17:14 Мк 9:14-29, Лк 9:37-43

+ 17:18 Мк 1:26,

* 17:20-21 Ханяӈы ӈудахана падвы падарка”на тикы пады: «Тарця тэнзхав нива ӈавормам’ мэ”лись, туё”лись питарпада».

+ 17:20 Мф 13:31, Лк 17:6, Мк 11:23

• 17:22 Мк 9:30-32, Лк 9:43-45

+ 17:23 Мф 16:21, Мф 20:19

* 17:24 Хэбидя Харад’ ӈэва’ мир – «дидрахма», тикы сидя драхма.

+ 17:24 Мк 9:33, Мф 22:17

* 17:27 Статир – тет драхма’ мян грек’ ненэй еся. Ӈопой драхма – манзарана’ яля’ недбя.

• 18:1 Мк 9:33-37, Мк 9:42-48, Лк 9:46-48, Лк 17:1-2

+ 18:3 Мф 19:16

+ 18:5 Мф 10:40, Лк 10:16, Ин 13:20

+ 18:7 Мф 26:24

+ 18:8 Мф 5:30, Мф 25:41,

+ 18:9 Мф 5:29

• 18:10 Лк 15:3-7

* 18:10-11 Пуда падвы ханяӈы ӈудахана падвы падарка”на тикы пады: «Ненэця’ Ню ёховы пюрманзь, ӈэдаванзь то».

+ 18:14 Ин 6:39

• 18:15 Лк 17:3

* 18:16 Няб 19:15.

+ 18:17 Мф 5:46-47,

+ 18:19 Мф 7:7-8

+ 18:21 Лк 17:4

* 18:24 Ӈопой ненэй талант – 6,000 динарий’ пир. Ӈопой динарий – манзарана’ яля’ недбя.

+ 18:35 Мф 6:15,

• 19:1 Мк 10:1-12

* 19:4 Ила’ 1:27; 5:2.

* 19:5 Ила’ 2:24.

* 19:7 Няб 24:1, 3.

* 19:9 Ханяӈы ӈудахана падвы падарка”на тамна тарем’ пады: «Хаеревы нехэна нелена хасава ӈобтикы са”е».

+ 19:9 Мф 5:32,

+ 19:11 Мк 4:11,

• 19:13 Мк 10:13-16, Лк 18:15-17

+ 19:14 Мф 18:3

• 19:16 Мк 10:17-31, Лк 18:18-30

* 19:16 Ханяӈы ӈудахана падвы падарка”на тарем’ пады: «Сава тохолаӈгодаӈэ».

+ 19:16 Лк 10:25

* 19:17 Ханяӈы ӈудахана падвы падарка”на тарем’ пады: «Ӈамгэ Си”ми саваӈэ нюмдебин? Нумгавна ӈани хибяхарт сава яӈгу».

* 19:19 Еги 20:12-16; Няб 5:16-20; Лев 19:18.

* 19:20 Ханяӈы ӈудахана падвы падарка”на тарем’ пады: «Ӈацекы ӈэ”мяхани».

+ 19:21 Мф 5:48, Лк 12:33, Мф 6:20,

+ 19:26 Мк 14:36

+ 19:27 Мф 4:20-22

+ 19:28 Мф 16:27, Мф 25:31, Лк 22:30,

* 19:29 Ханяӈы ӈудахана падвы падарка”на тикы пады: «пухумда ӈэбта ӈод”».

+ 19:29 Мф 16:25

+ 19:30 Мф 20:16, Лк 13:30

* 20:16 Ханяӈы ӈудахана падвы падарка”на тамна тарем’ пады: «Хамы” ӈока”, тэравэхэв тянё».

+ 20:16 Мф 19:30, Лк 13:30

• 20:17 Мк 10:32-34, Лк 18:31-34

+ 20:19 Мф 16:21, Мф 17:23

• 20:20 Мк 10:35-45

+ 20:20 Мф 10:2, Мк 1:19

+ 20:21 Мф 19:28

* 20:22 Ханяӈы ӈудахана падвы падарка”на тамна тарем’ пады: «Мань хэхэдаӈговаханани хэхэдаӈго пиртари’?»

+ 20:22 Мф 26:39, Ин 18:11

* 20:23 Ханяӈы ӈудахана падвы падарка”на тамна тарем’ пады: «Мань хэхэдаӈговаханани хэхэдаӈгодади’».

+ 20:26 Мф 23:11, Мк 9:35

+ 20:28 Ин 13:4-5, Ин 11:51,

• 20:29 Мк 10:46-52, Лк 18:35-43

+ 20:30 Мф 9:27-31

+ 20:34 Лк 7:13

• 21:1 Мк 11:1-11, Лк 19:28-38, Ин 12:12-19

+ 21:4 Ин 12:15, Мф 1:23, Мф 26:56, Ин 19:36

* 21:5 Сион’ не ню – Иерусалим’ тер”.

* 21:5 Зах 9:9.

* 21:9 Осанна – хамэдита: «Сидна” ӈэда”!» Нувм’ савуць мэта вада.

+ 21:9 Мф 9:27, Мф 23:39

+ 21:11 Лк 7:16

• 21:12 Мк 11:15-19, Лк 19:45-48, Ин 2:13-22

* 21:12 Ханяӈы ӈудахана падвы падарка”на тарем’ пады: «Нум’ Хэбидя Хардан’».

+ 21:12 Лк 2:24

* 21:13 Ис 56:7.

+ 21:15 Мф 9:27

* 21:16 Нумд’ 8:3.

+ 21:16 Лк 19:39,

+ 21:17 Лк 19:29, Лк 24:50, Ин 11:18

• 21:18 Мк 11:12-14, Мк 11:20-24

+ 21:18 Мф 4:2

+ 21:19 Мф 24:32, Лк 13:6

+ 21:21 Мф 17:20,

+ 21:22 Мф 7:8, Мф 17:20,

• 21:23 Мк 11:27-33, Лк 20:1-8

+ 21:25 Мф 3:6, Лк 7:30

+ 21:26 Мф 11:9, Мф 14:5

+ 21:32 Лк 7:29

• 21:33 Мк 12:1-12, Лк 20:9-19

+ 21:33 Мк 13:34

+ 21:35 Мф 22:6, Мф 23:34,

+ 21:37 Мф 3:17,

* 21:42 Нумд’ 117:22-23.

+ 21:46 Мк 11:18, Мк 11:32

• 22:1 Лк 14:15-24

+ 22:1 Мф 13:34

+ 22:2 Мф 25:10,

+ 22:6 Мф 21:35, Мф 23:34,

+ 22:7 Мф 21:41

+ 22:8 Мф 10:11,

+ 22:13 Мф 8:12

• 22:15 Мк 12:13-17, Лк 20:20-26

+ 22:15 Лк 11:54

* 22:16 Ирод ӈарка параӈода’ ню – Ирод Антипа.

* 22:17 Тид” тарем’ пады: «Кесарь».

+ 22:17 Мф 17:24-25

+ 22:18 Мк 7:6, Лк 12:1

• 22:23 Мк 12:18-27, Лк 20:27-40

* 22:24 Няб 25:5.

* 22:30 Ханяӈы ӈудахана падвы падарка”на тарем’ пады: «Нум’ юне ядэланараха”».

* 22:32 Еги 3:6.

• 22:34 Мк 12:28-34, Лк 10:25-28

* 22:37 Няб 6:5.

* 22:39 Лев 19:18.

+ 22:39 Мф 19:19

+ 22:40 Мф 7:12,

• 22:41 Мк 12:35-37, Лк 20:41-44

+ 22:42 Мф 9:27

* 22:44 Нумд’ 109:1.

+ 22:46 Лк 20:40

• 23:1 Мк 12:38-40, Лк 11:37-52, Лк 20:45-47

* 23:5 Табеко” лабтэйкоця – тикы, пэян’ сярыбада, ӈудан’ сярыбада Моисей’ Ватоход ӈэда вади” лабтэйкоця.

+ 23:6 Лк 14:7-8

+ 23:8 Лк 22:32,

+ 23:11 Мф 20:26, Мк 9:35, Мк 10:43

+ 23:12 Лк 14:11, Лк 18:14

* 23:14 Ханяӈы ӈудахана падвы падарка”на тикы пады: «Моисей’ Ватом’ теневанаӈэ, фарисейӈэ, сидя’ няндотаӈэ маяндыда”! Сэра не’ мядо ӈаворӈада”, сиякавна пон’ туё”ӈада”. Тикы’ нид ханяцей’ вомдараӈгуда”».

+ 23:13 Мф 15:7

+ 23:16 Мф 15:14

* 23:19 Ханяӈы ӈудахана падвы падарка”на тарем’ пады: «Иӈуцядаӈэ, сэвсядаӈэ!»

* 23:26 Ханяӈы ӈудахана падвы падарка”на тарем’ пады: «Хыдянд, педанд».

+ 23:33 Мф 3:7, Мф 12:34

+ 23:34 Мф 21:35, Мф 22:6, Мф 10:17, Мк 13:9, Лк 21:12

• 23:37 Лк 13:34-35

+ 23:39 Мф 21:9

• 24:1 Мк 13:1-13, Лк 21:5-19

+ 24:2 Лк 19:44

+ 24:9 Мф 10:22, Ин 15:18

+ 24:10 Мф 10:21

+ 24:11 Мф 7:15

+ 24:14 Мф 28:19,

• 24:15 Мк 13:14-23, Лк 21:20-24

+ 24:17 Лк 17:31

+ 24:19 Лк 23:29

+ 24:22 Лк 18:7

+ 24:23 Лк 17:23

+ 24:25 Ин 13:19, Ин 14:29

+ 24:27 Лк 17:24

+ 24:28 Лк 17:37

• 24:29 Мк 13:24-27, Лк 21:25-28

* 24:29 Ис 13:10; 34:4.

+ 24:30 Мф 16:27,

+ 24:31 Мф 13:41,

• 24:32 Мк 13:28-31, Лк 21:29-33

+ 24:34 Мф 16:28

• 24:36 Мк 13:32-37, Лк 12:38-40, Лк 17:26-30, Лк 17:34-36

* 24:36 Ханяӈы ӈудахана падвы падарка”на «Нюда ехэра» ни паду”.

+ 24:42 Мф 25:13

• 24:45 Лк 12:42-48

+ 24:46 Мф 25:21, Ин 13:17

+ 24:48 Мф 25:5

+ 24:51 Мф 8:12

+ 25:1 Мф 9:15, Ин 3:29,

+ 25:5 Мф 24:48

+ 25:10 Мф 22:2

+ 25:11 Мф 7:22, Лк 6:46, Лк 13:25

+ 25:12 Мф 10:33

+ 25:13 Мф 24:36, Мф 24:42

• 25:14 Лк 19:12-27

+ 25:21 Лк 16:10,

+ 25:29 Мф 13:12

* 25:30 Ханяӈы ӈудахана падвы падарка”на тамна тарем’ пады: «Тикы вадита пуд тёрей”: ‹Инзеле хавода таняна намдая!›»

+ 25:30 Мф 8:12

+ 25:31 Мф 16:27, Мф 19:28

+ 25:32 Мф 13:49

+ 25:35 Лк 3:11,

+ 25:40 Мф 10:40

+ 25:41 Мф 7:23, Мк 9:43-44,

+ 25:45 Лк 10:16

• 26:1 Мк 14:1-2, Лк 22:1-2, Ин 11:45-53

* 26:3 Ханяӈы ӈудахана падвы падарка”на тамна тарем’ пады: «Моисей’ Ватом’ теневана”».

• 26:6 Мк 14:3-9, Лк 7:36-50, Ин 12:1-8

+ 26:6 Мф 21:17, Ин 11:1, Ин 11:18,

* 26:7 Алавастр – мирета пэ, тикы пэхэд ё”йда юр’ ӈэсяӈо сертабавы”.

+ 26:11 Мф 9:15, Ин 7:33

+ 26:12 Ин 19:40

+ 26:13 Мф 24:14

• 26:14 Мк 14:10-11, Лк 22:3-6

+ 26:14 Ин 13:2,

• 26:17 Мк 14:12-21, Лк 22:7-14, Лк 22:21-23, Ин 13:21-30

+ 26:21 Ин 13:18

+ 26:24 Мф 18:7

• 26:26 Мк 14:22-26, Лк 22:15-20,

+ 26:26 Ин 6:51,

* 26:28 Ханяӈы ӈудахана падвы падарка”на тарем’ пады: «Едэй Вато’ Вэя».

+ 26:30 Лк 22:39

• 26:31 Мк 14:27-31, Лк 22:31-34, Ин 13:36-38

* 26:31 Зах 13:7.

+ 26:31 Ин 16:32

+ 26:32 Мф 28:7

+ 26:35 Ин 11:16, Ин 21:19

• 26:36 Мк 14:32-42, Лк 22:39-46

+ 26:37 Мк 5:37, Мк 9:2

+ 26:38 Ин 12:27

+ 26:39 Мк 10:38, Ин 18:11, Ин 5:30, Ин 6:38,

+ 26:41 Мф 6:13,

+ 26:42 Мф 6:10

+ 26:45 Ин 2:4, Мф 16:21, Мф 17:22, Мф 20:18

• 26:47 Мк 14:43-50, Лк 22:47-53, Ин 18:3-12

+ 26:51 Лк 22:38

* 26:53 Легион – Рим параӈодадава’ саюхут ӈобт’ ма”лёвы саю” мандал”, ӈопой легионхана мат” ёнар’ мян’ ядна саю.

+ 26:55 Мф 21:23, Лк 21:37

+ 26:56 Мф 1:22-23, Мф 21:4, Ин 19:36, Мф 26:31, Ин 16:32

• 26:57 Мк 14:53-65, Лк 22:54-55, Лк 22:63-71, Ин 18:13-14, Ин 18:19-24

+ 26:61 Мк 15:29, Ин 2:19

+ 26:62 Мф 27:13

+ 26:64 Мф 16:27, Мф 24:30,

+ 26:65 Мф 9:3, Ин 10:36

• 26:69 Мк 14:66-72, Лк 22:56-62, Ин 18:15-18, Ин 18:25-27

+ 26:75 Мф 26:34

• 27:1 Мк 15:1, Лк 23:1-2, Ин 18:28-32

* 27:2 Понтий Пилат – Рим параӈодадавахад Иудея ян’ ӈэдаравы ӈарка ерв.

+ 27:2 Лк 3:1, Лк 13:1,

+ 27:6 Мк 12:41, Ин 8:20

+ 27:9 Мф 2:17

* 27:10 Зах 11:12-13.

• 27:11 Мк 15:2-5, Лк 23:3-5, Ин 18:33-38

+ 27:11 Мф 2:2

+ 27:13 Мф 26:62

• 27:15 Мк 15:6-15, Лк 23:13-25, Ин 18:39

* 27:16-17 Ханяӈы ӈудахана падвы падарка”на тарем’ пады: «Иисус Вараввам’».

+ 27:18 Ин 12:19

+ 27:23 Лк 23:41,

* 27:24 Ханяӈы ӈудахана падвы падарка”на тарем’ пады: «Тюку Тид” Ӈэда’».

+ 27:26 Мф 20:19

• 27:27 Мк 15:16-20, Ин 19:2-3

* 27:27 Ервода мар” – Рим параӈодадавахад ӈэдаравы ерв’ ервода мар”, мале сян хардада ӈэвы. Тикы” поӈгана саю” мэлава, сяролава танявы.

+ 27:30 Мф 20:19

• 27:32 Мк 15:21-32, Лк 23:26-43, Ин 19:17-27

* 27:35 Нумд’ 21:19.

+ 27:40 Мк 14:58, Ин 2:19, Мф 4:3-6

+ 27:42 Ин 10:18, Ин 1:49, Ин 12:13, Ин 20:29

• 27:45 Мк 15:33-41, Лк 23:44-49, Ин 19:28-30

+ 27:52 Ин 5:21, Ин 5:25

* 27:56 Ср. Мк 15:40 Иаковха’ Иосийха’.

+ 27:56 Лк 8:2, Мф 20:20

• 27:57 Мк 15:42-47, Лк 23:50-56, Ин 19:38-42

+ 27:63 Мф 16:21, Мф 17:23, Мф 20:19

• 28:1 Мк 16:1-8, Лк 24:1-12, Ин 20:1-10

* 28:1 Еврей” яля’ толырка”на си”ив’ нюртей яля – ныланава яля.

+ 28:1 Лк 8:2, Мф 27:61

+ 28:2 Мф 27:60

+ 28:3 Мк 9:3,

+ 28:7 Мф 26:32

+ 28:9 Ин 20:19, Ин 20:21, Мф 28:17, Лк 24:52

+ 28:10 Мф 12:50, Ин 20:17,

• 28:16 Мк 16:14-18, Лк 24:36-49, Ин 20:19-23

+ 28:17 Ин 20:25

+ 28:18 Мф 11:27, Ин 17:2

+ 28:19 Ин 4:1-2,

+ 28:20 Ин 14:15, Мф 13:39